
în căutarea adevărului 



, Suntem ai Bisericii pe cât suntem ai Sfinţilor Părinţi " [68; 187] . 

Mitropolitul Hierotheos Vlachos 



„Rezultatele ştiinţelor şi metodele de atingere a rezultatelor acestora rămân de 
nepătruns pentru oamenii ce nu s-au îndeletnicit cu ştiinţele: rezultatele şi metodele 
atingerii rezultatelor din ştiinţa ştiinţelor, din ştiinţa care s-a pogorât din cer, din ştiinţa 
dăruită lumii de către Fiul lui Dumnezeu, din ştiinţa care îl schimbă pe om cu desă- 
vârşire, din ştiinţa care îl preface din trupesc şi sufletesc în duhovnicesc, din creştinism, 
cu atât mai mult rămân de nepătruns pentru cei care nu s-au îndeletnicit cu studierea ei 
legiuită, după metoda rânduită de Dumnezeu. 

Deci lipsită de judecată este dorinţa unora ca rezultatele studierii creştinismului, 
înaltele şi adâncile lui taine să fie pentru ei pe deplin limpezi fără nici o studiere preala- 
bilă a creştinismului. Vreţi să cunoaşteţi tainele creştinismului? Studiaţi-1..." [16;75-76]. 

Aceste cuvintele ale marelui ierarh rus ar trebui să rămână pentru totdeauna în 
minţile celor care vor să afle răspunsul la întrebările legate de adevărul spiritual. Pe cât 
de comod este omul modern, care vrea să servească răspunsurile la întrebările sale cu 
aceeaşi grabă cu care serveşte masa într-un fast-food, pe atât de greu îi este să ajungă la 
răspunsurile corecte. 

Adevărul nu este un obiect, nu poate fi cumpărat cu bani. Cunoaşterea adevărului 
necesită nevoinţă, necesită jertfă. Cei care încearcă să afle răspunsul la întrebările lor 
fără a face nevoinţă necesară, ori vor afla răspunsurile adevărate, dar nu vor avea 
maturitatea să le aprecieze valoarea, şi atunci se vor îndepărta de ele, ori vor afla 
răspunsuri false, şi nu vor fi în măsură să le observe falsitatea. 

A cunoaşte adevărul presupune a accepta modul în care Dumnezeu vrea să 
descopere oamenilor acest adevăr. A respinge acest mod de cunoaştere înseamnă a 
respinge rezultatele cunoaşterii la care conduce. Unii se întreabă: „cum vede Biserica 
problema X?". Şi, după ce află răspunsul, se grăbesc să îl conteste numai pentru că nu 
l-au înţeles. Biserica are o poziţie care poate fi înţeleasă numai de cei care au parcurs o 
treaptă absolut necesară cunoaşterii spirituale: înţelegerea valorii Sfintei Scripturi şi a 
Sfintei Tradiţii. 

„Ceea ce a zis Dumnezeu este limpede că nu-i perfectibil, dar ceea ce a spus clerul 
în numele lui Dumnezeu formează o ştiinţă susceptibilă de perfecţionare, asemenea 
tuturor celorlalte ştiinţe omeneşti. Este nevoie ca, din când în când, teoria teologică să 
fie reînnoită, aşa cum este cazul fizicii, chimiei şi fiziologiei" [33; 6], scria Claude- 
Henri, conte de Saint-Simon, în lucrarea sa Noul creştinism. Numai că dacă în privinţa 
cunoaşterii ştiinţifice poate fi vorba de un progres, şi anumitor teorii considerate o 
vreme adevărate li se vădeşte falsitatea, în privinţa cunoaşterii spirituale înnoirea nu îşi 
poate găsi locul. In momentul în care adevărul Bisericii nu este un adevăr inventat de 
oameni, fie ei şi clerici, ci este descoperit de Dumnezeu pentru binele şi mântuirea 
oamenilor, el nu poate fi înlocuit de nici un alt adevăr. Cine crede într-un progres al 



1 Datorită numărului mare de citate folosit în această carte am folosit sistemul alternativ de indicare a 
sursei citate: între parantezele drepte se află numărul cărţii din care s-a citat (aşa cum apare în bibliografia 
de la sfârşit), şi numărul paginii -citatul acesta este luat din cartea Mitropolitului Hierotheos Vlachos - 
Cugetul Bisericii Ortodoxe, pagina 187. 



adevărului presupune că, în fiecare etapă, adevărul este relativ. Şi că ceea ce apare de 
fiecare dată drept nou adevăr va sfârşi prin a fi contrazis de adevărul care îi succede. 
Sfânta Tradiţie nu va fi niciodată contestată de către Părinţii sfinţi pe care îi are şi îi va 
mai avea Biserica până la sfârşitul veacurilor. Asta nu înseamnă că, pe măsură ce noi 
erezii şi noi provocări spirituale vor asalta Biserica, aceasta nu va da un răspuns pe 
măsură. Dar pentru aceasta nu are nevoie să îşi modifice, să îşi modernizeze învăţătura. 
Adevărul nu poate fi modernizat. 

Omul contemporan are nevoie nu numai de mărturisirea adevărului de credinţă, ci 
şi de lămuriri în ceea ce priveşte probleme care, deşi nu sunt neapărat importante, fac 
parte din frământările sale. „Ce energii există în piramide? Cum se pot vedea câmpurile 
energetice? Cum se poate vindeca omul prin propriile puteri de bolile pe care le are?" 

La multe dintre aceste întrebări, scrierile Sfinţilor Părinţi dau răspunsuri precise şi 
extinse. Nu este nevoie decât de cel mult de o traducere a limbajului arhaic astfel încât 
să poată fi accesibil omului modern. 

La alte întrebări, răspunsurile se găsesc mai greu în Tradiţie, şi osteneala e o 
condiţie necesară găsirii lor. E adevărat că aşa cum protestanţii au ajuns la mari rătăciri, 
tâlcuind în mod greşit diferite versete ale Sfintei Scripturi, tot aşa un creştin ortodox ar 
putea tâlcui greşit anumite citate din Sfinţii Părinţi. Pentru cine se apropie cu inimă 
mândră de scrierile patristice, vrând să se trufească cu cunoaşterea lor, aceste scrieri îi 
pot fi sabie cu două tăişuri. 

Dar cel care se apropie cu smerenie de aceste scrieri găseşte în ele o comoară de 
mare preţ. El nu va cădea în greşeala pe care o face protestantul care tâlcuieşte Sfânta 
Scriptură fără a avea nici un reper la care să se raporteze. El se va raporta întotdeauna la 
cugetul Bisericii, şi îşi va modela cunoaşterea după acest cuget. Şi, ori de câte ori va 
vedea că Predania Sfinţilor Părinţi contrazice propria părere, va renunţa fără şovăială la 
această părere. 

Cei care nu vor să primească răspunsurile Bisericii consideră că aceasta nu este în 
măsură să propovăduiască adevărul, şi nu poate decât să conteste celelalte învăţături 
spirituale pentru a se aşeza pe ea însăşi în ipostaza izvorului cunoaşterii. 

Sfântul Dionisie Areopagitul îi scria unui preot: „Să nu te socoteşti învingător, 
Preote Sosipatru, pentru că defăimezi un cult şi o doctrină care nu ţi se par bune. Nici să 
nu-ţi închipui că dacă le-ai combătut, urmează că părerile lui Sosipatru ar fi deja 
adevărate. Pe bună dreptate se poate ca, ţie şi altora, din pricina multor minciuni şi apa- 
renţe, să vă rămână ascuns adevărul, care este unic şi tainic. Căci nu este de ajuns ca un 
lucru să nu fie roşu ca prin aceasta să fie alb; nici ceea ce nu e un cal să fie în mod 
necesar un om. Astfel, dacă voieşti să mă convingi, aceasta să faci: încetează să vorbeşti 
împotriva altora; ci astfel să cuvântezi despre adevăr, încât spusele tale să rămână pentru 
totdeauna ireproşabile" [23; 56 ]. 

Acesta este duhul Ortodoxiei: mărturisirea smerită a Adevărului. Ortodoxia nu 
înseamnă negare - a patimilor, a ereziilor, a minciunii. Ortodoxia este mărturisirea 
luminii, a Adevărului, a lui Hristos. 

Această mărturisire implică negarea tuturor formelor de întuneric şi de minciună. 
Dar esenţială este în primul rând lumina. Una dintre cele mai impresionante cărţi scrise 
în duhul acesta este capodopera Arhimandritului Vasilios, Intrarea în împărăţie 2 . 
Cerându-i-se acestui avvă athonit să scrie ceva despre rătăcirea ecumenistă, el s-a 
mulţumit să mărturisească despre frumuseţea de nespus a Ortodoxiei. Cei care înţeleg 
mărturia lui nu mai au nevoie de nici o critică la adresa catolicismului sau a 
protestantismului. El a reuşit să prezinte atât de iscusit lumina Ortodoxiei, încât 
convinge cititorii că orice altă lumină păleşte în faţa ei. 



2 Traducerea în limba română a acestei minunate cărţi a a apărut la Editura Deisis, Sibiu, 1996. 



A fi ortodox înseamnă a răspunde chemării lui Dumnezeu. A fi ortodox înseamnă 
a cunoaşte binecuvântarea de a fi în Biserică. 

A fi ortodox înseamnă a trăi bucuria pe care o mărturisea Sfântul Ioan de 
Kronstadt: „Eu sunt în aceeaşi tulpină şi împreună rânduit cu Biserica cerească şi cu cea 
de pe pământ - cu Maica Domnului, cu cinurile îngereşti, cu toţi sfinţii patriarhi, 
prooroci, apostoli, arhierei, mucenici, preacuvioşi, drepţi, cu toţi sfinţii, prin harul lui 
Dumnezeu" [39; 36]. 

Tot Sfântul Ioan de Kronstadt spunea: „Creştinilor, mai ales ortodocşilor, care 
păstrează şi păzesc curate dogmele credinţei noastre de Dumnezeu predanisite, li s-au 
dat de către Dumnezeu atâtea bunătăţi şi puteri spre mântuire, li s-au descoperit atâtea 
taine ale lui Dumnezeu, încât cei credincioşi, cu luare-aminte, care se nevoiesc întru 
credinţa lor, să se mântuiască şi să se facă moştenitori ai împărăţiei cereşti şi veşnice" 
[39; 36]. 

Şi totuşi, chiar dacă bunătăţile de care se învrednicesc cei care merg pe cale 
Biserici sunt de mare preţ, mulţi oameni îşi pleacă urechile la propovăduirea dascălilor 
eretici şi se îndepărtează de Adevăr pentru a se apropia de minciună. Ce s-ar putea face 
pentru a veni în ajutorul celor înşelaţi de diferiţii eretici? 

„După câte ştiu, n-am polemizat vreodată nici cu elinii, nici cu cei de altă credinţă, 
având convingerea că oamenilor oneşti le este de ajuns dacă vor putea să cunoască în 
sine şi să vorbească despre însuşi acest adevăr care există în chip real. Din moment ce 
acest adevăr, oricare ar fi el, este dovedit cu dreaptă judecată şi fără greşeală, din 
moment ce este clar stabilit, atunci orice afirmaţie străină şi pretins adevărată va fi 
respinsă, căci este altceva şi neasemănătoare cu adevărata realitate, mai degrabă părând 
că este decât ar fi într-adevăr. Nu-i este de nici un folos celui ce descoperă adevărul să 
se înfrunte cu unii sau cu alţii, căci fiecare pretinde că posedă moneda împărătească şi 
nu are poate decât un idol înşelător, ceva din vreo parte de adevăr; dacă tu combaţi pe 
acesta, altul şi iarăşi celălalt vor căuta ceartă pentru un lucru identic. 

După ce această raţiune adevărată va fi fost stabilită cu dreaptă judecată, rămâne 
de nerespins de către toţi ceilalţi, ceea ce nu este aşa (conform cu adevărul) prin sine 
decade de la starea de neatins a adevărului autentic. Cunoscând deci bine, după câte 
cred, acest lucru, nu am provocat nici o discuţie în contradictoriu, nici cu elinii, nici cu 
alţii, ci îmi este de ajuns - Dumnezeu să mă ajute! - să aflu mai întâi adevărul, apoi, 
odată cunoscut, să-1 propovăduiesc aşa cum se cuvine", îi scria Sfântul Dionisie 
Areopagitul episcopului Policarp [23; 58-59]. 

Adevărat lucru este că polemicile pe teme religioase sunt neroditoare. Pentru cei 
care nu acceptă predaniile Sfinţilor Părinţi, nici un argument nu poate sta în picioare. Iar 
cei care le acceptă nu au nevoie de polemică: cercetând izvoarele Sfintei Tradiţii, vor 
găsi răspunsuri la întrebările lor. 

Din scrisoarea sfântului Dionisie nu trebuie să înţelegem că Ortodoxia nu 
cunoaşte spiritul polemic, şi că singura apărare împotriva atacurilor eretice este 
afirmarea smerită a adevărului. 

Ortodoxia oferă acelaşi răspuns, dar în forme diferite, pentru căutătorii adevărului. 
Unora le este de ajuns să citească despre frumuseţea credinţei, alţii au nevoie de texte 
apologetice, de combateri ale ereziilor. 

Ortodoxia este în aceeaşi măsură a Sfântului Dionisie Areopagitul, care evita 
polemica, dar şi a Sfântului Irineu al Lyonului, care a scris voluminoasa lucrare împo- 
triva ereziilor. Ortodoxia este în egală măsură a părintelui Sofronie de la Essex, urmaşul 
Sfântului Simeon Noul Teolog, şi a părintelui Iustin Popovici, urmaşul Sfântului Maxim 
Mărturisitorul. 

In momentul în care creştinii vor cunoaşte dreapta-credinţă, vor putea urca pe 
scara arătată de părintele Sofronie Saharov. Dar, câtă vreme ei stau departe de 



învăţătura ortodoxă şi cochetează cu diferitele rătăciri, au mare nevoie de învăţători 
asemenea Preacuviosului părinte Iustin. 

La Sfântul Irineu al Lyonului aflăm o bună caracterizare a ereticilor: „Toţi ereticii 
sunt aşa: ei stau pe tronul ciumei, iar cei ce primesc otrava învăţăturilor lor se 
pervertesc. (...) Ei II dispreţuiesc pe Dumnezeul Care există şi fac idoli din ceea ce nu 
este şi îşi creează un tată mai înalt decât Creatorul nostru şi astfel cred că au găsit ceva 
mai mare decât Adevărul. De fapt ei sunt necredincioşi şi hulitori ai Creatorului şi 
Tatălui lor." [81; 66, 151-152]. Astfel de hulitori ai lui Dumnezeu încearcă astăzi să 
dărâme Biserica lui Hristos, încearcă să spulbere predaniile Sfinţilor Părinţi. 

„Eu însumi sunt convins că îndeplinesc o misiune divină chemând popoarele şi 
regii la adevăratul spirit al creştinismului" [33; 77], spunea Claude -Henri, conte de 
Saint-Simon, prezentând un creştinism care nu are nimic în comun cu învăţătura 
Evangheliei. Acelaşi lucru îl afirmă toţi ereticii: că misiunea lor este divină, şi că ei 
propovăduiesc adevăratul spirit al creştinismului, spirit pe care Biserica nu îl cunoaşte. 

In cartea Fiii Vărsătorului, Marilyn Ferguson, unul dintre principalii stâlpi ai 
păgânismului de factură New Age, făcea apologia unui nou tip de adevăr, a unui nou tip 
de cunoaştere: „Conspiraţia Vărsătorului este o formă deosebită de revoluţie, cu 
revoluţionari de un stil nou. Ea are în vedere schimbarea conştiinţei unui număr decisiv 
de oameni, suficient pentru a provoca o reînnoire a societăţii. 

«Nu putem aştepta ca pământul să se învârtească - a spus filosoafa Beatrice 
Bruteau - ca timpurile să se schimbe şi noi să ne schimbăm odată cu ele, ca revoluţia să 
vină şi să ne ia cu sine în noul ei curs. Noi suntem viitorul. Noi suntem revoluţia»"[79; 
20] 3 . 

Vremuri din ce în ce mai tulburi se arată la orizont. Norii negri ai ereziilor 
împânzesc cerul. Şi se aude din ce în ce mai tare glasul Ispititorului care întreabă: „De 
ce să păstraţi învăţătura Bisericii ? De ce nu vreţi să primiţi în sufletele voastre adevărul 
şi vă încăpăţânaţi să păstraţi o credinţă care şi-a pierdut valabilitatea? Nu vedeţi că 
termenul ei de garanţie a expirat?" 

Ca un ecou al acestei voci, în rândurile creştinilor au apărut din ce în ce mai mulţi 
„învăţători" care încearcă să ia tot ceea ce li s-a părut mai de preţ în ortodoxie şi să 
amestece cu o sumedenie de credinţe religioase care par să fie apropiate de sufletul 
omului contemporan. Putem reduce mesajul lor la câteva teme esenţiale: reîncarnare, 
câmpuri bioenergetice, puteri paranormale, vindecări miraculoase, incursiuni în timp. 

In faţa acestei oferte de practici spirituale, un refuz motivat de un simplu răspuns: 
„Sunt ortodox!", pare să ascundă o teamă de cunoaştere, pare să ascundă o lipsă de 
interes pentru cunoaşterea adevărului. 

Tipică în acest sens este discuţia contradictorie dintre un creştin-ortodox şi un 
neoprotestant, discuţie în care fiecare vrea să îl convertească pe celălalt. Nici unul nu 
ştie să argumenteze temeinic de ce adevărul ar fi de partea sa, dar totuşi insistă să îl 
convingă pe celălalt să se convertească. Nici unul nu vrea să renunţe la tradiţia în care a 
fost crescut. 

Dar adevărul nu este bicolor. Cine vrea să cunoască adevărul nu trebuie să pună 
nici o stavilă în calea acestuia. Şi noi suntem ortodocşi nu doar pentru că aceasta este 
credinţa în care ne-am născut. Nu doar pentru că moşii şi strămoşii noştri au fost 
ortodocşi. Suntem ortodocşi pentru că am înţeles că Biserica Ortodoxă este Trupul lui 
Hristos şi că este cea care deţine adevărul de credinţă. 

In faţa rătăcirilor contemporane nu avem decât două opţiuni: ori primim învăţătura 
Bisericii despre acestea, ori ne formăm o opinie personală şi încercăm să deosebim după 
mintea noastră ceea ce este bun de ceea ce este rău. 



3 A doua parte a acestui capitol reproduce capitolul cu titlul Despre cugetul Bisericii şi şoaptele 
diavolului din lucrarea mea Dărâmarea idolilor. 



Există două atitudini în cunoaşterea adevărului: ori să plecăm noi în căutarea lui, 
ori, dacă Adevărul vine spre noi, să îl primim cu braţele deschise. 

Este trist că din ce în ce mai mulţi oameni pleacă în căutarea Adevărului şi, 
neştiind cum să caute, trec pe lângă el în grabă. întrebarea lui Pilat din Pont răsună 
astăzi cu putere: „Ce este adevărul?" 

Oamenii caută un adevăr care să corespundă imaginii pe care ei înşişi şi-au creat- 
o, caută un chip cioplit care să aibă dimensiunile standard. Oamenii au lucrat pantoful 
după cum au vrut şi acum caută o Cenuşăreasă căreia să i se potrivească. Au luat patul 
lui Procust şi acum încearcă să verifice dacă adevărul încape în el. Nu ar fi de mirare 
dacă am găsi în vreun ziar un anunţ gen: „Caut adevărul. Ofer recompensă 
substanţială." 

Nu este greu de observat faptul că oamenii nu ştiu să caute Adevărul. Adevărul nu 
este o idee, nu este un obiect. Adevărul este o Persoană care vine spre noi, care iese în 
întâmpinarea noastră. „Eu sunt Calea, Adevărul şi Viaţa - a spus Hristos. Nimeni nu 
vine la Tatăl Meu decât prin Mine."(Ioan 14, 6). 

Iată piatra de poticnire: Adevărul este o Persoană. Şi noi putem respinge sau primi 
acest Adevăr. Dumnezeu ne-a lăsat liberi. Numai că dacă II vom ocoli pe Hristos nu 
vom putea ajunge la cunoaşterea lui Dumnezeu. 

Hristos, Fiul lui Dumnezeu, S-a întrupat pentru ca noi să ne mântuim. Dacă noi 
vrem să primim învăţăturile Sale şi să Ii ascultăm poruncile, vom dobândi mântuirea. 
Dacă vrem să găsim o altă cale şi încercăm să intrăm în împărăţia Cerurilor pe vreo uşă 
lăturalnică, o vom afla cu siguranţă încuiată. 

Nu noi L-am creat pe Dumnezeu, ci El ne-a creat pe noi. Nu Dumnezeu trebuie să 
corespundă tiparelor pe care noi ni le-am imaginat, ci pe Dumnezeu trebuie să îl primim 
aşa cum El însuşi S-a descoperit oamenilor. 

Rătăcirile contemporane nu pot fi atacate decât în numele adevărului. O 
combatere a acestora doar în numele unei credinţe false - cum este cea musulmană - nu 
îşi are rostul. De aceea, înainte de a încerca să respingem valul de neopăgânism trebuie 
să ştim dacă este bine ce facem, să ştim dacă Adevărul este sau nu de partea noastră. 

Pentru credinţa oricărui creştin ortodox există câteva elemente fundamentale: 
recunoaşterea lui Hristos ca Fiu al lui Dumnezeu, ca Unul dintre cele trei ipostasuri ale 
Sfintei Treimi, înţelegerea Bisericii ca Trup mistic al lui Hristos, păstrarea dreptei 
credinţe şi trăirea unei vieţi în ascultare faţă de poruncile Bisericii. 

Dacă noi recunoaştem dumnezeirea lui Hristos, dacă noi primim învăţăturile 
Bisericii şi ascultăm poruncile ei, atunci mergem pe calea mântuirii. Numai în 
momentul în care am înţeles că Biserica deţine adevărul de credinţă putem să venim în 
ajutorul celor care s-au lăsat înşelaţi de învăţături necurate. 

Fără nici un triumfalism afirmăm în faţa lumii întregi că învăţătura Bisericii este 
învăţătura cea dreaptă; chiar dacă întotdeauna au fost oameni care au pus la îndoială 
adevărul pe care îl propovăduieşte Biserica. Putem spune că unul dintre simbolurile 
credinţei noastre este mâna Sfântului Spiridon făcătorul de minuni, mâna prin care s-a 
vădit puterea Sfintei Treimi. In faţa ucenicilor lui Arie, care nu credea că Hristos este 
ipostas al Dumnezeirii, ci credea doar că este cea mai importantă fiinţă creată, Sfântul 
Spiridon a luat în mână o cărămidă care, prin putere dumnezeiască, s-a despărţit în 
elementele din care a fost făcută: apa i-a curs sfântului printre degete, văpaia de foc s-a 
ridicat şi în mână i-a rămas doar lutul. Aşa a arătat Sfântul Spiridon cum cele trei 
ipostasuri ale Sfintei Treimi sunt unite într-o singură dumnezeire. 

Ceea ce mintea omenească nu putea pricepe, Dumnezeu a arătat printr-o lucrare 
minunată. De ce a fost nevoie de o minune? Pentru că raţiunea nu poate deduce dogmele 
Bisericii în mod logic. Ceea ce ţine de credinţă nu poate fi înţeles numai cu ajutorul 
raţiunii. Oricât s-a străduit Arie să înţeleagă taina Sfintei Treimi, folosindu-se numai de 
raţiune, nu a reuşit. 



Totuşi, arianismul nu a murit nici după minunea făcută de Sfântul Spiridon. 
Rătăcirile care neagă dumnezeirea Fiului lui Dumnezeu se înmulţesc fără întrerupere şi 
ecourile lor se manifestă într-un perimetru din ce în ce mai larg. 

Analizând impactul arianismului asupra culturii din vremurile noastre, 
Preacuviosul Părinte Iustin Popovici constata că „arianismul nu a fost înmormântat încă; 
astăzi el este mai la modă şi mai răspândit decât oricând. E răspândit ca un adevărat 
suflet în trupul Europei contemporane. Dacă priviţi la cultura Europei, în adâncul ei veţi 
găsi ascuns arianismul: toate se rezumă aici la om şi numai la om, şi chiar Dumnezeul- 
om Hristos a fost redus la cadrele unui om. (...) Protestantismul 1-a depăşit în arianism 
chiar şi pe Arie. Iar papismul cu etica lui este în mare măsură arian. Cine nu cunoaşte 
abominabilul arianism al intelectualilor noştri?..." [57; 33]. 

In zilele noastre cultura nu numai că s-a îndepărtat cu mândrie de cult, ci chiar se 
străduiesc să fie duşman al cultului, coborându-se din poziţia de unealtă a lui Dumnezeu 
în cea de unealtă a diavolului. Dacă cineva ar face o evaluare critică a culturii 
contemporane, ar observa deasupra ei peceţile ereziei. Şi aceste peceţi nu au apărut la 
întâmplare, ci sunt rodul unei îndepărtări sistematice de ceea ce înseamnă cugetul 
Bisericii. 

Diavolul găseşte tot timpul argumente pentru a-i ţine lângă el pe cei care la un 
anumit moment s-au lăsat păcăliţi. Chiar în faţa unor minuni - precum cea făcută de 
Sfântul Spiridon - unii eretici au rămas înţepeniţi în rătăcire. Vedem chiar că istoria 
Bisericii este plină de minuni care au arătat neputinţa ereticilor, a păgânilor sau a 
slujitorilor ido Ieşti care au stat împotriva mărturisitorilor creştini. Totuşi, nici unul 
dintre aceste semne nu a avut rolul de a anihila libertatea umană. Dacă Dumnezeu ar fi 
vrut ca toţi oamenii din lume să fie obligaţi a recunoaşte că singura credinţă adevărată 
este cea ortodoxă, ar fî făcut minuni înfricoşătoare şi, de spaimă, oamenii s-ar fi 
convertit. Pentru drept-credincioşi minunile care au vădit adevărul dreptei-credinţe sunt 
dovezi ale dragostei lui Dumnezeu, sunt dovezi că Domnul veghează ca turma să nu 
meargă pe căi greşite. 

Vom aminti aici de minunea pogorârii luminii sfinte în noaptea de Paşti, lumină 
care se pogoară în fiecare an peste Sfântul Mormânt, lumină care arată că adevărata 
credinţă este cea ortodoxă. Ar fi normal ca această minune, care mărturiseşte de secole 
care este Biserica adevărată, să fie cunoscută în toată lumea şi toţi oamenii să ia aminte 
la „mesajul" ei. Dar pe cât este de clar pentru ortodocşi că această lumină este semn 
dumnezeiesc, pe atât de clar pare pentru cei de alte credinţe că totul este o simplă 
scamatorie care stimulează credinţa pelerinilor. Minunea este evidentă şi totuşi unii o 
contestă, fiind asemenea celor despre care Hristos a zis că „văzând, nu văd şi auzind, nu 
aud, nici nu înţeleg" (Matei 13, 13). Totuşi, au fost multe cazuri de convertiri spontane 
în care unii oameni au înţeles de ce lumina sfântă se arată numai atunci când ortodocşii 
prăznuiesc Sfintele Paşti. Minunea pogorârii sfintei lumini vorbeşte despre modul în 
care Dumnezeu respectă libertatea oamenilor. El se face cunoscut prin anumite semne şi 
minuni care invită, dar nu forţează; cheamă, dar nu obligă pe nimeni să vină. 

Creştinii ortodocşi nu au nevoie de semne. Ei cred că Hristos, Fiul lui Dumnezeu, 
îi cheamă la mântuire prin glasul Bisericii. Pentru creştinii ortodocşi nu poate exista 
minune mai mare decât întruparea Fiului lui Dumnezeu. De aceea drept-credincioşii nu 
caută minuni, ci caută să devină părtaşi minunii care este viaţa veşnică în rai alături de 
Hristos. Dar deşi cei întăriţi în credinţă nu au nevoie de minuni, minunile nu lipsesc din 
Biserică. Se cade să amintim aici cum a arătat Dumnezeu că numai Biserica Ortodoxă 
este Biserica adevărului, că sfânta lumină se pogoară numai la ortodocşi. 

Iată relatarea unui arhimandrit, pe nume Calist, despre minunea întâmplată în anul 
1580, pe vremea patriarhului Sofronie al Ierusalimului: „armenii erau în acel timp rău 
intenţionaţi faţă de ortodocşi. Ei au făgăduit să dea guvernatorului Ierusalimului o sumă 
importantă de bani ca el să vină şi să îl împiedice pe patriarhul ortodox să intre în 



Biserica învierii în Sfânta şi Marea Sâmbătă. Din cauza lăcomiei, guvernatorul a 
ascultat şi a poruncit să se facă aşa. Astfel numai armenii, cu mare veselie, au intrat în 
biserică, nădăjduind să primească lumina sfântă, în timp ce ortodocşii stăteau cu 
patriarhul afară în curte şi cuprinşi de mâhnire se rugau la Dumnezeu cu inimi pline de 
căinţă să-Şi arate mila îndurării Sale. 

In timpul rugăciunii lor o coloană de piatră (care a fost numită mai apoi «Stâlpul 
Ortodoxiei» n.n.) s-a despicat şi Lumina sfântă a ieşit prin ea. Văzând aceasta, 
patriarhul s-a ridicat repede şi închinându-se cu evlavie a aprins lumânările pe care le 
avea în mâna sa şi a împărţit lumina ortodocşilor, spre sfinţirea lor. Când au văzut 
minunea, portarii mahomedani au deschis de îndată porţile bisericii. Patriarhul şi marea 
mulţime împreună cu el au intrat în biserică slavoslovind: «Cine este Dumnezeu, mare 
ca Dumnezeul nostru... » şi astfel a fost slujită liturghia. 

Ca urmare a acestei minuni, unul dintre acei portari mahomedani a mărturisit cu 
tărie pe Hristos ca Fiu al lui Dumnezeu şi a crezut în El. Dar când au auzit aceasta, foştii 
săi coreligionari s-au aprins de mânie şi l-au ars în curtea sfântă, şi în acest fel el a 
primit moarte de martir" [77, 15-16]. De ce nu a venit lumina sfântă la armeni? De ce a 
venit şi vine numai la ortodocşi? Pentru că numai credinţa ortodoxă este cea adevărată. 
Şi Dumnezeu, care cu puterea Sa a făcut să se crape stâlpul de piatră ca să ţâşnească din 
el lumina pe care o aşteptau credincioşii, nu va conteni să reverse lumina Sa duhov- 
nicească asupra celor care păstrează neschimbată învăţătura Sfinţilor Părinţi. 

Până la sfârşitul veacurilor Stâlpul Ortodoxiei va rămâne alinare pentru drept- 
credincioşii care vor fi dispreţuiţi pentru credinţa lor şi sprijin pentru cei care se vor 
clătina în credinţă. Din păcate, din ce în ce mai mulţi oameni vor avea îndoieli privitoare 
la învăţăturile Bisericii. 

Din experimentul comunist duşmanii credinţei creştine au înţeles că, oricât de 
puternic ar fi prigonită Biserica, sângele martirilor nu va înceta să rodească; şi cu cât 
mai mulţi oameni dobândesc cununa muceniciei, cu atât mai mult sporeşte slava 
Bisericii. Deşi au slăbit-o puternic, zeci de ani de prigoană nu au putut dărâma Biserica. 
Şi diavolul a înteţit lupta chiar din interior. Aşa cum un părinte îşi momeşte copilul cu 
ceva dulce atunci când vrea să îl liniştească, tot aşa diavolul i-a momit pe creştini cu 
„bunătăţile" eretice. De fapt, i-a servit cu cotorul care rămăsese de la mărul din care a 
muşcat Adam. Şi încetul cu încetul, ca vrăjiţi, oamenii au început să mănânce din acest 
cotor. 

Nu mai este nevoie de prigoană: lepădarea vine de la sine, cu multă eleganţă. 
Sătui de discursul „învechit" al Bisericii, intelectualii au găsit învăţături care de care 
mai incitante, care de care mai misterioase. Scopul diavolului a fost atins - metoda a dat 
roade. 

încetul cu încetul rătăcirea s-a întins şi se întinde fără să ţină cont de stavile. Un 
părinte spunea că secolul XX a adus omenirii două rele: S.I.D.A. şi mentalitatea 
New-Age, mentalitatea Noii Ordini Spirituale. Pe cât de grijuliu se feresc însă oamenii 
de S.I.D.A., pe atât de puţin se feresc de virusul new-age-ist, al păgânismului îmbrăcat 
în haină creştină. 

Acest virus are în componenţa sa ispita cunoaşterii spirituale; aşa cum Dumnezeu 
îi ajută pe sfinţi să II cunoască, tot aşa diavolul îi ajută pe eretici să cunoască o 
sumedenie de „realităţi transcedentale." Oamenii nu mai văd în erezie un pericol, nu 
mai sunt capabili să simtă prezenţa Ispititorului. Oamenii se duc de bunăvoie spre diavol 
crezând că se îndreaptă spre Dumnezeu. La drept vorbind, foarte puţini sunt cei care, în 
inconştienţa lor, vor să ajungă în chinurile veşnice. Majoritatea sunt bine intenţionaţi, 
dar vrând să se unească pentru totdeauna cu Hristos se unesc cu duşmanul Său. 

Singurul remediu care există în această situaţie este căutarea adevărului Bisericii. 
Numai sorbind apă de la izvorul curat al Sfintei Tradiţii vom putea să II primim în 
sufletele noastre pe Hristos. Să nu încercăm să ne unim cu Hristos urmând calea pe care 



o arată diferiţii „învăţători" care nu au nimic în comun cu Sfinţii Părinţi ai Bisericii. Aşa 
cum atunci când vrem să urcăm un munte nu îi întrebăm despre dificultatea muntelui pe 
cei care au poze ale muntelui, ci pe cei care au urcat muntele, tot aşa despre mântuire, 
despre unirea cu Hristos şi despre dobândirea sfinţeniei trebuie să îi „întrebăm" pe cei 
care au dobândit sfinţenia. 

Sfânta Tradiţie este ca o gazdă primitoare care îşi aşteaptă nerăbdătoare oaspeţii 
pentru a-i hrăni cu bunătăţi alese. Să avem curajul de a căuta răspunsuri la nelămuririle 
noastre în Tradiţie. Ea este calea cea dreaptă, ea este izvorul cel curat. 

Mitropolitul Hierotheos Vlachos ne pune înainte o adâncă învăţătură patristică: 
„In Biserică, cum spune Sfântul Grigorie Palama, există «cei învăţaţi prin experiere» iar 
apoi cei care-i urmează şi-i cinstesc pe cei încercaţi. Deci, dacă nu avem propria 
experienţă în privinţa acestor lucruri, trebuie totuşi să urmăm învăţătura celor ce II văd 
pe Dumnezeu, sfinţii cei îndumnezeiţi şi încercaţi. Numai aşa putem avea cugetul 
Bisericii şi conştiinţa Bisericii. Altfel în multe chipuri deschidem calea propriei 
pierzanii" [68; 187]. ' 

Plin de dumnezeiescul har, Părintele Serafim Rose ne spune: "nu trebuie să ne 
îndreptăm spre Sfinţii Părinţi doar pentru «a afla câte ceva despre ei». Dacă nu vom face 
mai mult de-atât, ne vom pomeni în situaţia antipaticilor polemişti ai defunctelor 
academii din această pieritoare lume modernă, chiar şi când aceste academii se numesc 
ortodoxe şi învăţaţii teologi din ele definesc clar şi explică totul despre sfinţenie, 
spiritualitate sau theosis, neavând experienţa necesară pentru a vorbi direct din inimă 
sufletelor însetate, rănindu-le dorinţa de înaintare pe calea luptei spirituale, nici 
capacitatea de a descoperi fatala greşeală a teologilor academici care vorbesc despre 
Dumnezeu cu ţigara şi paharul de vin în mână şi nici curajul de a-i acuza pe ierarhii 
apostaţi de trădare a lui Hristos. Trebuie mai degrabă să ne adresăm, să recurgem la 
Sfinţii Părinţi pentru a deveni ucenicii lor, pentru a primi învăţătura adevăratei vieţi, 
mântuirea sufletului, chiar dacă prin aceasta vom pierde favoarea acestei lumi şi vom 
deveni proscrişii ei. Dacă facem astfel, vom găsi calea de ieşire din această mlaştină 
confuză a gândirii moderne, mlaştină care apare din lepădarea sfintei predanii a 
Părinţilor. Vom descoperi astfel că Sfinţii Părinţi sunt uimitor de contemporani prin 
faptul că vorbesc direct despre lupta creştinilor ortodocşi de astăzi, dând răspunsuri 
întrebărilor cruciale ale vieţii şi morţii, întrebări pe care erudiţia academică, dintr-o 
teamă nejustificată, de obicei nici nu le pune, dar, chiar când se întâmplă să o facă, dă 
un răspuns neconcludent acestor întrebări puse de către curioşii care nu însetează cu 
adevărat după nişte răspunsuri. De la Părinţi vom afla adevărată călăuzire, învăţând 
smerenia şi neîncrederea în deşartă noastră înţelepciune lumească, pe care am absorbit-o 
împreună cu aerul stricat al vremurilor noastre, dar aceasta o vom realiza cu ajutorul 
celor ce au plăcut lui Dumnezeu şi nu lumii. Vom găsi în ei pe adevăraţii Părinţi, care 
lipsesc atât de mult astăzi, când dragostea multora s-a răcit (cf. Matei 24, 12) - Părinţi al 
căror scop este de a ne călăuzi ca fii ai lor, ai lui Dumnezeu şi ai Cereştii Sale împărăţii 
unde vom petrece şi vom vorbi veşnic cu aceşti oameni îngereşti într-o fericire negrăită 
[34; 16-17]. 

Aceasta este calea smereniei: să primim în inimile noastre predania Sfinţilor 
Părinţi. Omul contemporan însă, plin de iubire de sine, vrea să ajungă el însuşi la 
cunoaşterea directă a adevărului. Biserica nu a rezervat această cunoaştere unui număr 
limitat de sfinţi: calea sfinţeniei este deschisă şi oricine merge pe această cale II va 
putea cunoaşte pe Dumnezeu „prin experiere", cum l-au învăţat Sfinţii Părinţi (chiar 
dacă măsura lor este foarte dificil de atins în zilele noastre în care credinţa multora s-a 
răcit). In secolul XX, de exemplu, un monah precum Sfântul Siluan Amonitul a putut să 
ajungă asemenea marilor Părinţi ai Bisericii. Omul contemporan refuză calea 
„cunoaşterii prin experiere" deoarece aceasta presupune întâi de toate smerenie, apoi 



nevoinţă, ascultare şi îndelungată rugăciune. Omul zilelor noastre caută trăiri mistice „la 
minut", caută extazuri imediate şi sfinţire fără efort. Ceea ce nu se poate. 

E interesant de remarcat că aceiaşi oameni care se sfiesc să meargă pe calea 
nevoinţei pe care au arătat-o Părinţii depun eforturi impresionante pentru a merge pe căi 
spirituale îndoielnice (de exemplu, oameni care spuneau că nu pot ţine posturile pe care 
le-a rânduit Biserica ţin cu uşurinţă regimuri mult mai aspre numai pentru a-şi 
îmbunătăţi capacităţile vindecătoare; ca să practice o astfel de nevoinţă aceşti „asceţi" 
primesc puteri de la diavol). 

In zilele noastre este foarte răspândită ideea că Biserica propovăduieşte o 
învăţătură pe care au născocit-o slujitorii ei, o învăţătură care conţine adevărul 
amestecat cu minciuna. într-un moment istoric în care cele mai ciudate credinţe 
religioase au pretenţia de a se aşeza la masa dialogului cu credinţa creştină, o astfel de 
idee nu mai poate surprinde pe nimeni. 

Dar credinţa creştină nu are cum să dialogheze cu alte credinţe deoarece este 
singura credinţă mântuitoare, este singura credinţă care îl uneşte pe om cu Dumnezeu. 
Fiul lui Dumnezeu, Domnul nostru Iisus Hristos, ne-a arătat nouă calea spre cer şi pe 
aceasta o propovăduieşte Biserica. Cine vrea să separe Biserica de Hristos comite o cri- 
mă, deoarece separă Trupul de Cap. 

Un gânditor indian, vrând să arate că recunoaşte frumuseţea învăţăturilor lui 
Hristos, a spus: „Daţi-mi-L pe Hristos şi păstraţi voi Biserica şi toate ale ei." Cam asta 
încearcă omul zilelor noastre - să II separe pe Hristos de Biserică şi să II înţeleagă după 
cum îi place. O astfel de concepţie este idolatră; cei care o au nu se închină lui Hristos, 
ci ideilor preconcepute după care vor să modeleze realitatea. 

Hristos nu trebuie cunoscut după cum ni se năzare nouă, ci aşa cum a vrut El 
însuşi să fie descoperit, aşa cum S-a arătat Bisericii. Hristos nu vrea să fie cunoscut 
decât ca Fiu al lui Dumnezeu şi ca mântuitor al sufletelor. Celor care încearcă să 
găsească în credinţa creştină tot felul de paralele cu alte credinţe religioase, Hristos le 
este piatră de poticnire. 

Este foarte greu de înţeles legătura dintre dogmă şi vieţuirea duhovnicească a 
creştinilor. Pe cât de simplu este a înţelege de ce Sfinţii Părinţi s-au luptat cu atâta jert- 
felnicie pentru apărarea cultului sfintelor icoane, pe atât de greu este a înţelege de ce au 
fost atâtea polemici teologice între cei care susţineau că Hristos a avut o voinţă - cum 
susţineau ereticii monoteliţi, sau două - cum învăţau Părinţii purtători de Dumnezeu. 
Acum se susţine nu numai ideea că pe mireanul obişnuit nu l-au interesat niciodată 
astfel de probleme, că a mers pe calea mântuirii fără să îşi pună probleme dogmatice, ci 
şi că oricare ar fi fost adevărul, viaţa sa morală ar fi fost aceeaşi. 

Această problemă este una dintre problemele esenţiale şi cine nu o înţelege cum 
trebuie riscă să se îndepărteze de adevăr. Căci atât dogmele cât şi ereziile au ecou în 
vieţuirea celui ce şi le însuşeşte. Dar numai adevărul este mântuitor. Nu ne putem uni cu 
Adevărul decât pe calea adevărului. In momentul în care relativizăm importanţa unui 
anumit aspect al credinţei creştine atunci relativizăm propria noastră relaţie cu Hristos. 

Uneori oamenii pot înţelege implicaţiile morale ale unora dintre rătăciri. De 
exemplu, oricine îşi poate da seama că teoria conform căreia toţi oamenii se vor mântui în 
cele din urmă (apocatastaza), deoarece Dumnezeu nu poate fi neîndurător cu propria Sa 
creaţie, are drept consecinţă directă un elan spre o viaţă de păcat; căci dacă suntem 
predestinaţi să ne unim cu Dumnezeu pe lumea cealaltă (chiar dacă stăm câtăva vreme 
prin iad), pe lumea asta putem să ne facem de cap „în linişte". Dar este aproape imposibil 
pentru marea majoritate a credincioşilor să conştientizeze care erau urmările acceptării 
unor erezii care celor neînvăţaţi li se par neesenţiale - cum ar fi monotelismul. 
Monotelismul arată cât de fină este deosebirea dintre adevăr şi erezie: credinţa duşmanilor 
Sfântului Maxim Mărturisitorul era aproape curată; singurul lucru pe care nu îl primeau 
era învăţătura despre cele două voinţe ale Mântuitorului, şi de aceea au fost anatemizaţi de 



Biserică. Astăzi, cei care au credinţe mult mai rătăcite, susţin că în privinţa dogmelor 
nuanţele nu sunt chiar atât de importante. 

Dumnezeu nu vrea ca mirenii să fie doctori în teologie; dar vrea ca mirenii să 
primească învăţătura propovăduită de Biserică tocmai pentru că această învăţătură este 
mântuitoare. Un creştin nu trebuie să respingă o erezie numai după ce este conştient de 
urmările ei, ci chiar din momentul în care a luat cunoştinţă de ea. Creştinul trebuie să 
primească tot ceea ce au hotărât de Dumnezeu purtătorii Părinţi de la Sfintele Sinoade şi 
să respingă tot ceea ce au respins aceştia. 

Afirmaţia potrivit căreia pe mireni nu îi interesează învăţătura dogmatică a 
Bisericii este rău-voitoare. Pe mireni îi interesează mai ales faptul că Biserica deţine 
adevărul de credinţă, şi aceasta le dă o mare siguranţă şi o linişte binecuvântată. Ei se 
împărtăşesc de această învăţătură dogmatică nu numai prin predicile pe care le ascultă, 
cât mai ales prin slujbele la care iau parte (căci nu numai predicile au conţinut dogmatic, 
ci şi textele liturgice). 

Recunoscând că pentru mireni este extrem de important să dobândească aşa- 
numitul „cuget al Bisericii", Cuviosul Părinte Paisie Aghioritul observa că „mulţi sfinţi 
mucenici, atunci când nu ştiau dogma, spuneau: «Cred ceea ce au mărturisit Sfinţii 
Părinţi». Dacă cineva spunea asta, mărturisea! Adică nu ştia să aducă dovezi prigonitori- 
lor pentru credinţa lui şi să îi convingă, dar avea încredere în Sfinţii Părinţi. Se gândea: 
«Cum să nu avem încredere în Sfinţii Părinţi?»" [50; 321]. 

Pe mireni îi interesează învăţăturile bisericeşti, chiar dacă nu le cercetează 
amănunţit; adâncimea unor amănunte face dificilă înţelegerea lor de către cei fără 
pregătire teologică. De fapt, nici cea mai serioasă pregătire teologică nu este de ajuns 
pentru a înţelege dogmele. Un geniu ateu poate cerceta o dogmă şi totuşi nu o poate 
pătrunde. Necredincioşii nu poate înţelege de ce învăţătura Bisericii este radical diferită 
faţă de orice sistem filozofico-religios al lumii acesteia. In Biserică nu geniile au stabilit 
dogmele. Ci adevărul mântuitor a fost descoperit prin Duhul Sfânt de Dumnezeu 
luminaţilor Părinţi care l-au răspândit apoi lumii întregi. „Părutu-s-a Duhului Sfânt şi 
nouă..." (Fapte Ap. 15, 28) este formula care arată clar că Sfinţii Apostoli - şi urmaşii 
lor, Sfinţii Părinţi - nu vorbeau doar după propriile cugete, ci după cum le insufla Duhul 
adevărului. 

Mărturisind faptul că numai în Biserică, singura deţinătoare a adevărului, ne 
putem împărtăşi de adevăr, Sfântul Irineu al Lyonului învăţa că „trebuie să ne adăpostim 
în Biserică, să ne lăsăm formaţi la sânul ei şi să ne hrănim din Scripturile Domnului. 
Căci Biserica a fost plantată ca un paradis în această lume" [55;69]. 

Credincioşii ştiu că în Biserică găsesc adevărul şi astfel merg pe calea pe care îi 
modelează dogmele, pe calea sfinţeniei, în timp ce înţelepţii închipuiţi aşteaptă să 
înţeleagă dogmele cu propriile minţi şi se lasă modelaţi de rătăcire. Şi pe cât sunt de 
contradictorii învăţăturile înţelepţilor închipuiţi, pe atât de unitară este învăţătura 
Bisericii Ortodoxe, care prin Sfânta Tradiţie se împărtăşeşte de adevărul propovăduit de 
Mântuitorul Hristos, de Sfinţii Apostoli şi de urmaşii acestora. 

„Biserica, după ce a primit, cum am spus, această propovăduire şi această 
credinţă, măcar că e răspândită în toată lumea, le păstrează cu grijă, ca şi cum ar locui 
într-o casă. De asemenea ea crede Apostolilor şi Ucenicilor acestora, ca şi cum ar avea 
un singur suflet şi aceeaşi inimă. Ea predică acestea în armonie cu Apostolii, învaţă şi 
transmite ca şi cum ar avea o singură gură. Deşi în lume limbile sunt deosebite, puterea 
Tradiţiei e una şi aceeaşi. După cum soarele, zidirea lui Dumnezeu, e unul şi acelaşi în 
toată lumea, tot aşa şi propovăduirea adevărului se arată pretutindeni şi luminează pe 
toţi oamenii care vor să vină la cunoştinţa adevărului. Nici cel tare în cuvânt dintre 
Intâistătătorii Bisericilor nu va spune altceva decât aceste învăţături, căci nimeni nu este 
mai presus de învăţătorul său (Matei 10, 24; Luca 6, 40), nici cel slab în cuvânt nu va 
împuţina Tradiţia" - Sfântul Irineu al Lyonului [5; 33]. Una şi aceeaşi este învăţătura 



Bisericii Ortodoxe, şi ea va rămâne neschimbată până la sfârşitul veacurilor, oricât de 
grele ar fi atacurile din partea vrăjmaşilor văzuţi sau nevăzuţi. 

Privitor la cuvântul Sfântului Apostol Pavel: „toate să le încercaţi, ţineţi ce este 
bine..." (I Tes. 5, 21), trebuie făcute unele precizări. In perioada comunistă se reproşa 
Bisericii că prosteşte lumea, că o aruncă în întuneric deoarece respinge cunoaşterea; şi 
multă cerneală „roşie" a curs împotriva dictonului „biblic": „crede şi nu cerceta!" Mulţi 
oameni s-au îndepărtat de Biserică numai aflând acest „verset" care ucide aspiraţia 
firească a omului spre cunoaştere. Dar de fapt acest dicton - şi nimic nu pare mai contrar 
cunoaşterii decât el, nu se regăseşte în Sfânta Evanghelie. 

Acelaşi diavol care susţinea că Biserica se opune cercetărilor ştiinţifice strigă 
astăzi că avem dreptul de a „cerceta toate", şi de a alege numai după ce ştim precis ce 
alegem. Inveşmântându-se în veşminte teologice, acest diavol reuşeşte să capteze atenţia 
oamenilor. Căci ce este rău în a cerceta noi dacă există sau nu reîncarnare? Ce este rău 
în a vedea ce spun astrele? Că dacă ar fi ceva rău, ar părea clar că cercetarea 
„mesajului" lor este de la diavol. 

Se uită prea uşor că Biserica a dat o poruncă peste care nu se poate trece. A şaptea 
poruncă bisericească spune răspicat: „Să nu citim cărţi eretice". Iată că cei care vor să 
fie fii adevăraţi ai Bisericii nu au voie să citească cărţi eretice; şi dacă porunca s-ar fi dat 
astăzi ar fi fost extinsă la promovarea rătăcirii prin orice ramură a mass-mediei. Omul 
nu poate discerne singur care este adevărul (dacă ar fi fost aşa nu mai era nevoie să se 
adune Sfintele Sinoade). Atunci când le porunceşte credincioşilor să nu citească cărţi 
eretice, Biserica încearcă să îi ferească de rătăcire. Iată cum caracteriza Rolf Nosterud 
impactul cărţilor literaturii neopăgâne: „Prin deghizarea conceptelor oculte într-o 
terminologie creştină, cărţile new-age-iste au introdus, înşelător, o mulţime de aşa-zişi 
creştini în cercuri New-Age şi neopăgâne... Observaţi marea căutare de care se bucură 
îngerii contrafăcuţi şi distorsiunile feministe despre Dumnezeu. întrucât cei mai mulţi 
dintre «căutătorii de adevăr» contemporani nu cunosc nici datele şi nu au nici voinţa de 
a rezista acestor iluzii seducătoare, o nouă paradigmă - o schimbare în viziunea 
Americii despre realitate - transformă cultura noastră... In timp ce naţiunea noastră 
raţionalizează păcatul şi idealizează păgânismul, creştinii ar trebui în schimb să ia 
aminte la avertismentele Scripturilor " [37; 63]. 

Să nu se creadă că turma Bisericii e o turmă pe care păstorii o îngrijesc pentru ca să 
tragă foloase de pe urma ei. Biserica este ca o mamă care îi ocroteşte pe copii, o mamă 
care îşi însuşeşte durerea copiilor ei. Biserica vrea ca fiii ei să cunoască cât mai mult şi 
să fie cât mai sporiţi duhovniceşte. Dar cunoaşterea ruptă de adevăr este întuneric şi e de 
datoria Bisericii să arate credincioşilor care drumuri sunt bune şi care nu. 

Se vehiculează ideea că mai sunt şi unele elemente (cum sunt centrii de forţă sau 
circuitul energiei cosmice) pe care nu avem de ce să le căutăm în cărţile bisericeşti, 
pentru că Biserica nu s-a ocupat decât de dogme. 

Despre orice lucru de folos duhovnicesc Sfinţii Părinţi şi urmaşii lor au scris sute 
de pagini. Dacă există un anumit aspect privitor la vieţuirea duhovnicească despre care 
Părinţii nu au scris nimic se poate afirma cu tărie că nu este decât rodul rătăcirii. 

Să luăm exemplul „aurelor energetice". Oare Părinţii văzători cu duhul nu ar fi 
putut scrie tratate întregi, dacă aceasta ar fi fost de folos celorlalţi? Numai că în loc să 
facă tot felul de descrieri şi catalogări exacte ei s-au mulţumit într-un cor să afirme că e 
bine ca orice fel de vedenie să fie respinsă. Aceasta mai ales datorită faptului că un 
criteriu raţional de diferenţiere a vedeniilor nu este suficient (darul deosebirii duhurilor 
nu este dobândit decât de cei sporiţi în viaţa duhovnicească; aşa cum vedem în Vieţile 
Sfinţilor, aceştia ştiau care descoperiri erau de la Dumnezeu şi care de la diavol). 

Pe cât de simplu este expusă această idee în cărţile duhovniceşti, pe atât de 
sofisticat sunt prezentate în cărţile neopăgâne criteriile de deosebire a vedeniilor între 
„pozitive" şi „negative". Este uşor de înţeles că autorii acestor cărţi nu au ajuns la 



măsura Sfinţilor Părinţi şi dacă au scris altfel decât Părinţii au făcut-o tocmai pentru că 
s-au aflat în înşelare. Criteriile expuse în aceste cărţi, departe de a fi obiective, sunt 
rodul unei experienţe spirituale superficiale; se datorează tendinţei de deosebire a 
duhurilor care ignoră experienţa Bisericii, singura care poate să se pronunţe într-o 
problemă atât de delicată. 

Exemplul de mai sus este definitoriu pentru cei care, dintr-o dorinţă sinceră de 
cunoaştere sau dintr-o curiozitate excesivă, încearcă să găsească răspunsuri în literatura 
new-age-istă. Fiind fascinaţi de subiectele interesante pe care le găsesc acolo nu îşi dau 
seama că preţul pe care îl plătesc este tocmai îndepărtarea de adevărul pe care pretind că 
îl căutau. 

Putem să căutăm până la sfârşitul vieţii noastre dovezi despre existenţa lumilor 
paralele sau despre centrii de forţă ai universului. Nu vom putea epuiza subiectul. 
Sufletele noastre vor fi pline de o dragoste pietistă faţă de semeni şi faţă de întreaga 
creaţie, dar sufletele noastre vor fi departe de cunoaşterea Dumnezeului cel adevărat. 

Oricât ar încerca omul să cucerească raiul prin propriile puteri nu face altceva 
decât să se lupte cu Dumnezeul pe care nu are cum să II învingă. Dacă El a rânduit ca 
omul să meargă pe calea mântuirii în Biserică, atunci cel ce va încerca să ajungă la 
destinaţie pe alt drum se va rătăci cu siguranţă. 

Dacă Dumnezeu ar fi deschis faţă de oricare formă de „spiritualitate" şi ar fi 
încurajat orice „experienţă mistică", atunci ereticii zilelor noastre nu ar avea de ce să se 
teamă. Dar atunci Dumnezeu ar fi cu totul altul faţă de Cel care S-a descoperit poporului 
ales şi i-a cerut să stârpească idolatria, ar fi altul decât Cel pe care II cunoaştem din 
Evanghelii. 

Dar oricât am încerca noi să schimbăm rânduielile omeneşti (aceasta fiindu-ne 
uneori cu putinţă), pe Dumnezeu nimeni nu îl poate schimba. Nu există mântuire pentru 
cel care de bunăvoie se rupe de învăţătura Bisericii. 

Vrem sau nu, trăim într-o lume eretică. Pe cât de mulţi oameni afirmă că ei cred în 
Dumnezeu, pe atât de puţini cred că Hristos este Fiul lui Dumnezeu, Dumnezeu 
adevărat din Dumnezeu adevărat; mulţi II consideră doar cel mai mare iluminat. Sfântul 
Chirii a atacat această erezie încă din secolul al V-lea: „Dacă cineva îndrăzneşte să 
spună că Hristos este un om purtător de Dumnezeu şi nu că este Dumnezeu cu adevărat, 
ca Fiu Unul şi prin natură, întrucât Cuvântul S-a făcut trup şi a fost părtaş la fel cu noi 
sângelui şi trupului, să fie anatema" [19; 47]. 

Anatema dată de Sfântul Chirii este valabilă şi în zilele noastre, dar oamenii nu 
mai vor să mai ţină seama de ea; şi parcă preoţii înşişi uită să o amintească poporului. 
Ar trebui poate ca astăzi un Sinod sau măcar vreun ierarh îngrijorat de rătăcirile care 
ispitesc turma să aibă curajul de a actualiza anatema Sfântului Chirii: „Oricine spune că 
Domnul nostru Iisus Hristos nu este Dumnezeu adevărat şi om adevărat, ci că este doar 
cel mai mare spirit sau cea mai elevată creatură, să fie anatema!" 

Trăim o vreme în care cuvântul „anatema" a fost aproape exclus din limbajul 
teologic, o vreme în care dintr-o deschidere ecumenică îndoielnică acest cuvânt nu mai 
este pomenit. Dar oricine citeşte Hotărârile dogmatice şi canoanele Sfintelor Sinoade 
sau scrierilor Sfinţilor Părinţi găseşte că singurul cuvânt pronunţat cu privire la eretici 
este acesta. 

Primul Canon al celui de-al II-lea Sinod Ecumenic spune limpede: „Să fie dată 
anatemei orice erezie..." [28; 64] 4 . Prin acest canon sunt osândite toate ereziile trecute şi 
viitoare, şi nici o erezie nu va putea fi apărată sub pretextul lipsei unei condamnări 
speciale din partea Bisericii. Orice învăţătură care intră în contradicţie cu învăţătura 
Bisericii este erezie, şi nici un artificiu logic nu o poate acoperi, nu o poate scăpa de 
acest verdict bine meritat. Este adevărat că ar fi de dorit ca şi în zilele noastre fiecare 



4 Toate Canoanele Sinoadelor Ecumenice şi locale incluse în această lucrare sunt luate din cartea 

erezie să fie condamnată de Biserică cu aceeaşi precizie cu care au fost atacate ereziile 
primelor secole. Dar, chiar dacă din motive mai mult sau mai puţin întemeiate astfel de 
anateme nu se prea rostesc astăzi, glasul puternic al Sfinţilor Părinţi nu îl poate sugruma 
nimeni. Iar aceştia au dat anateme ori de câte ori dreapta-credinţă a fost atacată de către 
eretici. 

Pentru a rămâne în duhul Sfinţilor Părinţi, fiecare dintre arhiereii Bisericii 
Ortodoxe au spus, pentru a fi hirotoniţi episcopi, o mărturisire de credinţă: „Mărturisesc 
că voi păstra şi voi urma cu sfinţenie, până la suflarea mea cea mai de pe urmă, toate 
canoanele celor şapte Sinoade Ecumenice şi ale celor locale şi învăţăturile de Dumnezeu 
purtătorilor Părinţi şi tradiţiile Sfintei Biserici ortodoxe...". Dar înainte de a mărturisi 
acestea, ei au repetat: „Tuturor ereticilor anatema! Tuturor ereticilor anatema!" [3; 93]. 
Nimeni nu poate fi hirotonit episcop până nu îşi însuşeşte conştiinţa apologetică a 
Părinţilor, până nu mărturiseşte dreapta-credinţă şi până nu îi anatemizează pe eretici. 
Aşa cum „Crezul" este repetat la fiecare slujbă a Bisericii (orice rugăciune făcută de cei 
care nu mărturisesc „Crezul" fiind îndoielnică), tot aşa la fiecare hirotonie a unui 
arhiereu se repetă anatemele asupra ereticilor. 

De altfel, nici un eretic care nu se pocăieşte de rătăcirea sa nu se poate împărtăşi 
din bogăţia spirituală a Bisericii. După cum arată Moliftelnicul, la începutul fiecărei 
spovedanii, înainte de a-1 întreba despre păcatele săvârşite, preotul trebuie să îl întrebe 
pe cel care vine la el pentru întâia oară următoarele: 

„«Mai întâi de toate spune-mi, fiule, crezi cu adevărat în Sfânta şi de-viaţă- 
fâcătoare Treime? Crezi că soborniceasca şi apostoleasca Biserică este sădită şi crescută 
în Răsărit şi de la Răsărit s-a întins peste toată lumea, şi că de atunci stă neschimbată şi 
neclintită? Sau te îndoieşti de vreo oarecare poruncă sau învăţătură?» 

Şi de va crede drept şi fără îndoială şi de va şti carte, să zică Simbolul Credinţei 
până la sfârşit. Iar neştiind carte, să-1 înveţi să zică acestea: «Cred într-una sfântă, 
sobornicească şi apostoleasca Biserică a Răsăritului, care stă din început în toate 
dogmele ei neclintită şi neschimbată" [4; 54]. 

Cel care nu vrea să primească învăţătura Bisericii nu poate fi spovedit, pentru că 
de bună voie stă departe de adevăr. Şi aşa cade sub osânda anatemei Sfinţilor Părinţi. 

Ortodoxia nu are cum să renunţe la acest cuvânt, „anatema", care îi este propriu, 
aşa cum nici păstorul nu va renunţa niciodată la câinii care păzesc turma. Trebuie făcută 
o precizare: se reproşează Bisericii că a folosit prea des acest cuvânt dur şi că astfel s-a 
îndepărtat de Duhul lui Hristos. Adevărul este că dacă nu ar fi apărut ereticii Biserica nu 
ar fi folosit acest cuvânt. Deci vina este a celor care s-au îndepărtat de adevărul de 
credinţă. Biserica nu i-a pedepsit când i-a anatemizat, ci doar i-a ajutat să îşi 
conştientizeze starea de rătăcire. 

Să presupunem că un om are lepră. Ce este mai bine să facă doctorul, să îi spună 
că are o răceală trecătoare sau să îi dea diagnosticul corect? Dacă nu i-ar spune adevărul 
şi i-ar da drumul, atunci leprosul i-ar mai îmbolnăvi şi pe alţii. La fel este cu ereticii. 
Dacă Biserica i-ar lăsa „în pace", atunci ei nu şi-ar da seama cât de mare este distanţa 
care îi separă de adevăr. Deci nu Biserica îi molipseşte de „lepră", ci ea constată doar că 
sunt leproşi. 

Să nu se uite că Biserica dă anatema cu scop pedagogic, pentru a arăta ereticilor 
că merg pe calea întunericului, şi că pentru a merge pe calea mântuirii trebuie să se 
lepede de rătăcire. Erezia strică sufletele, le murdăreşte atât de tare încât ereticul care 
moare nepocăit se duce direct în iad. Numai dogmele dumnezeieşti oferă cadrul potrivit 
celui ce vrea să se mântuiască. 

Putem spune că dogmele au şi rolul de garduri care separă poporul lui Dumnezeu de 
restul lumii. Cine vrea să stea în afara acestor „graniţe" îşi asumă autodistrugerea, îşi 
asumă chinurile veşnice. Pentru apărarea acestor „graniţe" Sfinţii Părinţi s-au luptat până 
la moarte, fiecare dintre ei fiind gata să apere cu preţul vieţii adevărul de credinţă. 



Ca să nu se creadă că vremea Părinţilor care au iubit Ortodoxia mai presus decât 
propria lor viaţă a trecut, amintim un fragment din mărturisirea de credinţă a cunoscu- 
tului avvă Filothei Zervakos, unul dintre sfinţii secolului XX: 

„Am fost şi sunt, prin harul lui Dumnezeu, pregătit să mă fi jertfit şi să mă jertfesc 
pentru credinţa ortodoxă şi tradiţiile Părinteşti, dacă o va cere timpul. Nu primesc, 
resping şi anatemizez: orice impietate, necredinţă, slavă deşartă, erezie şi greşeală, 
veche sau nouă, care este potrivnică credinţei ortodoxe şi tradiţiilor Apostolice şi 
patristice. Nu accept nici un fel de inovaţie sau învăţătură omenească străină, potrivnică 
învăţăturii şi credinţei ortodoxe sănătoase şi sfintelor tradiţii despre care Sinodul VII 
Ecumenic declară: «Toate inovaţiile sau adăugirile făcute pe lângă învăţătura formulată 
de pururea pomeniţii Părinţi ai Bisericii, să fie anatema!»" [78; 182]. 

Scrierea unei cărţi despre pericolul neopăgân şi despre modul în care Biserica îl 
respinge ar putea părea fără sens într-o ţară creştină cum este România. Dar un studiu 
îndelungat asupra grupărilor eretice din ţara noastră, precum şi discuţiile cu diferiţi creş- 
tini care se consideră ortodocşi deşi se îndepărtează de învăţătura Bisericii în înţelegerea 
unor anumite probleme dogmatice, a avut ca rezultat conştientizarea dezvoltării feno- 
menului neopăgân în ţara noastră şi nevoia de a trage un semnal de alarmă. 

România a fost realmente inundată de râurile rătăcirilor şi a ajuns să „clocească" 
ouăle multora dintre cucii întunericului (cucul este o pasăre care nu îşi cloceşte singură 
ouăle, ci le depune în cuiburile altor păsări; după ce puii de cuc ies din găoace încep să 
îi arunce afară din cuib pe ceilalţi, pentru a rămâne singurii stăpâni ai teritoriului). Ţara 
noastră este cuibul în care fel de fel de cuci, care de care mai „iniţiaţi", vin şi îşi lasă 
ouăle. Din păcate puii lor cresc foarte repede şi se luptă din toate puterile să stăpânească 
cât mai mult din cuib. 

Sondajele arată că populaţia României este majoritar ortodoxă, şi că Biserica 
Ortodoxă este recunoscută ca fiind Biserica naţională. Problema rătăcirilor duhovniceşti 
nu ar fi prea îngrijorătoare dacă peste 80% dintre români (câţi s-au declarat în sondaje 
ortodocşi) ar trăi ca fii ai Bisericii. Există însă trei probleme serioase privitoare la calcu- 
larea acestui procent. 

Prima problemă este numărul mare de persoane care şi-au declarat formal 
apartenenţa la Biserica Ortodoxă, dar care chiar dacă vin din când în când la Biserică au 
anumite concepţii eretice (cred în reîncarnare, merg la „vindecători", fac yoga, ...). Or, o 
persoană care crede în reîncarnare sau în altele asemenea stă sub anatema Sfintelor 
Sinoade Ecumenice şi a Sfinţilor Părinţi. Oricât de bună la suflet ar fi, oricât de multe 
fapte bune ar face, o asemenea persoană s-a rupt fără să îşi dea seama de Biserica din 
care a făcut parte. 

A doua problemă este numărul mare de eretici care ascund faptul că au părăsit 
Biserica pentru a nu trezi în rândurile preoţilor o reacţie promptă şi pentru ca lupta 
împotriva sectelor să fie de proporţii reduse. Dacă de exemplu s-ar face public faptul că 
mai puţin de 40% dintre locuitorii unui anumit judeţ din ţara noastră au rămas ortodocşi, 
atunci ierarhul locului ar fi obligat să ia măsurile necesare pentru a stârpi rătăcirea, după 
cum arată şi Canonul 123 al celui de-al optulea Sinod local de la Cartagina: „Dacă 
vreun episcop va fi neglijent faţă de eretici, ori în privinţa condicilor, ori în privinţa 
scaunelor, să se admonieze de către episcopii sârguincioşi vecini şi să i se arate 
neglijenţa lui ca să nu aibă cuvânt de apărare; iar dacă din ziua în care a fost admoniat, 
până în şase luni petrecând în aceeaşi eparhie, nu ar purta de grijă în privinţa celor ce 
sunt datori a se întoarce în unitatea sobornicească, cu unul ca acela să nu intre în 
comuniune, până când nu va îndeplini acest lucru (...)" [28; 296]. în momentul de faţă, 
având sondaje care nu fac altceva decât să lase impresia că activitatea grupărilor eretice 
este redusă, nu putem fi conştienţi de amploarea reală a fenomenului. 

Cea de-a treia şi cea mai gravă problemă este următoarea: numărul de creştini îl 
recunoaştem nu după ce spun sondajele, ci după ce „spun" bisericile în zilele de 



duminică, după numărul de credincioşi care vin la Sfânta Liturghie (există în multe 
cazuri impedimente reale care îi împiedică pe creştini să vină la sărbătorile din timpul 
săptămânii - serviciu, şcoală, ..., - deşi în unele cazuri - mai ales la unii pensionari, 
„impedimentul" principal este pierzătoarea de suflet patimă a comodităţii). Aşa cum 
într-o bătălie nu contează doar câţi au rămas pe câmpul de luptă, ci contează şi câţi au 
dezertat, tot aşa în ceea ce priveşte numărul de creştini nu contează atât ce spun sonda- 
jele, cât contează numărul celor care vin la slujbele Bisericii. Acest număr nu au cum să 
îl cunoască direct ierarhii. De fiecare dată când la vreo parohie se slujeşte o liturghie 
arhierească pentru respectiva comunitate este sărbătoare şi vin la biserică şi tinerii şi 
bătrânii, nevrând să rateze un asemenea eveniment (din punct de vedere practic este 
foarte greu pentru episcopi să ţină legătura cu sutele de parohii pe care le păstoresc). 
Când arhiereul vine la vreo parohie şi găseşte biserica arhiplină nu poate să nu se 
bucure. Dar numai preotul paroh ştie câţi dintre acei oameni vin de obicei la slujbă, sau 
câţi au venit chiar din parohiile vecine pentru a-1 vedea pe episcop slujind. 

Din păcate la astfel de momente festive prea puţini preoţi consideră că este 
potrivit să aducă la cunoştinţa ierarhului starea reală a parohiei. Pentru a nu tulbura 
frumuseţea momentului, mulţi se mulţumesc să se bucure că a venit atâta lume. 

După căderea dictaturii comuniste numărul celor care s-au apropiat de Biserică a 
crescut considerabil. Numărul celor care veneau la slujbă în perioada comunistă era, 
incontestabil, mult mai mic. Creşterea a fost firească şi s-a datorat libertăţii religioase 
recunoscute de către stat (ca să nu mai amintim elementele secundare care au facilitat-o: 
introducerea religiei în şcoli, crearea paracliselor în spitale...). In aceste condiţii cel care 
afirmă că numărul real de credincioşi ortodocşi este mult mai mic decât arată statisticile 
riscă să intre sub incidenţa ridicolului. 

De aceea pentru a argumenta semnalul de alarmă pe care încerc să îl trag prin 
intermediul acestor rânduri voi trece la statistici mult mai precise. Capitala României, 
oraşul Bucureşti, are peste 2.500.000 de locuitori şi aproximativ trei sute de parohii. Un 
calcul estimativ arată că şi dacă toate bisericile ar fi arhipline, mai mult de 10 % dintre 
bucureşteni nu ar avea - fizic - cum să încapă în ele. Dar tot aşa cum la bisericile unde 
slujesc preoţi mai cunoscuţi lumea se înghesuie ca la târg, tot aşa la celelalte biserici 
mai rămâne destul loc liber. O statistică obiectivă arată că mai puţin de 10% dintre 
bucureşteni vin duminica la slujbă. 

Deşi procentul de mai sus poate părea ambiguu, întâlnim o situaţie asemănătoare în 
marea majoritate a parohiilor rurale. Deşi oamenii de la ţară sunt mai credincioşi, întâlnim 
foarte puţini tineri în biserică (şi foarte mulţi în locurile în care se pierd sufletele...). Dacă 
dintr-o parohie de 400 de persoane - dintre care s-au declarat ortodoxe 60%, la biserică 
vin numai 50, nu este obiectiv să ne mulţumim cu rezultatul sondajului „oficial". Mai ales 
că sunt destule sate în care deşi sondajele arată liniştitor triumful Ortodoxiei, numărul 
persoanelor care merg la diferitele adunări neoprotestante depăşeşte numărul celor care 
merg la biserică. Numărul celor care merg în noaptea de Paşti la biserică este într-adevăr 
mare. Dar nu toţi cei care merg atunci la biserică sunt cu adevărat credincioşi. Noaptea de 
Paşti este pentru mulţi un spectacol, şi după ce vin „să ia lumină" se duc la cele mai 
pătimaşe petreceri. 

Pentru unii ca aceştia se mâhnea Sfântul Calinic de la Cernica: „Ah! Aceştia sunt 
fiii luminii, cum îi numeşte Apostolul pe toţi creştinii? «Ca fiii luminii să umblaţi» 
(Efeseni 5, 8). Sunt oare aceştia ucenici ai lui Dumnezeu - Omul Iisus? Sunt ei copii ai 
Sfinţilor? Moştenitori ai atâtor mucenici, care ne călăuzesc şi care şi-au vărsat sângele şi 
care şi-au dat viaţa prin mii de chinuri, ca să nu facă vreun păcat care după înfăţişare era 
vrednic de iertare, adică să se lepede de credinţă numai cu gura, dar să o păstreze în 
inimă? De unde provin toate acestea? Din slăbirea credinţei. E limpede că ne-am 
apropiat de acele nenorocite timpuri de care a vorbit Domnul îndoindu-Se, că atunci 



când va veni pe pământ va găsi oare credinţa pe care a sădit-o cu atâtea pilde şi a 
cultivat-o cu dumnezeiescul Său sânge." [68; 9]. 

După învăţătura Sfinţilor Părinţi, creştin este numai cel care ia parte la slujbele 
Sfintei Biserici. A existat chiar o pravilă care spunea că „cel care lipseşte la mai mult de 
trei liturghii să fie scos din comunitate!". Dacă s-ar mai ţine cont de ea astăzi atunci 
bisericile ar fi aproape goale (dar şi cei care ar rămâne, ar fi creştini adevăraţi, nu numai 
cu numele...). 

E adevărat că Biserica dovedeşte îngăduinţă şi înţelegere pentru cei păcătoşi, şi că 
până când se va stabili mai precis de către un sinod dacă cei care vin la biserică numai la 
sărbătorile „mari" pot sau nu pot fi împărtăşiţi, aceştia mai au încă libertatea de a se 
considera „buni credincioşi". 

Totuşi putem considera modul în care ei înţeleg Biserica drept o erezie 
soteriologică: li se pare că dacă au fost botezaţi şi dacă îşi imaginează că se vor pocăi 
înainte de moarte atunci au tot ce le trebuie ca să se mântuiască. Dar nu aceasta este 
înţelegerea corectă a Bisericii: Biserica este Trupul lui Hristos în care cine nu trăieşte ca 
mădular viu, se usucă şi moare. Rolul Sfintei Biserici nu este numai de a boteza şi de a 
da iertare de păcate celor aflaţi în pragul morţii, ci este acela de a creşte sufletele în 
urcuşul duhovnicesc spre împărăţia Cerurilor. 

Revenind la ideea că foarte puţini clerici sunt conştienţi de amploarea 
fenomenului neopăgân, vom accentua ideea că lucrurile nu trebuie să rămână aşa. 
încetul cu încetul, cu cât preoţii şi ierarhii vor înţelege cât de mare este asaltul 
neopăgân, cu atât replica dată va fi mai roditoare. Pentru a da un exemplu pentru felul în 
care ierarhia Bisericii poate afla starea reală a baricadelor rătăcirii, vom reproduce un 
chestionar alcătuit în 1984 de Vatican - prin Secretariatul pentru Unirea Creştinilor, 
chestionar trimis Conferinţelor episcopale şi dicasteriilor cu scopul de a înlesni 
cunoaşterea şi combaterea caracatiţei neopăgâne (oricât am critica spiritul iezuit al 
Vaticanului, uneori se dovedeşte mai folositor decât melancolia balcanică): 

„1) Vă rugăm să indicaţi în ce măsură se pune problema sectelor în ţara sau 
regiunea dumneavoastră. Indicaţi, de exemplu: tipurile de secte (de origine creştină sau 
de altă origine...), importanţa numerică a adepţilor lor; ce atractivitate exercită asupra 
catolicilor? 

2) Care sunt principalele probleme pastorale puse de acest fenomen? Care grupuri 
de catolici sunt mai lovite? Tinerii? Familiile? 

3) Cum a intervenit Biserica din ţara sau regiunea dumneavoastră în faţa acestui 
fenomen? A făcut, de exemplu, un recensământ al sectelor, a făcut cercetări, a elaborat 
un directoriu, un plan de acţiune pastorală...? 

4) Care sunt cauzele aparente ale succesului sectelor la catolicii din ţara sau 
regiunea dumneavoastră? (Condiţii socioculturale sau politice speciale, nevoi religioase 
sau psihologice nesatisfăcute...)? 

5) Ce atitudine evanghelică este bine de adoptat în faţa acestui fenomen? 

6) Vă rugăm să ne indicaţi principalele documente sau cărţi publicate (de către 
catolici sau şi de către membrii altor Biserici sau comunităţi ecleziale care trebuie, la 
rândul lor, să facă faţă acestei probleme) cu privire la problematica sectelor în ţara sau 
regiunea dumneavoastră. 

7) Care sunt persoanele cele mai competente care ar putea participa, în viitor, la 
aprofundarea acestei consultări?" [75; 36]. 

Chestionarul acesta (cu toate insuficienţele sale) ar putea să fie o lecţie pentru cei 
care cred că nu trebuie să ne ostenim combătând mişcările eretice din vremurile noastre. 
Totuşi, un astfel de chestionar (chiar făcut de ierarhii ortodocşi) nu rezolvă prea multe 
probleme. Feţele înşelării sunt cât se poate de schimbătoare, asemenea culorii 
cameleonului. Doar chestionarul de mai sus provine din mediul catolic contemporan - 
mediu destul de pervertit prin mai multe „filiere" neopăgâne (de la „avva" Teilhard de 



Chardin până la tehnicile Zen practicate în unele mănăstiri catolice). Dar chiar dacă 
unele forme ale rătăcirii vor scăpa vigilenţei celor care pot întocmi astfel de chestionare, 
cel puţin restul vor fi tratate cu seriozitate. 

Din păcate foarte puţini dintre creştini iau în serios semnalele de alarmă privitoare 
la răspândirea rătăcirilor (tăcerea nu este totală - există şi clerici care prin predici sau 
scrieri combat aceste rătăciri). Pe cât de mare este vina clericilor care nu veghează 
asupra turmei, pe atât de mare este vina păstoriţilor care nu vor să ia aminte la 
povăţuirile păstorilor. Mai mult chiar, cea mai mare parte dintre cei rătăciţi nu vor să 
vadă în aceste povăţuiri o chemare la pocăinţă, ci se mulţumesc să păstreze o atitudine 
de superioritate. 

Pentru a înţelege modul în care creştinii aflaţi în rătăcire privesc încercările 
preoţilor de a feri turma de erezie cităm un fragment din „Scrisoarea către părinţii care- 
şi prigonesc copiii": 

„Nu era nici o sărbătoare religioasă în calendarul creştin ortodox. Era pur şi 
simplu într-o miercuri. Parohul a avut ca invitat un alt preot. S-au citit douăsprezece 
evanghelii (se pare că se slujea Sfântul Maslu la care se citesc şapte sau opt şi nu 
douăsprezece evanghelii - n.n.). Răstimp în care cei doi predicau: «Fiţi cu băgare de 
seamă, iubiţi credincioşi, zise invitatul, că au apărut tot felul de secte, păziţi-vă copiii!»... 
«Da, completă parohul, şi la noi în oraş se află puternica sectă Elta, foarte periculoa- 
să»... şi tot aşa, când cu o evanghelie, când cu puternica «sectă periculoasă», şi dă-i, şi 
dă-i, ca la minunatele lecţii de «ateism ştiinţific» de acum câţiva ani când, vai! deodată 
un urlet puternic a întrerupt slujba. Dacă sub domnia satanicului de acum câţiva ani 
cineva întrerupea slujba de ateism ştiinţific, îl păpau «băieţii cu ochi albaştri», acum 
însă, dă-i şi dă-i, când cu evanghelia, când cu «periculoasa sectă», a răsunat un urlet, şi 
iar o evanghelie, şi iar un urlet, în sfârşit, totul s-a terminat cu un scheunat prelung... 
Oameni buni, uriaşe şi scheunase în timpul slujbelor oficiale în sfânta catedrală a lui 
Ştefan cel Mare şi Sfânt o femeie! Lumea era îngrozită, şi atunci răsună altă voce în bi- 
serică: «oameni buni, nu acesta este adevărul despre ELTA, citiţi revista cu acest nume, 
duceţi-vă la cursurile filialei din oraşul nostru, adică mergeţi la izvoare... » Vocea era... 
un copil! O parte din oameni s-au înghesuit în jurul lui şi al prietenilor săi: «Spune-ne, 
spune-ne tu, copilule, adevărul!», îl rugau ei atât în biserică cât şi afară (...). 

Am scris că «lupii au intrat în altarele Domnului». Să demonstrăm în continuare 
acest mecanism diabolic. Preotul a spus un neadevăr în Sfântul Altar (chipurile, prin 
avertizarea asupra sectei n.n.) . Adică o minciună. Aceasta se numeşte blasfemie. Lupul 
când urlă în pustie îi răspunde un alt lup. In cazul de faţă, al doilea lup a fost femeia 
care a urlat (...) 

Când am relatat acest caz nemaipomenit cuiva care cunoaşte care sunt aceste 
relaţii în cadrul clerului, omul mi-a răspuns: «O, să nu crezi cumva că cei doi preoţi au 
făcut ce-au făcut de capul lor». Cu alte cuvinte, tot jalnicul spectacol (adică 
demascarea pericolului sectar! n.n.) a fost dirijat de mai sus, adică de superiorii în 
grad bisericesc" [72; 17]. 

Am reprodus - cu strângere de inimă - acest fragment care arată foarte expresiv 
cum este privită misiunea păstorilor de a veghea asupra turmei. Nu era anormal ca o 
persoană posedată să urle în timpul slujbei (doar pentru aceasta sunt aduşi demonizaţii 
în biserică, pentru a fi eliberaţi din lanţurile diavoleşti). Dar este anormal ca cineva să 
tragă concluzia că aceste urlete, care dovedeau tocmai faptul că pe diavol îl ardea 
puterea dumnezeiască invocată în rugăciune, se datorau unei predici apologetice. 

Dacă s-ar fi dus la ELTA sau la oricare altă grupare eretică, demonizatul nu ar fi 
avut de ce să urle, s-ar fi simţit „în familie". Este bine să se înţeleagă că numai în 
Biserică demonizaţii pot afla tămăduire. Deşi există o sumedenie de grupări eretice sau 
de „vindecători" care pretind că alungă duhurile necurate, de fapt acolo liniştirea celui 



bolnav este superficială şi se datorează tocmai acceptării ereziei (există unele 
„vindecări" care par atât de spectaculoase - cu urlete, zgomote stranii, miros de fum, 
încât sunt uşor de confundat cu cele reale care au loc numai în Casa Domnului). 

Dacă bolnavul ar părăsi calea întunericului şi ar vrea să se întoarcă în Biserica 
Ortodoxă, atunci diavolul, simţind că îl pierde din gheare, l-ar chinui din nou până când 
Dumnezeu va socoti că este momentul să îşi arate puterea tămăduitoare. Şi, o altă piatră 
de poticnire: mai de folos îi este celui demonizat să moară în suferinţă decât să accepte o 
vindecare de moment care îi va aduce chinuri veşnice. 

Este tulburător modul în care ereticii se împotrivesc încercărilor păstorilor 
Bisericii de a-i întoarce pe drumul cel bun (cazul prezentat mai sus fiind clasic). Dacă 
cei rătăciţi ar fi căutat cu inima curată adevărul, atunci, după cum arată Sfântul Atanasie 
cel Mare, „n-ar fi căzut în atâta neruşinare încât să se împotrivească şi celor ce, căzând 
ei, voiesc să-i ridice, ba să-i socotească mai vârtos duşmani pe cei ce-i îndeamnă la 
dreapta credinţă. Dar precum se vede, ereticul este cu adevărat viclean şi are inima 
stricată şi aplecată spre necredinţă în toate privinţele. Căci, iată, fiind respinşi în toate şi 
goliţi de orice înţelegere, nu se ruşinează, ci ca fiara numită de miturile eline «hidră», 
după ce sunt ucişi şerpii dinainte, naşte alţi şerpi, întrecându-se cu ucigătorul lor prin 
naşterea altora, aşa şi duşmanii şi urătorii lui Dumnezeu, plângând sufleteşte pe ruinele 
argumentelor ce le-au folosit, născocesc alte şi alte argumente prosteşti. Şi socotind că 
adevărul e duşman al lor, născocesc obiecţii noi împotriva lui, ca să se arate prin toate şi 
mai duşmani ai lui Hristos" [12; 390]. 

Este oarecum delicat să afirmăm că toţi ereticii sunt vicleni şi aplecaţi spre 
necredinţă „în toate privinţele". Este bine să nu se treacă cu vederea faptul că unele 
rătăciri par foarte logice, că par bine argumentate scripturistic (exemplu: teoria mântuirii 
tuturor, apocatastaza). Uneori este extrem de dificil a convinge pe cineva că se află în 
rătăcire. O persoană poate spune că practica yoga a ajutat-o să fie mai bună, mai echili- 
brată. Dar o astfel de bunătate este urâciune înaintea Domnului. Dracul mâniei se 
retrage tocmai pentru a face loc dracului ereziei. De multe ori oamenii judecă superficial 
realitatea şi în numele progresului spiritual devin slujitori ai întunericului. 

Uneori faptele de caritate pe care le fac ereticii le sunt piedică pentru a ajunge la 
Hristos (chiar donaţiile făcute mănăstirilor, orfanilor sau bolnavilor). Ei se gândesc că 
dacă fac atâta bine înseamnă că sunt pe placul lui Dumnezeu. Dar pe placul lui 
Dumnezeu nu pot fi câtă vreme resping adevărul Bisericii. 

Totuşi, ereticii sunt oameni ca şi noi, cu suflet ca şi noi, cu probleme ca şi noi. 
Sunt ieşiţi dintre noi. Să înţelegem că Hristos S-a răstignit pentru toţi oamenii, şi că 
oricând ereticii se pot pocăi şi pot dobândi împărăţia Cerurilor. 

Creştinii zilelor noastre sunt asaltaţi de mulţimea ereziilor care se înmulţesc din zi 
în zi. Conştient de imposibilitatea practică de a le combate cu acrivie pe fiecare în parte, 
cunoscutul părinte duhovnicesc Epifanie Teodoropoulos afirma: „ca să se combată toate 
neghiobiile ce se scriu împotriva creştinismului ar trebui următoarele: creierii să fie 
munţi, copacii tocuri, marea cerneală şi câmpiile hârtie" [71; 162]. Ne-ar fi fost peste 
putinţă a combate toate aceste neghiobii. Am încercat să lămurim măcar câteva dintre 
ele. 

Ar fi foarte bine dacă cei care citesc această carte ar fi capabili să înţeleagă măcar 
o parte din „tehnica" prin care vrăjmaşul atrage lumea în erezie. Cel care priveşte cu 
atenţie observă că „tehnica" este aproape aceeaşi. Sau mai bine zis, cu toată varietatea 
amănuntelor, ecuaţia are câteva constante care nu sunt greu de observat. Şi chiar dacă 
aici nu sunt prezentate decât câteva dintre aceste constante, ele înlesnesc punerea în 
evidenţă a întregului arsenal diavolesc. 

Atunci când vrem să ştim mai mult despre modurile în care se manifestă înşelarea 
este bine să înţelegem că unul dintre motivele principale pentru care cei de lângă noi 
s-au lăsat amăgiţi este tocmai faptul că au avut prilej de sminteală. Foarte puţini sunt cei 



care au părăsit Biserica după ce au înţeles că ea este Trupul lui Hristos. Majoritatea au 
părăsit-o tocmai pentru că nu cred aceasta, pentru că au avut de ce să se smintească şi 
această sminteală le-a oferit o perspectivă deformată asupra Bisericii. De multe ori 
comportamentul creştinilor (adică al nostru) lasă de dorit. Şi uneori chiar şi al păstorilor. 
Deci înainte de a ne pripi să îi judecăm aspru pe cei care au căzut în îngrozitorul păcat al 
ereziei, să ţinem seama şi de modul în care am reuşit să îi convingem că suntem cu 
adevărat ai lui Hristos. 

Bineînţeles că ideal ar fi ca oricât de mari ar fi smintelile, oamenii să nu 
părăsească Biserica; dar diavolul, artizanul acestor sminteli, face totul ca sminteala să 
fie cât mai mare şi cât mai mulţi oameni să caute adevărul în altă parte. Oferim mai jos 
o mostră clasică de sminteală, un extras din „Taxele Cancelariei Apostolice" - o broşură 
ce conţinea tarifele de răscumpărare a păcatelor prin indulgenţele care au fost atât de 
răspândite în spaţiul catolic: 

„Uciderea unui episcop - 36 tournois, 9 ducaţi; uciderea unui abate - 24 tournois; 
uciderea unui preot -18 tournois, 4 ducaţi; uciderea unui mirean - 2 tournois, 4 ducaţi; 
uciderea soţiei de către un soţ care vrea să se recăsătorească - 8 tournois, 2 ducaţi; 
infanticid - 4 tournois, 1 ducat; avort 4 tournois, 1 ducat; incest - 4 tournois; depravare - 
4 tournois; iertarea pentru orice fel de crimă -80 tournois, 20 ducaţi" [15; 82]. 

Citirea acestei liste stârneşte indignare, pentru că oricine îşi dă seama că o asemenea 
neguţătorie nu are nimic în comun cu duhul Evangheliei, ci numai cu duhul întunericului. 
Este firesc că au existat oameni ca Martin Luther care au înţeles că Biserica Catolică se 
afla pe drumul spre prăpastie. Nu este greşeala reformatorilor că s-au îndepărtat de o 
instituţie care semăna foarte puţin cu Biserica primelor veacuri; dacă li se poate reproşa 
ceva cu îndreptăţire, este faptul că nu au ştiut să caute adevărul în Ortodoxie, în Biserica 
Mamă, din care catolicismul, care şi-a însuşit un duh străin, duhul lumii acesteia, s-a 
desprins... Da, mulţi s-au îndepărtat în veacul al XVI-lea de Biserica Catolică tocmai 
datorită refuzului de a accepta că harul iertării păcatelor se poate cumpăra cu bani, de a 
accepta acest nou tip de simonie îmbrăcată într-o falsă binecuvântare. 

Chiar dacă în Biserica Ortodoxă nu există statornicite rânduieli care să poată 
produce o asemenea tulburare, totuşi la anumite biserici şi chiar mănăstiri există - şi nu e 
bine să trecem cu vederea - anumite „rânduieli locale" care au produs sminteală (şi vor 
mai produce până când ierarhii vor lua măsurile cuvenite). Să ne aducem aminte cât de 
aspru predicau Sfinţii Părinţi împotriva clericilor căzuţi în păcatul ereziei. Ei predicau aşa 
tocmai pentru că existau preoţi care sminteau poporul. Dacă în zilele noastre nimeni nu 
mai predică împotriva unor astfel de scăderi (în afara mass-mediei care nu o face pentru 
îndreptarea situaţiei, ci numai pentru defăimarea Bisericii), aceasta se întâmplă nu pentru 
că situaţia s-a remediat, ci pentru că nu prea mai sunt voci care să cuvânteze „contra 
curentului". 

Cartea aceasta nu este o carte scrisă împotriva cuiva, nu este scrisă pentru a 
condamna pe cineva, nici pentru a da cu piatra în cei căzuţi în erezie. Vrea să fie o mână 
întinsă celor căzuţi în prăpastia pierzării, sau mai degrabă un îndemn adresat 
credincioşilor de a-i ajuta pe cei căzuţi să se ridice. 

Dacă, citind această carte, cineva îşi dă seama că fratele sau mama sa a fost atins 
de virusul ereziei, şi încearcă să îndepărteze acest virus, atunci această carte nu a fost 
scrisă degeaba. Sau dacă un singur cititor îşi dă seama că diavolul 1-a păcălit şi 1-a rupt 
de Hristos, şi dacă se întoarce fără şovăială „acasă", pocăindu-se, atunci acel cititor va 
putea simţi că această carte îi este dedicată. I-aş mulţumi că a avut răbdarea să o 
citească, trecând cu vederea neajunsurile ei, şi i-aş cere să mă pomenească în rugă- 
ciunile sale... 5 



5 „Domnule Danion Vasile, vă rog să arătaţi îngăduinţă faţă de mine şi să îmi împărtăşiţi câteva lucruri. 
Să mă iertaţi pentru îndrăzneala mea, dar am citit un articol dubios despre dumneavoastră si aş vrea să mă 
pot încredinţa că am o imagine corectă despre dumneavoastră. Daca doriţi îmi răspundeţi, dacă nu, nu. Eu 



Să ţinem minte îndemnul Sfântului Ioan Damaschin: „Fraţilor, să stăm pe piatra 
credinţei şi pe Predania Bisericii, nepărăsind hotarele pe care le-au pus Sfinţii noştri 
Părinţi, nedând prilej celor ce vor să izvodească şi să strice zidirea Sfintei lui Dumnezeu 
soborniceşti şi apostoleşti Biserici. Căci dacă s-ar da voie oricui ar voi, după puţină 
vreme tot trupul Bisericii se va strica" [56; 47]. 

Să II iubim pe Hristos, să ţinem poruncile Sale şi să II mărturisim celorlalţi. Asta e 
calea mântuirii. Intre cele mai frumoase cuvinte despre această cale se află şi cele pe 
care ni le spune Avva Efrem Aghioritul: "Domnul a spus şi rosteşte continuu din Sfânta 
Sa Evanghelie: «Cel care este sluga Mea credincioasă, cel ce se luptă cu vitejie pentru 
numele Meu, cel ce s-a botezat în numele Meu şi a rămas credincios şi mărturiseşte 
despre Mine în faţa oamenilor, cel ce Mă propovăduieşte ca Dumnezeu adevărat 
întrupat în om, cel care zice că M-am răstignit şi am înviat din iubire pentru oameni, 
despre acela voi mărturisi şi Eu în faţa îngerilor Tatălui Meu, în faţa îngerilor din 
ceruri». 

Preamărit şi fericit este omul creştin, drept-credinciosul care va mărturisi în faţa 
tiranilor, în faţa ateilor, în faţa materialiştilor şi raţionaliştilor, dumnezeirea Hristosului 
nostru. Biserica noastră crede şi mărturiseşte că va naşte sfinţi până în vremurile de pe 
urmă, până la sfârşitul veacurilor, că va arăta fii sfinţi şi vrednici de cunună. 

După cum vedem, astăzi nu avem oameni care să se nevoiască precum vechii 
asceţi şi pustia nu mai arată ca atunci sfinţi făcători de minuni şi purtători de duh. Care 
vor fi, deci, sfinţii timpurilor de pe urmă, de vreme ce nu lucrăm nevoinţa şi virtutea 
vechilor asceţi şi monahi? Trebuie să credem neclintit că în vremurile de pe urmă, în 
care am intrat deja, oamenii sfinţi vor fi aceia care vor da mărturie despre Iisus al nostru 
şi vor propovădui şi vor spune răspicat că Hristosul nostru este Dumnezeu adevărat, 
întrupat în om. Prin această mărturisire se vor încununa şi se vor sfinţi." [25; 11]. 



sunt doar un om păcătos, cu o curiozitate pe care o puteţi demonta răspunzând. Am înţeles că o anumită 
perioadă aţi considerat yoga ca pe calea sau ca pe o cale spre Dumnezeu. Vreau să ştiu dacă consideraţi 
acea perioadă ca o rătăcire (chiar dacă căderile sunt uneori folositoare) în afara Bisericii Ortodoxe, în 
afară de calea spre Dumnezeu. Mai practicaţi vreo forma de yoga? Mai simpatizaţi cu filosofii si idei 
orientale yoghine? Actualmente sunteţi în ascultare faţă de Biserică prin părinte duhovnic? Mărturisiţi 
crezul ortodox si nimic altceva? Iertaţi-mi curiozitatea şi nu mi-o luaţi în nume de rău, vă rog. Aştept e- 
mail-ul dumneavoastră. Doamne-ajută!" Am primit cu tristeţe această scrisoare, şi am fost surprins de 
faptul că după toate cărţile pe care le-am publicat până acum nu a fost clară ruperea mea de rătăcirile 
yoghine şi primirea în întregime a învăţăturii ortodoxe. Articolul în cauză, singurul articol de acest gen, a 
apărut pe un site ortodox, şi mai mulţi cititori mi-au scris că au încercat să îmi ia apărarea. Un bătrân din 
Pateric a răbdat toate defăimările, dar nu şi pe aceea că este eretic. Aş vrea ca cele scrise în capitolul 
precedent să fie considerate o mărturisire de credinţă, nu doar expunerea unei învăţături bisericeşti. Am 
scris pentru că am crezut în adevărul celor mărturisite... 



Despre credinţa în reîncarnare 



„Cea mai mare contribuţie a Indiei adusă lumii este să îi ofere o viziune 
spirituală a omului. Iar lumea face bine dacă se deschide de bunăvoie acestei străvechi 
înţelepciuni ca să dobândească prin ea o îmbogăţire pentru viaţa omenească " [36; 
139] . 

- Papa Ioan Paul al II-lea - 



Părintele Cleopa Ilie mărturisea că „cea mai mare nebunie, păgânătate şi rătăcire 
de la adevăr este de a crede cineva că după moarte sufletul omului intră în alte trupuri 
de oameni, dobitoace..." [40; 325]. Această afirmaţie poate părea cam aspră, dar este cât 
se poate de adevărată, este exprimarea concisă a modului în care Biserica lui Hristos 
priveşte teoria reîncarnării. 

Ştim că unul dintre elementele cele mai importante ale credinţei creştine este 
lămurirea învăţăturii despre viaţa de după moarte, despre Judecata sufletelor şi despre 
învierea morţilor. Strâns legată de această învăţătură este combaterea rătăcirilor teoriei 
reîncarnării, una dintre cele mai periculoase concepţii păgâne care încearcă şi reuşeşte 
să se strecoare astăzi în minţile credincioşilor. 

Cu greu găsim rătăciri care să fie primite de către credincioşi atât de uşor cum este 
primită credinţa în reîncarnare. Dintr-un anumit punct de vedere, acest lucru este uşor 
de înţeles. Că Maica Domnului a rămas fecioară şi după naştere cred toţi creştinii 
ortodocşi care vin duminica la slujba Sfintei Liturghii; de ce cred astfel? Pentru că aşa 
învaţă Biserica. Puţini dintre ei se întreabă ce implicaţii directe are asupra vieţii lor 
acceptarea acestui adevăr. 

Atunci când este vorba de ceea ce se întâmplă cu sufletul după moarte, siguranţa 
cu care oamenii îşi recunosc concepţiile în punctul de vedere bisericesc este mult dimi- 
nuată. Starea de fapt este următoarea: deşi o persoană care crede în reîncarnare se 
consideră creştină (şi procentul unor astfel de persoane este foarte mare), după 
învăţătura Bisericii ea este ruptă de trupul lui Hristos şi stă sub condamnarea anatemei. 

Vom încerca să arătăm câteva dintre motivele pentru care Biserica osândeşte cu 
vehemenţă teoria reîncarnării şi pe cei care o acceptă. Nici în cazul acestei controverse 
argumentele aduse de către Biserică nu vor fi în măsură să îi convingă pe cei înşelaţi să 
se lepede de rătăcire. Dar aceste argumente sunt suficiente pentru creştinul care crede în 
adevărul propovăduit de Hristos. Unul dintre semnalele de alarmă care arată înşelarea 
specifică vremurilor pe care le trăim este tocmai faptul că, deşi vor să ducă o viaţă 
curată şi să meargă pe calea mântuirii, un număr mare de credincioşi s-au lăsat înşelaţi 
de această credinţă orientală. Dar credincioşii care cred în reîncarnare sunt rupţi de 
Hristos. Sunt, fără să îşi dea seama, fii ai Noii Ere de apostazie, deşi puţini dintre ei au 
acceptat rătăcirea conştientizând gravitatea unei asemenea opţiuni. 

Cinci dintre motivele cel mai des întâlnite pentru care un creştin crede în 
reîncarnare sunt următoarele: 

1. faptul că se îndoieşte că Biserica deţine adevărul de credinţă şi că învăţătura 
Bisericii este în întregime fără greşeală; 

2. faptul că nu este conştient de păcatul ereziei căreia i se face părtaş; 

3. faptul că i se pare că a găsit în Sfânta Scriptură dovezi privitoare la reîncarnare; 



4. faptul că nu găseşte o explicaţie mai potrivită pentru suferinţele unui număr 
foarte mare de oameni decât aceea că aceştia suportă consecinţele propriilor greşeli din 
vieţile anterioare; 

5. faptul că o credinţă conform căreia oamenii au şansa de a-şi îndrepta greşelile într-o 
viaţă viitoare i se pare mai potrivită cu învăţătura Dumnezeului care îi iubeşte pe 
oameni decât credinţa într-un Dumnezeu pedepsitor care îi osândeşte pe oameni la 
chinuri veşnice. 

Este evident că mulţi dintre cei care se află în diferite rătăciri nu sunt conştienţi că 
au o credinţă diferită de cea pe care a propovăduit-o Hristos, sau nu consideră că 
îndoiala pe care o au faţă de unele puncte din învăţătura Bisericii are consecinţe grave. 

Nimeni nu poate nega că dacă ar avea de ales între un Dumnezeu care îi 
mântuieşte pe toţi oamenii şi un Dumnezeu care primeşte în frumuseţile raiului numai o 
mică parte dintre oameni, iar pe ceilalţi îi trimite în iad, l-ar alege pe primul. Nimic nu 
este mai clar în Noul Testament decât imaginea Fiului lui Dumnezeu care a primit 
moartea jertfe lnică din dragoste pentru oameni. Ar putea fi Hristos atât de aspru încât să 
nu îşi reverse mila Sa iubitoare şi asupra celor din iad? 

La o astfel de întrebare nu este bine să se dea un răspuns pripit. Dacă omul poate 
da răspunsuri exacte despre lucrurile pe care le-a făcut el însuşi, în ceea ce priveşte 
problema sufletului după moarte lucrurile îl depăşesc. Omul nu este Dumnezeu ca să 
ştie cum este mai bine, şi de aceea nu îi rămâne decât să primească lucrurile aşa cum 
le-a lăsat Dumnezeu. Este de netăgăduit faptul că dacă Dumnezeu ar fi putut să îi 
mântuiască pe toţi oamenii, atunci ar fi făcut-o şi iadul s-ar fi golit pe loc. 

Dumnezeu i-a creat pe oameni astfel încât să ajungă cu toţi în rai, dar omul a ales 
păcatul. Şi dacă Dumnezeu i-a lăsat această libertate, înseamnă că nu putea fi altfel. 
Dumnezeul Bisericii nu este un Dumnezeu capricios care se joacă cu destinele 
oamenilor, care alege să îi bucure sau să îi chinuiască în veşnicie. Dacă Dumnezeu 1-a 
creat pe om în aşa fel încât să aibă libertatea de a alege păcatul şi de a suporta 
consecinţele sale, înseamnă că aşa este mai bine (chiar dacă nu ne este dat nouă a 
înţelege de ce este aşa). 

Faptul că Dumnezeu ne-a făcut liberi arată că avem putinţa de a nu II asculta, că 
avem putinţa de a ne îndepărta de El. Este greu de înţeles pentru mintea omenească de 
ce Dumnezeu nu este mai puţin aspru în încercarea de a-1 convinge pe om să I se 
supună, de ce nu găseşte mijloace pentru a-i mântui pe toţi oamenii. 

Dumnezeu, Cel care cunoaşte toate tainele vieţii omeneşti, nu a vrut ca omul să îi 
fie rob. Dumnezeu nu 1-a creat pe om pentru că ar fi avut nevoie de ceva, pentru că ar fi 
vrut să fie slujit. Atotputernicul Dumnezeu 1-a creat pe om din dragoste, pentru ca omul 
să se poată bucura în veşnicie de comuniunea cu El. Ori bucuria, ca şi dragostea, nu se 
pot manifesta decât într-un suflet liber. Nimeni nu poate descoperi vreun medicament 
care să bucure sufletul, şi nici vreun drog care să nască în suflet sentimente de dragoste 
adevărată. 

Dacă sufletul nu vrea să se deschidă faţă de Dumnezeu, el trebuie să îşi asume 
consecinţele acestei alegeri. Dumnezeu nu are cum să mântuiască pe nimeni cu forţa. 
Dar în acelaşi timp El încearcă toate mijloacele pentru a ne mântui. Hristos, Fiul lui 
Dumnezeu, a murit pe cruce pentru păcatele noastre, vădind dragostea Sa pentru neamul 
omenesc. Este rândul oamenilor să răspundă dragostei arătate de Dumnezeu. Şi în 
funcţie de acest răspuns îi aşteaptă fericirea sau osânda veşnică. 

Cei care vor să creadă în mântuirea tuturor, atât a celor cu viaţă curată cât şi a 
celor care au murit nepocăiţi (concepţie denumită apocatastază), se află în contradicţie 
cu învăţătura Sfintei Scripturi. 

Această teorie condamnată de Biserică s-a răspândit totuşi în secolul XX peste tot 
unde iubirea patimilor a fost mai puternică decât iubirea virtuţii. Un observator al 
mediului protestant, Richard J. Buckham, constata că „până în secolul al XFX-lea 



aproape toţi teologii creştini au susţinut realitatea chinului etern în iad... (pentru ei era) o 
parte la fel de indispensabilă a credinţei creştine universale ca şi doctrina despre Treime 
şi întrupare. începând cu 1800, situaţia s-a schimbat în întregime, şi nici o învăţătură 
tradiţională nu a fost abandonată pe scară atât de largă ca cea despre pedeapsa eternă. 6 
Susţinătorii ei printre teologii de astăzi sunt mai puţini ca niciodată înainte... Printre cei 
mai puţin conservatori, salvarea universală, fie ca speranţă, fie ca dogmă, este acum atât 
de larg acceptată încât mulţi teologi o presupun fără să mai caute dovezi" [10; 44]. 

Iată un fragment din descrierea unei slujbe a charismaticilor: „într-o seară am 
predicat despre iad. Peste tot oamenii au izbucnit în râs. Cu cât le vorbeam mai mult 
despre iad, cu atât râdeau mai mult." [49; 41]; (chiar dacă râsul patologic este specific 
charismaticilor, ironizarea învăţăturii despre iad este prezentă în multe dintre grupările 
„creştine"). 

Observând în lumea occidentală o largă răspândire a concepţiei mântuirii 
colective (iadul nefiind considerat veşnic), putem vedea în ea o primă treaptă pentru 
acceptarea teoriei reîncarnării. Iată de ce gândirea new-age-istă se foloseşte atât de 
insistent de generoasa idee a mântuirii tuturor, mult mai aproape de inimile celor care 
văd în ea izbăvirea de suferinţa veşnică. 

Biserica Ortodoxă nu a preferat şi nu preferă nimic adevărului. Chiar dacă uneori 
adevărul este asemenea unei doctorii amare, el este singurul care duce la mântuire, 
învăţătura despre apocatastază a fost condamnată de mai multe ori de-a lungul istoriei: 
„Dacă cineva învaţă sau cugetă că pedeapsa demonilor şi a oamenilor păcătoşi nu va fi 
veşnică, ci va avea un sfârşit, şi că atunci va avea să urmeze o restabilire a tuturor în 
fericire, să fie anatema" [61; 162]. Sinodul ce a avut loc la Constantinopol în 543 a 
hotărât: „Dacă cineva crede în fabuloasa preexistentă a sufletelor şi în acea 
condamnabilă restaurare (apocatastază), adică restabilirea tuturor lucrurilor cum erau la 
început, să fie anatema" [61; 162]. 

Concepţia despre reîncarnare este strâns legată de cea despre preexistenta 
sufletelor. Biserica învaţă că sufletele omeneşti nu au fost create de la începutul lumii 
sau că ar fi „scântei divine", părticele de dumnezeire. Sufletul fiind creat de Dumnezeu 
nu poate să fie o parte desprinsă de Creator. Aşa cred numai cei care confundă creaţia 
cu Creatorul şi susţin vechile idei panteiste. 

Dumnezeu a rânduit ca sufletul să existe din aceeaşi clipă în care apare şi 
embrionul uman în care se va sălăşlui. Astfel, fătul creat este rod al dragostei părinteşti, 
nefiind posibilă existenţa unui suflet care are libertatea de a se întrupa (şi nici măcar de 
a exista) independent de părinţi. 

Atât în teoria reîncarnării cât şi în cea a preexistentei sufletului se poate observa 
foarte uşor o implicaţie directă: dacă sufletul există independent de părinţi, şi de-a 
lungul mai multor vieţi fiecare suflet a avut mai multe perechi de „părinţi", unicitatea 
relaţiei părinte-copil dispare. Odată cu ea dispare fundamentul dragostei dintre părinţi şi 
copii, dragoste care stă la baza familiei. Dacă în societatea hindusă anumite tradiţii 
foarte puternice menţineau strânsă legătura dintre părinţi şi copii, chiar dacă aceştia 
credeau în reîncarnare, în societatea contemporană, refractară faţă de orice formă de 
tradiţionalism, credinţa în reîncarnare generează puternice conflicte între generaţii, 
tinerii căutând cu orice preţ să îşi manifeste independenţa faţă de cei pe care nu îi mai 
recunosc drept părinţi în adevăratul sens al cuvântului. 

Bineînţeles că nu implicaţiile sociale ale acestei credinţe orientale sunt cele mai 
grave, ci cele duhovniceşti. Cel ce crede în reîncarnare nu recunoaşte învăţătura 
Bisericii despre Judecata sufletelor şi despre învierea morţilor. Pentru că totuşi foarte 
mulţi oameni cred că au găsit în Sfânta Scriptură dovezi despre reîncarnare, şi implicit 
neagă că s-ar afla în rătăcire, să ne oprim puţin asupra textelor de Dumnezeu inspirate. 



' Acest fapt se datorează influienţei exercitate asupra creştinismului de către spiritism si teosofie. (n. ed.) 



„Vine ceasul în care toţi cei din morminte vor auzi glasul Lui, şi vor ieşi cei ce au 
făcut cele bune, spre învierea vieţii, iar cei ce au făcut cele rele, spre învierea osândirii" 
(Ioan 5, 28-29). 

„Iar dacă se propovăduieşte că Hristos a înviat din morţi, cum zic unii dintre voi 
că nu este înviere a morţilor? Dacă nu este înviere a morţilor, nici Hristos n-a înviat. Şi 
dacă Hristos n-a înviat, zadarnică este atunci propovăduirea noastră, zadarnică şi 
credinţa voastră. (...) Dar acum Hristos a înviat din morţi, fiind începătură (a învierii) 
celor adormiţi. Că de vreme ce printr-un om a venit moartea, tot printr-un om şi învierea 
morţilor. Căci precum în Adam toţi mor, aşa şi în Hristos toţi vor învia." (I Cor. 15, 12- 
22).' 

„Dar va zice cineva: Cum înviază morţii? Şi cu ce trup au să vină? Nebun ce eşti! 
Tu ce semeni nu dă viaţă, dacă nu va fi murit. Şi ceea ce semeni nu este trupul ce va să 
fie, ci grăunte gol, poate de grâu, sau de altceva din celelalte (...). Aşa este şi învierea 
morţilor: se seamănă (trupul) întru stricăciune, înviază întru nestricăciune" (I Cor. 15, 
36-42). 

„Morţii Tăi vor trăi şi trupurile lor vor învia" (Isaia 26, 19). „Eu ştiu că 
Răscumpărătorul meu este viu şi că El, în ziua cea de pe urmă, va ridica iar această piele 
a mea ce se destramă" (Iov 19, 25). 

Considerăm potrivită pentru încheierea acestui mănunchi de citate scripturistice 
reproducerea unei afirmări clare a învierii, care poate fî găsită de oricine vrea să 
înţeleagă învăţătura biblică despre acest subiect: „Fost-a mâna Domnului peste mine şi 
m-a dus Domnul cu Duhul şi m-a aşezat în mijlocul unui câmp de oase omeneşti, şi m-a 
purtat împrejurul lor; dar iată oasele acestea erau foarte multe pe faţa pământului şi 
uscate de tot. Şi mi-a zis Domnul: «Fiul omului, vor învia oasele acestea?» Iar eu am 
zis: «Dumnezeule, numai Tu ştii aceasta». Domnul însă mi-a zis: «Prooroceşte asupra 
oaselor acestora: Iată Eu voi face să intre în voi duh şi veţi învia. Voi pune vine pe voi şi 
carne va creşte pe voi; vă voi acoperi cu piele, voi face să intre în voi duh şi veţi învia şi 
veţi şti că Eu sunt Domnul». Proorocit-am deci precum mi se poruncise. Şi când am 
proorocit, iată s-a făcut un vuiet şi o mişcare şi oasele au început să se apropie, fiecare 
os la încheietura sa. Şi am privit şi eu şi iată erau pe ele vine şi crescuse carne şi pielea 
le acoperea pe deasupra, iar duh nu era în ele. Atunci mi-a zis Domnul: «Fiul omului, 
prooroceşte duhului, prooroceşte şi spune duhului: Aşa grăieşte Domnul Dumnezeu: 
Duhule, vino din cele patru vânturi şi suflă peste morţii aceştia şi vor învia!» Deci am 
proorocit precum mi se poruncise şi a intrat în ei duhul şi au înviat şi mulţime multă de 
oameni s-au ridicat pe picioarele lor." (Iez. 37, 1-10) 

Citatele de mai sus sunt foarte explicite şi sunt suficiente pentru cei care vor să 
afle învăţătura biblică despre viaţa de după moarte şi să găsească dovezi împotriva 
teoriei reîncarnării. 

Nimic nu este mai potrivnică acestei rătăciri decât învierea lui Hristos. Totuşi, 
duşmanii adevărului nu s-au sfiit să denatureze textul biblic pentru a-şi apăra ideile. 
Cele mai cunoscute pasaje pe care le invocă ei sunt cele privitoare la Sfântul Ioan 
Botezătorul - pe care îl consideră reîncarnarea Sfântului Prooroc Ilie, şi la omul orb din 
naştere, despre care ucenicii L-au întrebat pe Hristos: „Invăţătorule, cine a păcătuit: 
acesta sau părinţii lui, de s-a născut orb? (răspunsul la o asemenea întrebare poate să 
clarifice problema reîncarnării - n.n.) Iisus a răspuns: Nici el n-a păcătuit, nici părinţii 
lui, ci ca să se arate în el lucrările lui Dumnezeu." (Ioan 9, 2-3) 

Din acest pasaj, ereticii trag concluzia că omul s-a născut orb din cauza unor 
păcate săvârşite într-o viaţă anterioară. Dar dacă aceasta ar fi fost situaţia, atunci Hristos 
ar fi răspuns simplu: „Omul acesta suferă din cauza păcatelor din viaţa pe care a trăit-o 
mai înainte." Fiul lui Dumnezeu nu a minţit niciodată, nu avea de ce să tăgăduiască 
adevărul; El S-a întrupat tocmai pentru a le împărtăşi oamenilor tainele mântuirii. 



Ne oprim acum asupra celui mai controversat pasaj referitor la această problemă, 
permanent invocat de fanii teoriei reîncarnării; cel privitor la înainte Mergătorul 
Domnului, Sfântul Ioan Botezătorul: „Adevărat zic vouă. Nu s-a ridicat între cei născuţi 
din femeie unul mai mare decât Ioan Botezătorul. (...) Şi dacă voiţi să înţelegeţi, el este 
Ilie, cel ce va să vină..." (Matei 11, 11-14). 

Textul este scurt şi precis. „Cine poate contesta că Sfântul Ilie s-a reîncarnat în 
Ioan Botezătorul? Cum răstălmăceşte Sfânta Tradiţie, care neagă reîncarnarea, aceste 
cuvinte ale lui Hristos?" - se întreabă credincioşii murdăriţi de noroiul rătăcirii. 

Dacă într-un singur fragment din Noul Testament s-ar găsi referiri favorabile 
teoriei reîncarnării, atunci ar fi clar că învăţătura Bisericii este potrivnică adevărului. 
Dar înainte de a ne pripi să afirmăm aşa ceva, să vedem dacă poate fi susţinută teoria 
reîncarnării prin citatul anterior. In primul rând, înainte ca Sfântul Ilie să se poată 
reîncarna, el trebuia să moară. Nu găsim nici o referire în Sfânta Scriptură privitoare la 
moartea Sfântului Ilie. Găsim în schimb descrierea ridicării sale la cer, într-un car tras 
de cai de foc (în IV Regi 2, 11). Presupunând totuşi că Sfântul Ilie s-ar fi reîncarnat în 
Sfântul Ioan Botezătorul, înseamnă că pe Muntele Tabor, când în faţa celor trei ucenici 
ai Săi Hristos S-a schimbat la Faţă, trebuia ca alături de Sfântul Prooroc Moise să îl 
vadă pe Sfântul Ioan Botezătorul, şi nu pe Sfântul Ilie. Doar Sfântul Ioan, fiind mai 
mare decât toţi cei născuţi din femeie, era mai mare şi decât Sfântul Ilie, şi nu avea de 
ce să îşi ascundă identitatea. Doar el II botezase pe Hristos. Şi dacă în ultima reîncarnare 
fusese Sfântul Ioan, nu avea cum să se arate ca Ilie. 

Sfânta Tradiţie explică pasajul scripturistic de mai sus prin faptul că Mântuitorul a 
spus despre Sfântul Ioan Botezătorul că este Ilie, arătând astfel harisma profeţiei şi 
puterea propovăduirii adevărului cu care a fost înzestrat, vrând să îi convingă pe ucenici 
de importanţa mesajului Inainte-Mergătorului. 

Cei care cred că au găsit în pasajul despre Sfântul Ioan dovada reîncarnării nu mai 
au cum să nege faptul că s-au înşelat. Aşa se înşeală toţi cei care, fără a citi cu atenţie 
cuvintele Evangheliei, se grăbesc să interpreteze anumite fragmente după propriile 
cugete, sau mai bine zis după cum îi insuflă diavolul. Aceştia însă nu vor să cunoască 
învăţătura Sfintei Scripturi, ci numai să găsească în ea argumente pentru propriile 
rătăciri. Căci dacă ar vrea să se împărtăşească de adevărul Evangheliei, atunci ar 
înţelege că fiecare om are de trăit pe pământ o singură viaţă, şi că toţi morţii vor învia. 

Cu mult mai gravă este rătăcirea celor care cred în reîncarnare atunci când sunt 
preoţi, şi când încearcă să găsească anumite puncte de legătură între această erezie şi 
învăţătura Bisericii. Este foarte mic numărul clericilor ortodocşi (sau mai bine-zis ex- 
ortodocşi) molipsiţi de acest virus. Dar în ceea ce priveşte clericii catolici, situaţia este 
mai gravă. Deschiderea are loc la mai multe nivele, de la cel al cochetării cu această 
idee până la cel al justificării teologice. Din clipa în care se acceptă posibilitatea 
reîncarnării, chiar numai ca o ipoteză demnă de luat în seamă, ne aflăm departe de 
predaniile Sfinţilor Părinţi; şi ne aflăm aproape de cel care seamănă îndoiala, de 
diavol... 

„Problema pe care Biserica o are în privinţa reîncarnării este că, potrivit cu 
această doctrină, unicitatea persoanei pare eliminată, deoarece la fiecare nouă naştere 
eul devine un alt individ care nu-şi mai aminteşte nimic despre cel precedent, afirma 
părintele Andreas Resch de la Academia Alfonsiană din Roma. Rămâne atunci să ne 
întrebăm care este nucleul autentic al personalităţii: trupul sau sufletul care trăieşte în 
el? Mai este apoi încă o problemă: reîncarnarea prevede la sfârşit un fel de reînviere, 
pentru că parcurgând drumul renaşterilor eu mă eliberez de necesitatea de a mă mai 
reîncarna şi intru în absolut. In felul acesta se înlătură, într-un anumit sens, mediaţiunea 
lui Hristos, întrucât omul se mântuieşte prin reîncarnare, adică prin sine însuşi, 
nemaiavând nevoie de nimeni. 



Acestea sunt problemele; ne-am putea întreba însă dacă reîncarnarea nu poate fi 
pusă în armonie cu Biserica catolică interpretând-o ca pe un fel de desăvârşire, în 
înţelesul pe care noi, catolicii, îl dăm Purgatoriului, care printre altele înseamnă tocmai 
desăvârşire. (...) Personal sunt interesat de problema reîncarnării, întrucât foarte mulţi 
oameni din lume cred în ea: e vorba de milioane de persoane, şi noi trebuie să ne aflăm 
în dialog cu ele, pentru a încerca să ne recuperăm credinţele comune, care sunt mai 
numeroase decât credem" [29; 108]. 

Şi încă o poziţie asemănătoare, aparţinând purtătorului de cuvânt al 
Arhiepiscopului anglican din Canterbury: „Acesta nu este un subiect asupra căruia 
există păreri creştine oficiale. Aşa cum probabil ştiţi, cu mult timp în urmă Biserica a 
respins orice idee despre reîncarnare. De atunci, nu au apărut dovezi care să impună 
reconsiderarea acestui subiect. Sunt sigur că, dacă vor apărea astfel de dovezi, acestea 
vor fi luate în discuţie; dar, pentru moment, cele care există trebuie puse cel puţin, în 
categoria «nedovedit»" [32; 155]. 

Iată două idei interesante, specifice lumii occidentale: chiar dacă Biserica s-a 
pronunţat cu timp în urmă împotriva unor erezii, astăzi nu mai există «păreri oficiale» 
privitoare la acestea; şi dacă vor apărea dovezi care să contrazică învăţătura Bisericii, 
aceasta ar putea fi ajustată. 

O astfel de abordare a problemei este caracteristică celor care s-au îndepărtat de 
Sfânta Tradiţie. In numele găsirii unei punţi către milioanele de oameni aflaţi în rătăcire, 
în numele găsirii unor îndoielnice „credinţe comune", se deschid uşile rătăcirii. Iar 
acestor milioane de oameni diavolul le-a furnizat o grămadă de dovezi favorabile 
reîncarnării, dovezi care celor slabi în credinţă le arată că învăţătura Bisericii este 
greşită. 

Iată un exemplu: o fetiţă indiancă susţinea că îşi aducea aminte ce i s-a întâmplat 
în viaţa anterioară, în care a trăit sub numele de Sudha: „«La 5 octombrie 1978, pe când 
fetiţa mea avea un an, soţul meu şi cu infirmiera m-au ucis. M-au ştrangulat.... ». Glasul 
micuţei Meenu e plin de groază în timp ce evocă din nou scena, ochii i se umplu de 
lacrimi. Dar amintirile nu se opresc aici: pentru a face să dispară cadavrul, cei doi 
amanţi l-au pus într-o ladă, pe care apoi au încărcat-o într-un tren cu intenţia de a o 
arunca în Gange, atunci când trenul avea să treacă peste fluviu. Dar diavolul şi-a vârât 
coada: căzând din tren, lada nu s-a oprit în fluviu, ci pe pod, unde a fost văzută şi 
deschisă. Astfel cadavrul a fost descoperit şi doctorul a fost condamnat pentru 
omucidere la închisoare pe viaţă. Dincolo de întâmplarea povestită în toate amănuntele 
ei, Meenu a dat multe detalii în legătură cu viaţa ei precedentă: de pildă, numele tatălui 
ei şi a altor membri ai familiei. Povestea s-a răspândit şi a ajuns astfel şi la urechile 
tatălui lui Sudha, care s-a dus imediat în satul Bethar pentru a o cunoaşte pe fetiţa în 
care nefericita lui fiică se reîncarnase. Meenu 1-a recunoscut pe dată, 1-a îmbrăţişat şi de 
atunci s-a ataşat de el spunându-i tată. 

Ulterior micuţa a fost dusă la Kampur şi, pe când străbăteau podul peste Gange, ea 
a indicat cu precizie locul în care căzuse lada care conţinuse cadavrul «său». La Kampur 
a găsit singură strada şi casa unde a recunoscut pe mama, pe fraţi, pe cumnată, pe 
diferite rude şi prieteni, precum şi obiectele sale personale, hainele şi chitara la care în 
cealaltă viaţă îi plăcuse să cânte" [29; 94]. 

Cazul de mai sus este un caz demn de luat în serios. Mulţi dintre cei care susţineau 
că şi-au adus aminte anumite lucruri din vieţile anterioare, în stare normală sau de 
hipnoză, nu erau capabili să spună amănunte precise privitoare la locurile în care 
susţineau că au trăit. 

Referitor la „amintirile" împrospătate prin hipnoză există anumite suspiciuni 
serioase: „informaţiile furnizate de către personalităţile evocate din «vieţi anterioare» 
sunt dependente de cunoştinţele existente la momentul respectiv (data regresiei 
hipnotice) în cultura mondială. In multe cazuri, deşi informaţiile survenite pe această 



cale concordă cu realitatea, prin descoperiri ulterioare sunt infirmate, aruncând o umbră 
de îndoială asupra veridicităţii «vieţilor anterioare». In lucrarea lui Ian Wilson - 
Reincarnation - sunt aduse în discuţie câteva asemenea cazuri. Unul dintre ele se referă 
la o «personalitate» ce a trăit în timpul domniei faraonului Ramses al III-lea. In loc de a 
da numele folosit pe atunci pentru reşedinţa faraonului - conform descoperirilor recente 
acest nume fiind No - «egipteanul» folosea numele Teba, dat de greci mult mai târziu. 
Totodată, se ştie că în Egiptul antic numele faraonilor nu era însoţit de numeralele 
ordinale. Ramses al III-lea este un nume dat de egiptologi abia în secolul trecut, pentru 
claritate istorică. (...) Un alt caz a desemnat o personalitate ce a trăit în America de Nord 
în secolul al Xl-lea, fiind martor al invaziei vikingilor. In descrierea dată acestora, ei 
purtau coifuri cu coarne. Deşi aceasta este o cunoştinţă comună pentru mulţi, mai recent 
s-a descoperit că vikingii nu foloseau asemenea coifuri în luptă, decât în ritualurile 
religioase. In luptă foloseau coifuri conice. In mod straniu, cunoştinţele avute de 
persoana supusă regresiei hipnotice au condiţionat mesajul personalităţii evocate din 
urmă cu nouă secole. Aceste fapte ne demonstrează că «personalităţile anterioare» 
depind în mare măsură de cea actuală, stârnind serioase îndoieli asupra veridicităţii 
metodei" [64; 189]. 

Pe cât de multă reclamă i se face hipnozei, a cărei obiectivitate e considerată de 
necontestat de către susţinătorii ei, pe atât de puţin sunt cunoscute criticile legate de 
acest subiect. Dr. Larry Garrett, un hipnotist american care a avut mai mult de 500 de 
pacienţi cărora le-a aplicat tehnica de hipnoză regresivă, constata că amintirile 
subiecţilor erau inexacte chiar şi în ceea ce privea evenimente normale din viaţa 
cotidiană. Cei hipnotizaţi combinau amintirile cu elemente imaginare: „De multe ori s-a 
întâmplat ca oamenii să născocească tot felul de lucruri din dorinţe, fantezii, vise, 
lucruri de genul acesta... Oricine se ocupă de hipnoză şi realizează acest tip de regresie 
va descoperi că de multe ori oamenii au o imaginaţie atât de vie, încât vor inventa te 
miri ce, doar ca să fie pe placul hipnotistului" [60; 132-133]. 

Susţinând acelaşi punct de vedere, Allenn Spraggett, un alt cercetător al 
experienţelor de regresie hipnotică, observa că „această metodă este plină de riscuri, cel 
mai mare dintre toate provenind din tendinţa inconştientă a minţii omeneşti spre fantezia 
dramatică. Ceea ce apare prin hipnoză poate fi la fel de bine un vis despre o existenţă 
anterioară, pe care subiectul şi-ar fi dorit să o trăiască sau chiar crede, adevărat sau fals, 
că a trăit-o... Un psiholog a dispus unui grup de subiecţi în stare de hipnoză să-şi 
amintească de o existenţă anterioară; ceea ce s-a şi întâmplat, fără absolut nici o 
excepţie. Câteva dintre relatările astfel obţinute includeau numeroase detalii chiar pline 
de culoare, deosebit de convingătoare... Cu toate acestea, la o nouă şedinţă, 
rehipnotizaţi fiind, fiecare membru al grupului a reuşit să lege toate detaliile atribuite 
iniţial unei existenţe anterioare de surse normale: o persoană cunoscută în copilărie, 
scene dintr-un roman citit sau dintr-un film văzut cu ani înainte, etc" [60, 133]. 

Deşi unii consideră că în marea majoritate „amintirile" din vieţile anterioare sunt 
doar rod al imaginaţiei, alţii consideră că precizia relatărilor infirmă această supoziţie; 
M. Albrecht aprecia la 90% rata de precizie a veridicităţii relatărilor respective. 

Jean Prieur, un cercetător al cazurilor de aşa-zisă amintire a vieţilor anterioare 
observa că „reîncarnarea măguleşte eul persoanelor care se simt dezamăgite de o viaţă 
prozaică. Au trăit mereu la Roma, în Grecia, în Egipt, în India, în Tibet (ţări 
binecunoscute şi despre care ştim oricând câte ceva), dar niciodată în Choresmia, în 
Atropaten, în Arachozia, ţinuturi adevărate, dar cunoscute doar de erudiţi. Au fost 
mereu florentini, dar niciodată masageţi, au fost aragonezi, dar niciodată cherusci. Dar 
masageţii şi cheruscii au existat cu adevărat. De ce nu s-ar reîncarna?" [18; 294]. 

Ne-am îndepărtat puţin de cazul micuţei Meenu: aici nu ne aflăm în faţa unei 
şarlatanii. Cum putea această fetiţă să cunoască atâtea amănunte despre viaţa Sudhei, 
dacă nu era ea însăşi reîncarnarea acesteia? 



Răspunsul corect poate fi dat de către cei care cunosc temeinic atât învăţătura 
Bisericii cât şi cazuistica manifestărilor diavoleşti, aşa cum apare ea în Vieţile Sfinţilor. 
Aici vedem că, posedaţi de diavol, unii oameni au vorbit în limbi pe care nu le-au 
învăţat niciodată; că spuneau o sumedenie de lucruri din vieţile celor de lângă ei, pe care 
numai dacă ar fi fost de faţă le-ar fi putut afla. Dar tot aici vedem cum, după repetate 
slujbe de exorcizare, aceştia s-au tămăduit; şi au uitat limbile în care diavolul vorbea 
prin gura lor, şi şi-au pierdut iscusinţa de a spune amănunte din trecutul celorlalţi. 

După cum arată bogata experienţă a luptei împotriva duhurilor întunericului pe 
care o are Biserica, şi după cum mărturisesc într-un glas Părinţii care trăiesc în 
vremurile noastre, în toate cazurile de „amintire a vieţilor anterioare" nu avem de-a face 
decât cu cazuri de posesie demonică. Chiar dacă acest verdict pare prea simplist celor 
dornici de explicaţii paranormale, acesta este adevărul. 

Să amintim aici rezerva pe care o au chiar „maeştrii" indieni (care fiind înşelaţi de 
diavol cred în reîncarnare, chiar dacă din alte „motive") faţă de cazuistica căreia i se 
face atâta publicitate. Sri Somasundara Desika Paramachariya îi scria lui Ian Stevenson: 
„Toate cele trei sute de cazuri pe care le-aţi studiat nu sunt argumente pentru 
reîncarnare... Toate sunt posesiuni spirituale, ignorate de învăţaţii din Sudul Indiei" [64; 
195]. Deşi ei nu îşi dau seama că duhurile care intră în alte trupuri sunt ale dracilor, ci 
cred că sunt ale celor morţi, iată că până şi unii maeştri orientali sunt capabili să observe 
că în aceste cazuri nu este vorba decât de posesie. 

Vom argumenta această afirmaţie cu două cazuri interesante, asemănătoare cu cel 
al micuţei Meenu: „Cazul Lurancy Vennum sugerează o posesie şi mai clară. Timp de 
câteva luni, şi rareori după aceea, personalitatea lui Mary Roff (care a murit când 
Lurancy avea un an) a înlocuit total personalitatea fetiţei, posedându-i trupul. După 
trecerea acelui timp Mary Roff s-a retras şi copilul a revenit la normalitate. Câtă vreme 
ocupa trupul fetiţei, Mary Roff pretindea că a ocupat în mod temporar trupul disponibil 
al fetiţei Lurancy Vennum" [64; 195]. 

„In primăvara anului 1954 un băiat indian pe nume Jasbir, în vârstă de trei ani şi 
jumătate, s-a îmbolnăvit de variolă şi a intrat în comă, părinţii săi crezând că a murit. 
Câteva ore mai târziu s-a trezit şi apoi şi-a revenit. După câteva săptămâni, fiind 
sănătos, avea un comportament total diferit. Pretindea că este un brahman pe nume 
Sobha Ram care a murit la vârsta de 22 de ani, în 22 mai 1954 (când s-a îmbolnăvit 
Jasbir n.n.). Vocea lui vorbea prin Jasbir. El spunea că după ce a murit un sadhu (un 
sfânt n.n.) 1-a sfătuit să intre în trupul lui Jasbir" [64; 194]. Jasbir nu putea fi 
reîncarnarea lui Sobha Ram, pentru simplul motiv că cel din urmă murise abia la trei ani 
după naşterea celui dintâi. Jasbir a fost posedat de diavolul care se dădea drept Sobha 
Ram exact aşa cum micuţa Meenu a fost posedată de cel care se dădea drept Sudha. 

Ca o concluzie la această cazuistică, putem afirma că există trei situaţii: 

- când avem de-a face cu o simplă şarlatanie, „amintirile" fiind rodul imaginaţiei 
(mai ales cele împrospătate prin hipnoză); 

- când „amintirile" insuflate de diavol contrazic realitatea istorică sau cea 
geografică; 

- când „amintirile" sunt corecte din punct de vedere istoric şi geografic, fiind 
semn al unei posesiuni demonice parţiale sau, mai rar, chiar totale. 

Dacă primele două situaţii nu pot justifica existenţa vieţilor anterioare, cel de-al 
treilea caz - şi singurul demn de atenţie - este o piatră de încercare pentru cei a căror 
credinţă este slabă. Dar atunci când cineva este slab în credinţă ar face mai bine să 
rămână aproape de credinţa Bisericii şi a sfinţilor, chiar dacă ar avea oarecare îndoieli, 
decât - având aceleaşi îndoieli - să îmbrăţişeze erezia (şi acest sfat este valabil nu numai 
în cazul credinţei în reîncarnare, ci şi în toate situaţiile în care credinţa se clatină). 

Unul dintre elementele care nu trebuie trecute cu vederea atunci când ne referim la 
reîncarnare este diferenţierea dintre modul în care este înţeleasă aceasta de către ori- 



entali şi de către autorii new-age-işti. Un ex-părinte catolic, apostatul Francois Brune, 
observa: „de fapt, curentele ezoterice occidentale moderne sunt în totală opoziţie cu 
aceste concepţii budhiste şi foarte departe şi de tradiţia hindusă. (...) Occidentul nu a 
urmat orbeşte concepţiile orientale. Diferenţele culturale erau, fără îndoială, prea 
profunde. (...) In acest sistem (al lui Rudolf Steiner - n.n.) nu suntem deloc în contextul 
unei purificări treptate de tip indian; sau, mai precis, purificarea duce la o adevărată 
îmbogăţire a personalităţilor noastre. Accentul nu se pune pe o despuiere, ci pe un 
progres. (...) Sinteza lui Rudolf Steiner, ca şi aceea a lui Allan Kardec, este net hristică. 
Hristos îşi asumă şi rezolvă în el consecinţele cosmice ale tuturor greşelilor noastre. In 
afară de aceasta, el dă fiecăruia forţa necesară pentru a înfrânge povara karmei sale" 
[17; 84]. 

Sub o aparentă recunoaştere a importanţei lui Hristos, autorii new-age-işti 
răspândesc învăţături potrivnice credinţei creştine. Şi pentru că reîncarnarea datorată 
legii karmice, aşa cum o înţeleg orientalii, era o credinţă prea rece şi prea dură pentru a 
putea fi acceptată în spaţiul creştin, s-a trecut la această alternativă mult mai atrăgătoare: 
reîncarnarea ca urcuş spre o nouă treaptă spirituală, ca îmbogăţire în cunoaşterea 
adevărurilor eterne (trăirea unei alte vieţi pe pământ nu mai este considerată o ispăşire a 
greşelilor, ci o şansă de progres liber asumată). 

La autorii new-age-işti apare şi ideea trecerii de la un regn inferior către un regn 
superior, de la regnul mineral la cel vegetal, apoi la cel animal, la regnul uman şi în cele 
din urmă la cel supra-uman. Aici reîncarnarea apare ca o etapă necesară pentru ca 
oamenii să îşi înţeleagă esenţa divină, să ajungă la stadiul de supra-oameni. 

In concepţia neopăgână reîncarnarea viitoare nu are de ce să apară ca ceva rău, câtă 
vreme este o poartă spre noi culmi spirituale. Şi în faţa clericilor care combat varianta 
clasic-orientală a reîncarnării (în care sufletul se tot reîncarnează până îşi nimiceşte orice 
tentativă de a se manifesta, orice rămăşiţă a personalităţii), new-age-iştii se apără afirmând 
că reîncarnarea de care vorbesc ei este o învăţătură care se încadrează foarte firesc în 
doctrina creştină. 

Dar este foarte nepotrivit ca cineva să afirme că este creştin şi că în acelaşi timp crede 
în reîncarnare. Cele două credinţe se exclud reciproc. A fi creştin este un lucru esenţial şi 
înseamnă a rămâne ancorat în învăţătura Bisericii. A crede în reîncarnare înseamnă a nu mai 
putea spune nici măcar „Crezul", înseamnă a nu mai aştepta învierea Morţilor. înseamnă a 
fi ca acela despre care psalmistul spune că „omul, în cinste fiind, n-a priceput. Alăturatu-s-a 
dobitoacelor celor fără de minte şi s-a asemănat lor" (Ps. 48, 12). 

Reproducând un fragment din relatarea unei iniţieri în explorarea mistică a 
timpului, vom vedea până unde poate merge prostia umană, sau mai bine-zis cum îşi 
bate joc diavolul de cei care se consideră prea înţelepţi pentru a mai lua în serios 
învăţăturile Evangheliei: 

,,«Aminteşte-ţi de felul cum trăiai ca peşte», a sugerat Jean Houston la 
Sacramento. 

Aproape o mie de persoane... s-au aruncat pe jos şi au început să dea din 
«aripioarele» lor de peşti, ca şi cum s-ar fi deplasat prin apă. 

«Notează ce simţi când te deplasezi ca un peşte. Cu ce seamănă lumea ta, cum 
sună, cum miroase, ce gust are? Acum, te deplasezi pe pământ», a reluat Houston, 
făcându-ne să trecem prin stadiul de amfibie... 

Apoi Houston a sugerat: «aminteşte-ţi complet ce trăiai când erai reptilă... unii 
dintre voi au început pe urmă să zboare, alţii să se caţere în copaci»... Sala s-a 
transformat într-o adevărată grădină zoologică, cu tot felul de zgomote şi de mişcări 
făcute de mamifere primitive, maimuţe şi primate. 

Houston ne-a cerut apoi să ne amintim de vremea când eram «oameni primitivi» 
care tocmai sunt pe cale să-şi piardă blana protectoare şi să evolueze în oameni 
moderni. 



Acest exerciţiu deja intens care ne luase mai mult de o oră s-a terminat prin 
următoarea experienţă culminantă: «acum vreau să mergeţi mai departe, până la 
următorul stadiu al evoluţiei voastre personale». Ne-am transformat într-o grămadă de 
oameni care săreau de bucurie, uneori singuri, altădată în grupuri, care în final şi-au unit 
cu toţii mâinile şi vocile. Impactul era electric... 

Deveniserăm o mare zvâcnitoare de trupuri, aproape o mie de gospodine, 
terapeuţi, artişti, lucrători sociali, clerici, educatori, medici şi surori medicale... (care) 
umblau în patru labe, de-a valma unii peste alţii, bucurându-ne şi învăţând din nou ceea 
ce era ascuns profund în amintirile noastre" [37; 87-88]. 

Lăsând la o parte caracterul delirant al acestui „show" new-age-ist, este interesant 
de observat faptul că, pe cât de uşor unii oameni reproşează Bisericii că are o învăţătură 
„numai bună pentru adormit copiii", pe atât de uşor aceiaşi oameni acceptă învăţături 
lipsite de raţiune mai ales pentru că vin în contradicţie cu învăţătura creştină. De aici 
însă nu se poate trage concluzia că reîncarnarea este acceptată numai de către gospodine 
şi surori medicale, sau chiar medici şi educatori cu un nivel intelectual redus. Dacă 
unora manifestările gen „Sacramento" li se par dubioase, simpliste sau chiar demonice, 
îngerul întunericului le pune înainte o altă ediţie a credinţei în reîncarnare, garnisită cu 
explicaţii atât de savante încât preferă să se mulţumească cu faptul că sunt părtaşi ai 
unor înalte învăţături (chiar dacă nu le înţeleg). 

Celor care preferă să creadă în reîncarnare deşi vor să se numească pe sine 
creştini, prin gura Sfinţilor Părinţi care au propovăduit învierea morţilor Hristos le 
spune: „Sfântul Sinod Ecumenic a hotărât că nimănui nu îi este îngăduit să înfăţişeze, să 
scrie sau să alcătuiască, nici (el însuşi) să gândească, nici să înveţe pe altul o altă 
mărturisire de credinţă. Cât despre cei care îndrăznesc să alcătuiască o altă (mărturisire 
de) credinţă, să o înfăţişeze altora spre învăţătură, sau să răspândească un alt Crez celor 
care vor să se întoarcă la cunoştinţa adevărului de la rătăcirile elineşti sau iudaiceşti sau 
de la oricare altă erezie, aceştia, dacă sunt episcopi sau clerici, să fie îndepărtaţi 
(episcopii de episcopie şi clericii de cler), iar dacă sunt monahi sau laici, să se dea 
anatemei" [2; 28]. 

încheiem articolul privitor la teoria reîncarnării cu un cuvânt al Părintelui Simeon 
Adrian: „Cei care cred în reîncarnare nu mai pot să creadă şi în înviere, în Hristos; sunt 
păgâni, eretici sau atei şi nu pot avea nici o împărtăşire cu Hristos, cu Biserica, făcându- 
se de bunăvoie moştenitori ai iadului" [8; 54]. 



Despre libertatea de a fi robi destinului 



„Au nu ştiţi că celui ce vă daţi spre ascultare robi, sunteţi robi aceluia căruia vă 
supuneţi: fie ai păcatului, spre moarte, fie ai ascultării, spre dreptate?" (Rom. 6, 16). 



Problema libertăţii umane este una dintre cele mai vechi probleme ale omenirii. 
Căderea lui Adam s-a datorat unei înţelegeri greşite a libertăţii. Cu Adam a început seria 
celor care şi-au dorit să îşi manifeste libertatea altfel decât a rânduit Dumnezeu. Nu este 
o ameninţare afirmarea faptului că cei care îşi folosesc greşit libertatea, urmând greşeala 
lui Adam, se fac urmaşi îndepărtării de Dumnezeu. 

Nu putem aprecia corect starea de rătăcire în care se află omenirea contemporană 
fără a ne apropia de înţelegerea acestui mare dar pe care Dumnezeu 1-a făcut omului: 
libertatea. Dacă oamenii nu ar fi liberi, dacă oamenii nu ar fi responsabili pentru faptele 
lor, atunci nici răsplătirea şi nici osândirea acestor fapte nu şi-ar mai avea rostul. 

Aşa cum nu putem vorbi într-o limbă străină fără a-i cunoaşte cuvintele şi 
gramatica, aşa cum nu putem intra într-o competiţie fără a-i cunoaşte regulile, aşa nu 
putem începe o viaţă creştină până când nu am înţeles sensul libertăţii pe care ne-a 
dăruit-o Dumnezeu. 

Lumea contemporană fuge de responsabilitate. Nimeni nu mai vrea să îşi 
recunoască propriile greşelile, şi fiecare încearcă să dea vina pe situaţii exterioare. In 
lumea de astăzi au loc din ce în ce mai multe catastrofe naturale, dar nimeni nu vrea să 
observe în ele mânia lui Dumnezeu. 

Parcă nimic nu sună mai străin în gura omului secolului XXI decât cuvintele: 
„miluieşte-mă, Dumnezeule...". Omul contemporan are o concepţie magică asupra 
timpului. Trecerea timpului nu mai este privită ca având loc sub privirea atentă a 
Dumnezeului celui Viu. întâmplarea şi destinul sunt două dintre zeităţile ţinute astăzi la 
mare cinste, chiar dacă nimeni nu afirmă că se închină conştient lor; dar mulţi oameni 
refuză să vadă în propria viaţă rânduiala lui Dumnezeu. Omul oscilează între aceste 
două zeităţi: ori pune încercările care îi sunt trimise de către Dumnezeu pe seama 
întâmplării, ori pe seama legii implacabile după faptă şi răsplată. 

A recunoaşte că Dumnezeu te-a pedepsit pentru un anumit păcat înseamnă a fi 
capabil să te smereşti. Mândria pentru omul de azi este însă virtute, şi îi este parcă peste 
puteri să îşi recunoască în faţa Domnului propriile slăbiciuni şi căderi. Este uşor să vezi 
în necazurile pe care le întâmpini capriciile destinului. Aceasta nu implică nici o 
schimbare a vieţii, şi nici o dificilă ridicare din păcat. Considerăm că aici este una dintre 
cauzele răspândirii concepţiei magice asupra trecerii timpului: în refuzul marii 
majorităţi a oamenilor de a-şi aşeza vieţile după învăţăturile Evangheliei, motivul 
principal fiind comoditatea. 

Oamenii nu sunt conştienţi ce aleg atunci când cred în nemiloasa lege a karmei. Ei 
II resping pe Dumnezeul care le iartă păcatele, îl resping pe Dumnezeul care le poartă 
de grijă, şi aleg o lege dură, după care orice rău sau orice bine făcut de om se întoarce 
înapoi exact cu aceeaşi intensitate. Dacă majoritatea oamenilor ar duce o viaţă curată, ar 
avea un motiv (chiar dacă superficial) pentru ca legea karmei să li se pară o lege bună. 
Dar este uşor de observat că oamenii aleg mai lesne păcatul decât virtutea, şi legea 
karmei devine o lege cât se poate de dură. 

Oamenii nu sunt conştienţi de măreţia chemării lor. Este literă moartă astăzi 
cuvântul Sfinţilor Părinţi cum că „Dumnezeu S-a făcut om pentru ca omul să devină 



dumnezeu" (dumnezeu prin har, nu prin fiinţă, căci aceasta nu este cu putinţă). Oamenii 
nu mai înţeleg că au fost creaţi pentru a trăi în comuniune veşnică cu Făcătorul lor. Din 
pricina slăbiciunii firii omeneşti, a urmelor păcatului lui Adam asupra firii umane, 
însuşi Hristos Fiul lui Dumnezeu S-a întrupat şi a primit crucea pentru păcatele noastre. 
„Hristos ne-a iubit pe noi şi S-a dat pe Sine pentru noi, prinos şi jertfă lui Dumnezeu". 
(Efes. 5, 2) 

Hristos S-a făcut om pentru noi, cei slabi şi păcătoşi. Hristos S-a întrupat pentru 
ca oamenii să biruiască în războiul duhovnicesc şi să se sfinţească. Nici o lege nu poate 
covârşi dragostea nespusă a lui Dumnezeu pentru om. Păcătoşii nu sunt condamnaţi, ci 
sunt chemaţi la o viaţă nouă. Pilda fiului risipitor este unul din cele mai bune rezumate 
care se pot face Sfintei Scripturi. 

Hristos a arătat oamenilor un nou mod de viaţă, i-a învăţat că adevărata împlinire 
este nu de a sluji patimilor şi poftelor, ci de a te dărui în întregime lui Dumnezeu. In 
locul iubirii de sine a aşezat iubirea de aproapele, în locul mândriei a aşezat smerenia. 
„Hristos Iisus Care, Dumnezeu fiind în chip, n-a socotit o ştirbire a fi El întocmai cu 
Dumnezeu, Ci S-a deşertat pe sine, chip de rob luând, fâcându-se asemenea oamenilor, 
şi la înfăţişare aflându-se ca un om, S-a smerit pe Sine până la moarte, şi încă moarte pe 
cruce". (Fii. 2, 5-8) 

Cu un astfel de Dumnezeu, cine şi-ar mai putea dori să fie adevărată legea 
karmei? Cine ar voi să stea departe de dragostea Sa? 

Fiecare om este liber să meargă pe calea mântuirii. Numai prin alegere liberă 
omul poate să trăiască acoperit de puterea dumnezeiască. Fără libertate nu poate exista 
dragoste, nu poate exista bucurie. 

Dumnezeu nu a îngăduit să existe nici o condiţionare exterioară pentru cei care 
vor să meargă spre El. Viitorul nu este decis dinainte. Nu există predestinare. Dumnezeu 
i-a făcut omului acest mare dar al libertăţii, şi nu i-1 va lua înapoi. Dumnezeu, fiind 
Atotputernic, prevede, dar nu predetermină. Omul este cel care, folosindu-se bine sau 
rău de libertatea sa, culege roadele acestei libertăţi. 

Hristos ne-a arătat ce este de fapt libertatea, şi ce anume ne face liberi: „Dacă veţi 
rămâne în cuvântul Meu, sunteţi cu adevărat ucenicii Mei; şi veţi cunoaşte adevărul, şi 
adevărul vă va face liberi" (Ioan 8, 32-33). Libertatea pe care ne-o arată Hristos nu are 
nimic în comun cu libertatea de a păcătui. Libertatea la care ne cheamă El este aceea de 
a muri patimilor şi poftelor şi de a ne bucura de dragostea Sa. 

„Unde sunt, dar, cei ce pun în faţa dogmelor Bisericii tirania ceasului în care se nasc 
oamenii şi periodicitatea timpului? - îi întreabă Sfântul Ioan Gură de Aur pe cei care is- 
codesc mersul planetelor pe bolta cerească. Cine a menţionat vreodată că S-a arătat un alt 
Hristos, că s-a mai petrecut un lucru ca acesta datorită periodicităţii timpurilor? 

Pot să spună mulţi că s-au scurs sute de mii de ani de la facerea lumii, dar aceasta 
n-o pot născoci. Despre ce altă periodicitate ne mai pot vorbi? N-a mai fost nici o altă 
Sodomă, nici o altă Gomoră, nici un alt potop. Până când vă jucaţi vorbind de 
periodicitatea timpurilor şi de ceasul când se nasc oamenii?" [38; 854]. 

Negând cât se poate de ferm teoria predestinării, negând influenţele astrologice 
asupra vieţii oamenilor, este bine să ţinem totuşi cont şi de modul în care omul inte- 
racţionează cu mediul înconjurător. In această privinţă, Sfântul Ioan Damaschin scria: 
„Noi spunem că stelele nu sunt cauza celor care se întâmplă, nici a producerii celor care 
se fac, nici a distrugerii celor care pier, ci mai degrabă semne ale ploilor şi schimbării 
aerului. (...) Calitatea aerului, însă, care rezultă din pricina soarelui, lunii şi stelelor, dă 
naştere într-un fel sau altul la diferite temperamente, stări sufleteşti şi dispoziţii. Dar 
stările sufleteşti fac parte din actele care sunt în puterea noastră; căci atunci când ele se 
schimbă sunt stăpânite şi sunt conduse de raţiune" [22; 58]. 

Sfântul Ioan Damaschin ne atrage atenţia asupra faptului că există o anumită 
influenţă pe care mediul o are asupra psihicului uman. Faptul că pe unii oameni ploaia îi 



face să se simtă mai rău sau altora luna plină le creează tulburări de somn nu este o 
problemă metafizică, ci un fapt obişnuit. Ca şi faptul că influenţa soarelui, în zilele de 
activitate solară intensă, poate genera dureri de cap şi ameţeli (efectul radiaţiilor fiind 
din ce în ce mai puternic pe măsură ce grosimea stratului protector de ozon care 
înconjoară pământul scade). 

Astrologii, care caută ca prin orice mijloace să atragă noi „clienţi", nu se sfiiesc să 
profite de această influenţă a mediului şi să ofere acestora diferite „hărţi" ale variaţiei 
comportamentale. Dar influenţa aceasta (care nu are nimic ocult în ea, ci este studiată 
ştiinţific) nu este responsabilă pentru faptele oamenilor. întotdeauna omul este deasupra 
acestei influenţe şi este liber să facă lucruri bune sau rele. Este o laşitate ca omul să dea 
vina pe ploaie sau pe soare în loc să recunoască că a ales în cunoştinţă de cauză să facă 
un anumit lucru. 

Nu putem crede în acelaşi timp că suntem liberi să alegem virtutea sau păcatul, şi 
totodată că vieţile noastre sunt predestinate. Unul dintre cele mai importante motive 
pentru care Biserica a condamnat formele de ghicit este tocmai acela că viitorul nu îl 
ştie nimeni în afară de Dumnezeu. 

Când va fi sfârşitul lumii nimeni nu ştie, „nici îngerii din ceruri, nici Fiul (după 
firea omenească, căci ca Dumnezeu ştie tot - n.n.), ci numai Tatăl" (Matei 24, 36). La 
fel este şi cu orice alt moment din viitor: nu este dat oamenilor să îl cunoască (şi nici 
dracilor). Oricând Dumnezeu poate zădărnici planurile omeneşti sau planurile diavolilor 
de a interveni în vieţile oamenilor. 

Abia când cunoaştem dragostea lui Dumnezeu înţelegem marele dar al libertăţii. Tot 
atunci pricepem că viitorul nostru nu îl poate cunoaşte nimeni în afară de Dumnezeu, că 
depinde numai de noi şi de modul în care ştim să răspundem chemării pe care ne-a făcut-o 
Dumnezeu: aceea de a ne bucura în veşnicie de dragostea Sa. 



Apocalipsa contemporană 



„Am văzut cer nou şi pământ nou. Căci cerul cel dintâi şi pământul cel dintâi au 
trecut; şi marea nu mai este. " (Apoc. 21, 1) 



Unul dintre motivele cel mai des întâlnite pentru care oamenii apelează la diferiţi 
ghicitori sau iau în serios diferite profeţii catastrofale este obsesia sfârşitului lumii. 

Omenirea se confruntă cu o decădere spirituală care se accentuează din zi în zi. Se 
poate spune că plaga păcatului se extinde într-un proces ireversibil. Şi oamenii ajung la 
convingerea că Dumnezeu nu va mai putea răbda pentru multă vreme atâta desfrâu, 
atâta cădere. 

Chemarea de la sfârşitul Apocalipsei - „Vino, Doamne Iisuse!" (Apoc. 22, 20), se 
transformă într-un disperat „Dumnezeu va veni să pedepsească!". 

Dacă în primele secole ale Bisericii a Doua Venire era aşteptată cu încordare de 
către creştinii care îşi doreau să se unească pentru veşnicie cu Hristos, încetul cu încetul 
această aşteptare s-a transformat în panică şi tulburare. 

Pe cât este de contrar ideii pacifiste de Eră a Vărsătorului ideea unui sfârşit 
apocaliptic, pe atât de bine coexistă aceste idei în mentalitatea contemporană. Pentru că 
omul, oricât ar încerca să se păcălească cu ideea unei ere înfloritoare, vede în jurul său 
din ce în ce mai mult dezastru. Dacă toţi oamenii ar crede că vom intra într-o epocă de 
aur atunci nimeni nu ar mai cumpăra cărţi şi reviste despre Apocalipsa. Dar despre acest 
subiect se tipăresc şi se cumpără materiale în tiraje enorme, lucru care dovedeşte 
interesul din ce în ce mai ridicat al oamenilor faţă de ceea ce va veni. 

O istorie a Franţei descrie atmosfera tensionată din preajma anului 1000: 
„Existenţa oamenilor era sumbră, mizerabilă şi barbară. De altfel, credinţa în sfârşitul 
lumii, credinţă care părea justificată de ciumele, foametea, calamităţile de orice fel care 
bântuiau Europa, răspândea o spaimă universală. Totul era îngheţat în aşteptarea zilei 
fatale, toate afacerile fuseseră suspendate; nu mai era nici o speranţă de viitor. Lumea îşi 
regăsea o înnoită fervoare religioasă, se îngrămădea în mănăstiri, îşi dona proprietăţile 
Bisericii. Din toate părţile se auzea acelaşi ţipăt lugubru: «Sfârşitul lumii se apropie!»" 
[54; 17]. 

In preajma anului 2000 situaţia nu a fost chiar atât de apăsătoare. Totuşi, 
apropierea acestui an a generat o psihoză apocaliptică care nu a trecut nici la începutul 
anului următor. 

Tot felul de calcule, care de care mai precise, încearcă să stabilească când anume 
va veni sfârşitul. Dar nimeni nu poate să afle când va veni sfârşitul; chiar dacă sunt 
unele semne cum că ar fi aproape. Insă indiferent când va veni, creştinii trebuie să fie 
pregătiţi duhovniceşte pentru acest moment. Fără a intra în panică, fără a se lăsa pradă 
deznădejdii, creştinii trebuie să înţeleagă că timpul este în mâinile lui Dumnezeu. Şi că 
la „plinirea vremii" Hristos va veni nu pentru a-i pedepsi pe cei care i-au fost 
credincioşi, ci pentru a-i face părtaşi bucuriei veşnice. 

Să nu se creadă că falşii profeţi care vestesc sfârşitul lumii ar tulbura planul 
satanic de aşteptare a Noii Ere. Diavolul nu are nici un interes ca oamenii să fie fideli 
doar unei singure concepţii despre viitor, ci interesul lui este ca oamenii să fie cât mai 
îndepărtaţi de punctul de vedere al Bisericii. Orice abatere, cu cât stârneşte mai multă 

confuzie, cu atât îi este mai plăcută. Sau, mai exact, chiar dacă diavolul ar vrea ca toţi 
oamenii să aştepte venirea Noii Ere, pe cei pe care nu reuşeşte să îi amăgească prin 
ispita „păcii acestei lumi" încearcă să îi sperie cu profeţii apocaliptice îngrozitoare (la 
această rubrică intră şi binecunoscuta „psihoză a cataclismelor": tot soiul de iniţiaţi 
emană „previziuni" asupra unor diferite calamităţi, mai ales cutremure, „previziuni" 
care îi sperie pe oamenii creduli şi le induc spaime ale căror urmări asupra psihicului se 
tămăduiesc greu). 

„Profeţiile" despre sfârşitul lumii sunt cât se poate de variate, diavolul adaptându- 
şi mesajul în funcţie de mai multe caracteristici între care, la loc de cinste, se află şi 
spaţiile geografice pregătite să devină locurile de izbăvire în care se va arăta puterea 
„dumnezeiască". Există în lume mai multe astfel de „profeţii" despre locurile în care s- 
ar putea întemeia Noul Ierusalim, şi nu puţini sunt cei care sunt foarte convinşi că 
trăiesc în spaţiul predestinat de Dumnezeu pentru o misiune spirituală de importanţă 
mondială. 

Cea mai celebră dintre rătăcirile de acest gen care s-au răspândit cu mare succes în 
România este cea care are la bază aşa-numitele „profeţii ale lui Sundar Singh". Ideile 
principale ale acestui text sunt următoarele: „România va trece prin mai multe faze de 
transformări spirituale, devenind în cele din urmă, graţie spiritualizării sale, un veritabil 
focar spiritual (...) Se va numi «Noul Canaan», iar Bucureştiul se va transforma într-un 
centru spiritual al acestuia (...) Bucureştiul va fi considerat «Noul Ierusalim pământesc» 
(...) Aşa precum a ales Mântuitorul Isus pe iubiţii Săi apostoli din Galileea, cea mai 
înapoiată provincie din acea vreme, însă cu cea mai dârză credinţă, pe acelaşi 
considerent a ales şi Ţara Românească şi poporul român, să fie altar de viaţă pilduitoare 
(...) Canalul Marea Neagră - Dunăre va funcţiona normal, precum şi canalul Dunăre - 
Bucureşti, ceea ce va permite vapoarelor de mare tonaj să meargă până la Cetatea 
Minunată, acestea fiind lucrări din Plan Divin care se vor realiza fulgerător" [47; 312]. 

Aceste profeţii au fost primite cu deosebită receptivitate de către românii care au 
găsit în ele ecoul unor aspiraţii de factură mesianică. Nu puţini au fost cei care, după ce 
le-au citit cu mândrie, au răspândit mai departe „vestea cea bună" a faptului că Noul 
Ierusalim va fi în ţara noastră. Demersul lor este justificat în măsura în care dacă într- 
adevăr viitorul ar fi rezervat Bucureştiului cinstea de a fi Noul Ierusalim, atunci ar fi 
fost normal ca toată suflarea românească să graviteze în jurul acestor profeţii. 

Formula introductivă a fost de mare efect: „Acum când fac cunoscute aceste 
profeţii, dacă aş fi român de origine, probabil că aş putea fi învinuit de părtinire 
naţională, iar dacă aş fi european din continuitatea latină, ar exista fără îndoială unele 
motive să fiu judecat într-un fel omenesc, cu patimă omenească. Insă, deoarece sunt 
indian luminat prin intermediul lui Isus Hristos şi ferm stabilit în credinţa creştină, pot 
vorbi acum cu toată uşurinţa încredinţându-vă că acum nu fac altceva decât să exprim 
voia lui Dumnezeu" [47; 313]. 

Sundar Singh, despre care se susţine că ar fi autorul profeţiilor, este cel mai 
celebru caz de convertire de la hinduism la creştinism. Fără a discuta trecerea de la 
păgânismul hindus la creştinismul de coloratură neoprotestantă (deşi a primit botezul la 
anglicani, Sundar Singh s-a arătat deschis faţă de toate grupările „creştine", fiind 
reticent numai faţă de Biserica Catolică) şi fără a analiza originea „minunilor" la care a 
fost martor, sunt importante trei elemente: dacă Sundar Singh era în măsură să facă 
profeţii despre sfârşitul lumii, dacă profeţiile despre ţara noastră îi aparţin sau nu, şi 
dacă aceste profeţii - chiar dacă nu îi aparţin lui Sundar Singh - se pot împlini. 

Din punct de vedere ortodox, o persoană poate avea darul înainte-vederii numai 
dacă păstrează şi mărturiseşte dreapta-credinţă, şi atunci nimic din ceea ce va profeţi nu 
are cum să fie străin sau potrivnic Sfintei Tradiţii sau Sfintei Scripturi. Orice manifestări 
asemănătoare ale persoanelor care nu sunt mădulare ale Trupului lui Hristos sunt de o 



provenienţă îndoielnică. Deci, chiar dacă aceste texte i-ar fî aparţinut lui Sundar Singh, 
nu era normal ca drept-credincioşii să se aplece cu interes asupra lor. 

La a doua problemă răspunsul este cât se poate de simplu: cu siguranţă profeţiile 
nu îi aparţin lui Sundar Singh. O dovadă în acest sens este că deşi în text se face referire 
la vestea pe care o aduce poporului român - argumentând că nu are nici un motiv să îl 
laude de prisos, Sundar Singh nu a făcut niciodată publică o astfel de profeţie. Nici în 
conferinţele pe care le-a ţinut în toată lumea, nici prin scrisul său (şi interesul pe care 1-a 
manifestat faţă de ţara noastră a fost atât de mare încât, deşi a predicat şi prin Europa, la 
noi nu s-a ostenit să ajungă). 

Nimic din ceea ce a scris Sundar Singh nu conţine vreo referire la viitorul 
mesianic al României. Cei care au alcătuit aceste profeţii le-au răspândit susţinând că 
Sundar Singh a vrut ca ele să fie cunoscute doar de către un cerc restrâns de iniţiaţi. Dar 
atunci de ce se adresează poporului român şi nu doar acelor iniţiaţi? De ce nu poate fi 
dovedit faptul că îi aparţin lui Sundar Singh, dacă acesta ar fi vrut să fie purtătorul 
„cerescului" mesaj adresat poporului nostru? 

Oricine cunoaşte „profeţiile" şi în acelaşi timp cunoaşte şi ceva despre 
personalitatea lui Sundar Singh îşi dă seama că acesta nu putea redacta astfel de profeţii. 
El susţinea atât în conferinţe cât şi prin scrisori particulare că sfârşitul lumii va fi aşa 
cum este prezentat de Apocalipsa Sfântului Ioan şi nu altfel. Sfânta Scriptură arată că 
Noul Ierusalim se va arăta cu mare slavă abia după ce „Cerul cel dintâi şi pământul cel 
dintâi au trecut" (Apoc. 21, 1). Adică după ce despre oraşul Bucureşti se va vorbi la 
timpul trecut. 

Această nepotrivire fundamentală între ceea ce arată Sfânta Scriptură şi ceea ce 
arată aceste „profeţii" este o condiţie necesară şi suficientă pentru a dovedi falsitatea 
celor din urmă. Duhul Sfânt care a inspirat Sfânta Scriptură nu putea să insufle pe 
cineva să profeţească lucruri potrivnice acesteia. Nu încape îndoială că aceste falsuri 
sunt ticluite de amăgitorul diavol şi de cei care îl slujesc. 

Cei care au compus „profeţiile" au speculat faptul că falsul va fi observat destul 
de greu, că punând înaintea oamenilor povestea vieţii unui hindus convertit (poveste 
care are anumite asemănări cu literatura hagiografică), lumea va trece cu vederea 
autenticitatea profeţiilor. 

Aşa a şi fost. Profeţiile au avut parte de o primire foarte călduroasă, căci au zgândărit 
orgolii naţionaliste, şi printr-o amăgire de coloratură mesianică au creat impresia unui rost 
(altul decât cel real) pentru care necazurile prin care trece poporul nostru merită să fie 
înfruntate. 

Oriunde au apărut sau vor mai apărea profeţii similare, în „Sfânta Rusie", în 
Grecia sau în alte părţi ale lumii, astfel de profeţii trebuie combătute cu pricepere şi fără 
şovăială. Ele încurajează concepţia conform căreia dacă la sfârşitul lumii te vei afla în 
locul „sfânt", atunci şansele ca Dumnezeu să te mântuiască sunt foarte mari, chiar dacă 
păcatele personale sunt nenumărate. 

Credincioşii trebuie să ştie că atunci când va veni sfârşitul lumii nu va exista nici 
un loc special de izbăvire în afara Bisericii. Toţi cei care îşi pun nădejdea în Noul 
Ierusalim pământesc vor fi făcuţi de ruşine, şi nimic nu îi va putea feri de urgia Celui ce 
va veni să judece viii şi morţii. 

Sfântul Nicolae Velimirovici spunea: „Vedem şi noi multe semne care au fost 
prezise de către Domnul Iisus; nu suntem orbi. 7 Asta însă nu ne dă dreptul să hotărâm 



7 Şi vedem şi semne care au fost prezise de către sfinţii şi cuvioşii Bisericii. Unul dintre cele mai clare 
este cel privitor la preconizata intrare a femeilor în Sfântul Munte Athos, intrare care după mai multe 
profeţii va însemna sfârşitul Athosului şi va fi semn al sfârşitului lumii. Până acum câţiva ani acest 
moment nu părea să fie prea aproape de noi. Dar „Parlamentul european [...] cere ridicarea interdicţiei 
care împiedică accesul femeilor pe muntele Athos din Grecia, zonă geografică de 400 km2 unde accesul 
acestora este interzis în virtutea unei decizii luate în 1045 de către călugării celor douăzeci de mănăstiri 

ziua sfârşitului lumii, şi cu atât mai puţin să ne dorim înmulţirea răului în lume. Căci o 
dată cu înmulţirea răului se înmulţeşte şi numărul nedrepţilor ce îşi pierd sufletul. Iar 
noi, ca fii ai lui Dumnezeu, trebuie să dorim ceea ce doreşte şi Tatăl nostru Ceresc, şi 
anume ca toţi oamenii să se mântuiască. Marea n-are decât să se clatine, şi pământul să 
se cutremure, şi stelele să cadă; noi trebuie să stăm netulburaţi, încredinţându-ne voii 
celei bune a Făcătorului şi dorind binele tuturor făpturilor omeneşti" [67; 115]. 

Este clar că, în cele din urmă, sfârşitul lumii va veni. Dar creştinii nu au de ce să îl 
aştepte cu spaimă. Celor ce au crezut cu adevărat în Hristos sfârşitul le va fi spre 
împlinire, spre bucurie veşnică în dragostea lui Dumnezeu. Creştinii nu trebuie să se 
teamă că vine sfârşitul, nu trebuie să se molipsească de disperarea sectanţilor a căror 
propovăduire nu are în centru dobândirea raiului şi unirea cu Hristos, ci spectacolul 
apocaliptic. 

Cei care se gândesc că sfârşitul este departe, că va veni abia peste câteva sute de 
ani, să reflecteze asupra faptului că deşi nu vor prinde cu toţi sfârşitul lumii, totuşi de 
propriul sfârşit nu îi va scăpa nimeni. Şi dacă vrăjmaşul încearcă să substituie cugetarea 
la moarte, cugetare dătătoare de pocăinţă, cu „cugetarea" la înspăimântătoarea Apo- 
calipsă, noi să zădărnicim planurile sale şi să cugetăm la propriul sfârşit; acesta va fi, 
vrem sau nu, mica noastră Apocalipsă de care nimeni nu are cum să ne scape. 



ale regiunii, decizie care violează astăzi principiul universal recunoscut al egalităţii genurilor, al non- 
discriminării, ca şi legislaţia comunitară asupra egalităţii, precum şi dispoziţiile relative la libera circulaţie 
a persoanelor în cadrul UE" -extras din Procesul Verbal al şedinţei din 15 ianuarie 2003 privind 
prezentarea raportului referitor la situaţia drepturilor fundamentale în Uniune www.europa.eu.int [21; 
266]. Recunoaştem în acest text duhul împăraţilor romani care prigoneau credinţa creştină, chipurile spre 
binele imperiului. Chiar dacă momentan această intrare a fost întârziată (din cauza rezistenţei grecilor), 
totuşi îndrăznim să credem că acest refuz a fost prevăzut, dar că totuşi vrăjmaşul diavol a vrut să 
pornească pe faţă lupta împotriva spiritualităţii athonite şi implicit a Ortodoxiei. Trebuie să avem ochii 
minţii deschişi şi să înţelegem că cine vrea intrarea femeilor în Athos vrea surparea acestui Munte 
binecuvântat. Şi că cine vrea surparea Athosului vrea îngenuncherea Ortodoxiei. 



Fenomenul O.Z.N. 



„ Eram într-o noapte la ora unu în bordei. Făcusem Miezonoptica şi eram pe la 
sfârşitul Utreniei, când deodată aud: buf, buf, buf! Se cutremura pământul. Eu am ieşit 
să văd ce se aude, dar când am deschis uşa la bordei am văzut afară o lumină mare şi 
în lumină, o maşină de alamă cu multe roţi. Din ea a coborât un om înalt, cu ochii mari, 
pe jumătate albi şi pe jumătate negri, care numai atât a zis apăsat: «Ce cauţi aici?» " 

Părintele Cleopa Ilie [80, 102-104]. 



In vremurile noastre planează un mare semn de întrebare asupra controversatului 
subiect O.Z.N. : „Cât de reale sunt contactele cu extraterestri? Cine sunt eil Oare poate 
fi cineva atât de limitat încât să creadă că suntem singura planetă unde există viaţă?" - 
se întreabă unii. Numai galaxia noastră, una dintre nenumăratele galaxii ale universului, 
are peste 100 de miliarde de stele. După unele statistici, şansele să existe şi alte 
civilizaţii sunt foarte mari. Oare cu ce ne-ar fi afectată credinţa dacă am ţine cont şi de 
mesajele binevoitoare ale celorlalţi^ Şi dacă întâlnirile cu extraterestri oferă date 
fundamentale pentru progresul spiritual al umanităţii, oare nu este mai bine să părăsim 
poziţia crispată şi învechită potrivit căreia tot ce este diferit de învăţătura clasică a 
Bisericii vine de la diavol? 

Mihail Gorbaciov, una dintre personalităţile cheie ale politicii mondiale, afirma 
cât se poate de ferm: "Fenomenul O.Z.N. există şi el trebuie tratat cu atenţie" [30; 29]. 
Ce rost ar avea să ignorăm această realitate şi să ne ascundem capul în nisip, precum 
struţul? 

Unii consideră că asistăm la o adevărată invazie extraterestră; nu în sensul 
obişnuit al cuvântului, nu la o invazie de genul celor prezentate în filmele S.F., în care 
tot felul de fiinţe ciudate vor să distrugă sau să cucerească Planeta albastră. Poziţia lor ar 
putea fi rezumată în cuvintele: „Asistăm la o invazie în viaţa de zi cu zi a omului 
modern: la televizor, filme despre extraterestri, în ziare şi reviste, articole incitante de 
acest gen. Cine nu crede că există extraterestri riscă să fie considerat habotnic, precum 
sunt cei care se îndoiesc de faptul că au existat dinozauri şi brontozauri". 

Impactul enorm al fenomenului s-a datorat mai ales campaniei mediatice de care a 
avut parte, şi exploziei de informaţii venind din domeniul S.F.-ului. S-au realizat sute de 
filme, s-au scris mii de cărţi, au apărut o sumedenie de reviste de specialitate. Ba, mai 
mult, senzaţionalele ştiri despre ultimele "contacte" fac deliciul emisiunilor de ştiri şi 
împânzesc presa. 

Astăzi filme ca E. T. - extraterestrul, 2001- Odiseea spaţială, seria Războiul 
stelelor sau serialul Star Trek sunt la fel de vizionate ca în perioada în care au fost 
difuzate pentru prima oară. De la revistele pentru copii mici până la desenele animate şi 
până la cărţile marilor autori S.F. găsim aceeaşi goană după senzaţional. Patronii mass- 
mediei au văzut că "fenomenul" se vinde bine. Şi investiţiile mari în această direcţie au 
adus câştiguri fabuloase. 

Una dintre direcţiile în care s-a manifestat efectul filmelor S.F. a fost rapida 
răspândire a cultului Jedi. Totul a pornit de la un e-mail trimis iniţial unui mare număr 
de fani ai science-fiction-ului, în care aceştia erau rugaţi ca la recensământ să se declare 
ca fiind de religie Jedi. S-a ajuns ca de exemplu în Australia peste 70000 dintre cei 
recenzaţi să declare o astfel de apartenenţă. Chris Brennan, preşedintele Societăţii Star 

Wars din Australia, era de părere că dintre aceştia numai 5000 formează un nucleu 
puternic, iar restul au făcut o astfel de alegere numai ca să se distreze. Chiar dacă în 
Australia Oficiul de Statistică nu a prevăzut o rubrică specială pentru aceşti adepţi, în 
Anglia şi în Noua Zeelandă la rubrica religie există opţiunea oficială „cavaleri Jedi". In 
conformitate cu opţiunile democratice, blasfemia a fost luată în serios. 

Putem vorbi despre o invazie extraterestră? Doctorul Jacques Valee, unul dintre 
cei mai reputaţi şi mai imparţiali cercetători ai fenomenului O.Z.N., constata că „fiecare 
val de O.Z.N.-uri are un impact social din ce în ce mai mare. Mase din ce în ce mai largi 
de tineri sunt atraşi până la fascinaţie de problemele cosmosului, de fenomenele psihice 
şi para-psihice, de noi frontiere ale conştiinţei. Apar mereu pe această temă sumedenii 
de cărţi şi articole care modifică în profunzime mentalităţile şi întreg spaţiul cultural în 
care trăim" [59; 144]. 

Putem vorbi deci despre o invazie extraterestră? Răspunsul vom încerca să îl dăm 
la sfârşitul acestui articol. Dar până atunci vom observa că, dintr-un anumit punct de 
vedere, putem vorbi de o invazie prin filmele şi serialele care fascinează milioane de 
spectatori, prin cărţile şi articolele pe marginea acestui subiect sau prin emisiunile în 
care diverşi martori relatează întâlniri de gradul III. Se poate observa o schimbare. 
Sociologii pot confirma: fără contactele cu extraterestri (indiferent dacă sunt reale sau 
iluzorii), şi mai ales fără efectele directe şi indirecte ale promovării acestui subiect, 
peisajul spiritual contemporan ar fi cu totul altfel 8 . 

Monseniorul catolic Corrado Balducci (în interviul care i-a fost luat de către dr. 
Steven Green - directorul Centrului de studiu al inteligenţei extraterestre) afirma că 
extraterestrii „trebuie să fie ceva între noi şi îngeri" şi că, „dacă sunt alte fiinţe, atunci 
sunt mai evoluate decât noi" 9 . 

„Asemenea opinii sunt cât se poate de fireşti pentru un ufolog sau pentru orice alt 
cetăţean. Insă, atunci când sunt exprimate de către un reprezentant al Bisericii, ele dau 
de gândit. Evident, se pune problema dacă avem de-a face cu o poziţie personală a unui 
preot cu vederi mai largi decât suntem obişnuiţi sau dacă este ceva mai mult. Altfel zis, 
avem sau nu un semnal că Vaticanul se pregăteşte pentru eventualitatea în care opinia 
publică va fi pusă în faţa unor dezvăluiri copleşitoare? 

O astfel de întrebare este foarte justificată. In cazul unui «contact oficial» cu o 
civilizaţie extraterestră, una dintre consecinţele anticipate este o zdruncinare a credinţei. 
Cum în Biblie nu scrie nicăieri explicit că există alte planete populate cu fiinţe 
inteligente care pot lua contact cu noi, Bisericile creştine riscă să traverseze un şoc. Ori, 
să nu uităm, s-au adunat destule dovezi ştiinţifice cu privire la planetele extrasolare, iar 
mărturii referitoare la OZN-uri şi fiinţe extraterestre inteligente există cu duiumul. 

Aşadar, este de presupus că este doar o chestiune de timp ca acel «contact oficial» 
să se producă, iar Vaticanul ştie cu siguranţă acest lucru. Prin urmare, pentru a 
preîntâmpina dificultăţile create de nişte goluri doctrinare şi teologice, ar fi înţelept să 
acţioneze de pe acum, în ideea de a pregăti terenul. Cum? Practicând logica lui «dar 
dacă?... ». Aceasta înseamnă în primul rând acceptarea publică a faptului că pot exista 
civilizaţii extraterestre. Căci, negându-le existenţa acum, riscă să plaseze mai târziu 
Biserica într-o situaţie extrem de dificilă: pe de o parte va trebui să-şi recunoască 
greşeala într-o chestiune arzătoare, iar pe de altă parte va da apă la moara cultelor 
ufolatrice (care venerează OZN-urile şi ocupanţii acestora), deja foarte active peste 



8 Nu e vorba aici de către cei care au ajuns la psihoze din cauza ufo-latriei (aşteptării salvatorilor de pe 
alte planete). Aceştia reprezintă un procent mic faţă de cei care sunt interesaţi de fenomen; mulţi şi-au 
schimbat numai anumite aspecte ale orientării religioase, fără să îşi schimbe religia (şi fără să îşi dea 
seama că în sistemul religios pe care şi-1 formează există elemente contradictorii). Pe cât de uşor se 
observă efectele spirituale pe care le are fenomenul asupra celor care au devenit ufo-latri, pe atât de greu 
se pot observa efectele avute asupra celor care şi-au păstrat formal credinţa (fie ei creştini, musulmani sau 
de alte religii). 

9 http://misterium.tripod.com/news/2000_l l/2kl l_cseti_v.htm 



ocean. în concluzie, devine credibilă ipoteza că ideile exprimate de Monseniorul 
Corrado Balducci fac parte dintr-o strategie pe termen lung, menită să atenueze un viitor 
posibil şoc cultural şi religios" 10 , scria Florin Iorga, reuşind să atingă un subiect cât se 
poate de delicat: impactul fenomenului O.Z.N. asupra Bisericii. 

Comentariile de mai sus reuşesc (intenţionat sau nu) să atragă atenţia asupra 
importanţei precizării poziţiei Bisericii faţă de acest subiect destul de controversat. 
Indiferent dacă suntem sau nu de acord cu punctul de vedere al lui Florin Iorga, trebuie 
să recunoaştem că are dreptate constatând că o apreciere greşită a fenomenului de către 
Biserică va avea ca rezultat (chiar dacă nedorit) pierderea unui segment din masa 
credincioşilor. 

In analizarea din perspectivă creştină a fenomenului O.Z.N. vom pleca de la unul 
din punctele de sprijin ale celor care susţin ipoteza că fiinţe de pe alte planete încearcă 
să ia contact cu planeta noastră. O observaţie nu lipsită de interes: s-a putut observa un 
număr mare de cercuri apărute din senin în câmpurile cultivate, cercuri misterioase 
cărora li se face o reclamă sporită în mass-media. 

Poate contesta cineva existenţa lor? Nu. Sunt unii care încearcă să găsească o 
explicaţie naturală, cum că astfel de cercuri ar putea fi produse de către anumite 
vârtejuri de vânt. Dar cercurile se formează şi pe pantele dealurilor şi în alte locuri în 
care vântul nu poate produce modificări geometrice ale vegetaţiei. De multe ori formele 
sunt foarte complicate şi exclud o origine naturală. Vântul nu poate desena cercuri 
concentrice legate prin linii paralele, nici triunghiuri echilaterale enorme sau haltere de 
mari dimensiuni (deşi au avut loc şi câteva "creaţii" mai deosebite ale curenţilor de aer 
care au fost caracterizate pripit ca fiind de origine extraterestră). 

Au existat şi câteva cazuri în care câmpurile au fost "desenate" de către şarlatani 
care au încercat să discrediteze această problemă, dar falsurile au fost uşor de depistat; 
cazurile au fost rare şi autorii descoperiţi. Dar pentru celelalte sute de cazuri autorii nu 
au fost găsiţi, deşi s-au oferit sume mari (chiar şi 5000 de lire sterline) celor ce ar fi 
putut dovedi că este vorba despre farse. 

In anul 1990 numai în câmpurile cultivate din Marea Britanie s-au găsit înjur de 
1000 de asemenea cercuri. Indiferent cu câtă seninătate am nega faptul că o bună parte 
dintre ele au o cauză neobişnuită, sunt câteva cazuri (în locuri în care se ştie precis că nu 
a avut loc nici o intervenţie umană, iar formele par trasate de către un specialist) care ne 
pun semne de întrebare: cine şi de ce a făcut semnele respective? 

In unele cazuri au fost observate O.Z.N.-uri care au zburat deasupra locurilor 
respective. Oare care vrea să fie mesajul acelei puteri care, direct sau indirect, lasă 
aceste semne peste tot, în Europa şi America, în Asia şi în Australia? 

Un antropolog german care a studiat fenomenul spunea: "După părerea mea, este 
vorba de comunicări inteligente din partea unor inteligenţe extraterestre care în acest 
mod doresc să ne semnaleze ceva, să ne facă să înţelegem ceva. (...) Poate e vorba de 
mesaje adresate inconştientului nostru, provenind de la creaturi superioare nouă, care ne 
observă de milenii şi cărora le pasă de noi" [29; 181]. 

Cine sunt aceste inteligenţe extraterestre şi ce urmăresc ele vom încerca să 
lămurim împreună. Introducerea privitoare la aceste cercuri a avut doar rolul de 
constatare a unui fapt interesant: că există dovezi fizice ale unor puteri stranii care au 
capacitatea de a interveni în planul fizic într-un mod dificil de înţeles. 

Misterul care se ascunde în câmpurile desenate seamănă puţin cu misterul 
celebrelor desene din podişul peruan Nazca, unde pe sol există forme geometrice 
gigantice care nu pot fi observate decât de la mare înălţime şi despre care se presupune 
că au fost făcute tocmai pentru a înlesni contactul cu navele spaţiale. 



10 http://misterium.tripod.com/news/2000_l l/2kl l_cseti_v.htm 

Să privim puţin în istoria contactelor cu aşa-zisele civilizaţii extraterestre şi să 
observăm că noţiunea de aparat de zbor nu este deloc nouă. încă în Mahabharata îl 
găsim pe Arjuna zburând cu un car divin, cu care călătorea prin spaţii prin care mai 
treceau şi alte "mii de care uluitoare la chip" [43; 99]. In texte vechi de mai mult de 
două mii de ani, precum Drona Parva sau Mahavira, vedem descrieri amănunţite ale 
vimanelor, aparate de zbor care se deplasează prin aer cu viteze mari. Şi în unele cronici 
vechi egiptene şi chinezeşti se găsesc referiri la anumite care luminoase asemănătoare 
unor păsări mari. 

Au fost descoperite străvechi basoreliefuri şi sculpturi care reprezintă diferite 
aparate de zbor şi imagini ale piloţilor acestora îmbrăcaţi în costume speciale. De 
exemplu, în vestita placă mayaşă de la Palenque se află reprezentat celebrul om cu 
masca de jad, pilotul în spatele căruia se află o imagine în care unii specialiştii 
descifrează o rachetă în secţiuni (după unele interpretări mai recente imaginea pare a fi a 
unui vehicul de transport mai simplu, "motorul" fiind inclus în categoria celor de avion 
- cu ardere internă). Autenticitatea unor astfel de dovezi nu este uşor de contestat. 
Noţiunile de zbor, de navă spaţială nu par deci a fi noi în istoria omenirii (este interesant 
de remarcat faptul că aşa-numitele "vehicule spaţiale" protoistorice se potrivesc foarte 
mult cu imaginea şablon din anii '60 a modului în care ar trebui să arate astfel de 
vehicule. Dar astăzi este evident faptul că o rachetă în trepte nu mai constituie o soluţie 
optimă pentru zborul spaţial). 

Totuşi, astfel de dovezi sunt considerate de către mulţi amprenta clară a faptului 
că planeta noastră a "beneficiat" de vizite din partea extraterestrilor, şi chiar a faptului 
că rasa umană ar fi rodul unor descinderi extraterestre. 

Cunoscuta întrebare a lui Kepler privitoare la viaţa de pe celelalte planete este mai 
actuală ca oricând: "Dacă aceste lumi sunt locuite, cine le locuieşte? Suntem noi sau 
sunt ei stăpânii lumii?" [44; 47]. încă din antichitate, Democrit, Epicur sau Lucian de 
Samosata şi-au pus aceeaşi întrebare. In secolul III î.C, Metrodor din Hios afirma că "ar 
fi tot aşa de absurd să nu aşezi decât o lume în spaţiul infinit, ca şi cum ai crede că este 
un singur spic de grâu într-un lan" [44; 51]. Se pare că această părere au avut-o şi o au 
în mod firesc marea majoritate a oamenilor. Şi astfel începem să ne apropiem de fondul 
problemei. 

Oare ce fac celelalte spice din acest lan cosmic? Se interesează de noi? Vor să ne 
contacteze? 

Secolul XX a fost vremea în care observarea aşa-numitelor O.Z.N.-uri şi contactul 
cu fiinţele extraterestre a atins apogeul. Până atunci, vreme de aproape două mii de ani, 
mărturiile au fost extrem de rare şi reclama care li s-a făcut ulterior a fost prea mare (de 
exemplu, faptul că în Istoria Francilor Grigorie de Tours a notat trecerea unui glob de 
foc deasupra oraşului Tours în anul 584 apare în multe dintre cărţile care tratează 
fenomenul O.Z.N.). 

In secolul trecut au fost mii şi mii de oameni care au declarat ori că au văzut 
O.Z.N.-uri, ori că au văzut extraterestri, ori că au avut chiar legături strânse cu aceştia. 

Există oameni, şi nu puţini, care cred că toate contactele cu extraterestri nu sunt 
decât experimente în masă făcute de guvernele marilor puteri pentru a studia în ce 
măsură pot fi manipulate masele. In cartea sa Paşaport pentru Magonia, doctorul 
Jacques Valee afirma clar că „a devenit posibilă determinarea a mari segmente ale 
populaţiei să creadă în existenţa unor rase supranaturale, în posibilitatea maşinilor 
zburătoare, în pluralitatea lumilor locuibile, şi acestea doar cu ajutorul câtorva scene şi 
imagini atent regizate, ale căror detalii sunt adaptate desigur culturii şi superstiţiilor 
existente într-un anumit spaţiu geografic la un moment dat" [59; 144] 11 . 



11 Să ne gândim cum ar reacţiona locuitorii unui orăşel mic dacă, într-o seară, ar avea parte brusc de 
imaginile holografice de care au parte spectatorii mega-concertelor lui Jean-Michel Jarre. Dacă nu ar fi 



Nu vrem să contestăm faptul că anumite întâlniri ar putea fi experimente (simple 
sau complexe) ale specialiştilor în iluzii optice. Şi, dacă până acum nu putem şti dacă au 
avut loc astfel de experimente, nu avem de ce să contestăm posibilitatea ca ele să aibă 
loc în viitor. Putem contesta însă aprecierea tuturor contactelor O.Z.N. drept efectele 
unei manipulări coordonate de cine ştie ce guvern sau putere ocultă. Se poate descoperi 
că un mare număr de contacte au fost simple circuri mediatice, că multe fotografii ale 
aparatelor zburătoare extraterestre sunt trucate sau că rămăşiţelor O.Z.N. -urilor care au 
căzut la sol nu sunt decât obiecte fabricate de către escroci care vor să atragă atenţia 
opiniei publice 12 . Dar, cu toate acestea, rămân multe întâlniri asupra cărora nu poate fi 
pusă eticheta de fals, escrocherie sau experiment. 

înainte de a aborda direct problema este nevoie să facem constatarea că, pentru cei 
care consideră că fenomenul O.Z.N. este doar o farsă mediatizată şi toate "contactele" 
aparţin imaginaţiei şi că totul este o minciună omenească, analiza pe care o vom face 
mai jos nu poate fi relevantă. Pentru aceştia atât nenumăratele observaţii ale O.Z.N.- 
urilor făcute prin radar, cât şi filmările făcute acestora ocazional, sau teancul enorm de 
fotografii ale apariţiilor din toate colţurile lumii sunt false. 

Fără a contesta faptul că asupra unui mare număr de dovezi planează 
incertitudinea (cum era de aşteptat, nu au lipsit nici "dovezile" trucate), îndrăznim să 
fim de acord cu cei care cred că nimeni nu putea falsifica un număr atât de mare de 
dovezi a contactelor cu alte lumi. 

Un sondaj de opinie făcut în anul 1974 arăta că 54% dintre cei care ştiau de 
O.Z.N. -uri credeau că sunt reale, iar 46% credeau că există viaţă inteligentă pe alte 
planete. De atunci numărul de contacte a crescut enorm, şi, odată cu el, a crescut şi 
numărul celor care cred în existenţa fiinţelor de pe alte planete venite să ne viziteze. 

Numărul mare de contacte a necesitat o împărţire în diferite categorii. Cercetătorii 
John Ankerberg şi John Weldon propun următoarea clasificare: 

"I. Reperări la Distanţă - observarea unor lumini anormale pe cer, discuri sau alte 
forme, cu ochiul liber sau cu ajutorul radarului; 

II. întâlniri în Apropiere din Prima Categorie - reperarea unui O.Z.N. cu sau fără 
pasageri la o distanţă de 150-200 de metri sau mai aproape 13 ; 

III. întâlniri în Apropiere din a Doua Categorie - O.Z.N. -urile au lăsat amprente 
asupra mediului înconjurător (semne de aterizare, copaci cu trunchiurile frânte, ...); 

IV. întâlniri în Apropiere din a Treia Categorie - reperări ale unor O.Z.N.-uri la 
distanţă foarte mică, ocupanţii fiind în interiorul sau în preajma navei; 

V. întâlniri în Apropiere din a Patra Categorie - când din diferite motive au loc 
răpiri ale oamenilor de către O.Z.N.-uri (pentru comunicare, ...); în multe cazuri astfel 
de contacte sunt parţial sau chiar total "uitate" până când, cu ajutorul hipnozei, 
amintirile devin clare; 

VI. întâlniri în Apropiere din a Cincea Categorie - când anumite persoane pretind 
că prin mijloace oculte au stabilit un contact personal cu entităţile din O.Z.N-uri. 

VIL întâlniri în Apropiere din a Şasea Categorie - ca urmare a contactului cu 
extraterestri sau cu O. Z. N-urile oamenii sunt vătămaţi fizic sau chiar mor" [9; 10]. 



preveniţi că au de-a face cu o paradă riguros organizată ar fi convinşi că sunt vizitaţi de civilizaţii 
extraterestre. 

12 Au existat, există şi vor mai exista oameni care încearcă să alunge banalitatea vieţii prin afirmarea 
faptului că au fost contactaţi de extraterestri. Dar, pe lângă aceştia, există foarte mulţi oameni care sunt 
convinşi că au avut parte de întâlniri de gradul III (evident, nu includem între aceşti martori pe subiecţii 
cu probleme psihice; nici aceia însă nu lipsesc). Este greşit să considerăm totul doar un spectacol 
mediatic. Pe lângă acest spectacol, care există deoarece e o sursă de bani, rămân un mare număr de 
contacte învăluite în mister. 

13 Autorul acestei cărţi a avut o întâlnire de acest gen, relatată în Jurnalul convertirii [66; 19]. 

John Ankerberg şi John Weldon fac observaţia că soluţia misterului O.Z.N. nu 
poate fi găsită acolo unde o caută cei mai mulţi oameni - între primele trei categorii de 
întâlniri. Primele trei categorii nu fac altceva decât să ofere o dovadă că pământul este 
vizitat de alte entităţi, şi doar atât. Ele nu pot lămuri care este scopul acestor vizite, în 
opinia celor doi cercetători acesta putând fi dedus doar după analiza contactelor directe 
incluse în ultimele patru categorii. 

Privitor la aceste ultime categorii am luat cunoştinţă de două perspective diferite. 
Una este a cercetătorilor care rezumă întâlnirile aproximativ astfel: "Caracteristicile 
contactelor cu O.Z.N.-urile sunt următoarele: tentative de comunicare între oameni şi 
fiinţele extraterestre, înţelegere, dorinţa de a ajuta umanitatea să progreseze ştiinţific şi 
tehnologic şi să scape de problemele sociale". Pentru astfel de cercetători, o mărturie 
reprezentativă poate fi considerată cea pe care a fâcut-o publică doctorul Leopold Diaz 
Martinez, care susţinea că un "extraterestru" i-ar fi spus: "Este necesar ca voi, oamenii, 
să înţelegeţi că mulţi semeni de-ai mei sunt amestecaţi printre voi, încercând să vă ajute, 
fiindcă voi vă aflaţi în pragul unor mari necazuri cu planeta voastră. (...) Noi încercăm 
să vă ajutăm pentru că poluaţi atmosfera: contaminaţi nu numai planeta, ci şi cosmosul, 
şi vă aflaţi la un pas de distrugere..." [30; 98]. 

A doua perspectivă este cea pe care o au un număr mai restrâns de cercetători ai 
fenomenului, şi este aceeaşi cu cea pe care o au Părinţii duhovniceşti ai Bisericii 
Ortodoxe: că la originea acestor manifestări stă înşelarea diavolească. Pentru a doua 
perspectivă sunt foarte importante două elemente: în toate comunicările cu fiinţele aşa- 
zis extraterestre despre viitorul spiritual al omenirii, mesajul lor este aproximativ acelaşi 
- că Iisus este doar un extraterestru, sau un om care a primit de la ei puteri miraculoase, 
că închinarea la Iisus trebuie înlocuită cu meditaţii care să aducă omul într-o nouă stare 
de evoluţie, că ei sunt ghizii care vor veghea ca această transformare să aibă loc fără 
probleme. Al doilea element important pentru această perspectivă este comportamentul 
brutal al "extraterestrilor" într-un număr mare de experienţe pe care le-au făcut asupra 
oamenilor. 

Elias Seixas este unul dintre cei care afirmă că ar fi fost supuşi unor astfel de 
experienţe "gingaşe", şi declară că cei care l-au răpit într-o navă spaţială l-au supus unui 
tratament sadic: i-au smuls şuviţe de păr, i-au înfipt ace în vârfurile degetelor şi între 
degete, apoi - inducându-i în minte imagini erotice, i-au extras cu un dispozitiv lichidul 
seminal. 

Intr-o răpire similară, brazilianul Antonio Villas-Boas a fost sedus de o "femeie 
extraterestră", experienţa nefîind plăcută: "mârâielile pe care le-am auzit ieşind din gura 
femeii în anumite momente aproape că au stricat totul, dându-mi impresia neplăcută că 
eram cu un animal" [30; 103]. 

Vedem între cele două puncte de vedere ale cercetătorilor concluzii diferite care 
pornesc de la premize diferite: primul gen de cercetători consideră că dominant este 
caracterul pacifist al întâlnirilor cu extraterestri, cel de-al doilea gen consideră că 
dominant este caracterul agresiv. O impresie superficială ar fi aceea că obiectul observat 
nu este acelaşi, că de fapt fiecare dintre cele două tipuri de cercetători analizează o altă 
specie de extraterestri - unii pe cea bună şi ceilalţi pe cea rea. Parcă fiecare a căutat ce a 
vrut: argumente pro sau contra fenomenului O.Z.N.. 

Unul dintre materialele care pare să prezinte unilateral acest fenomen este 
cunoscuta "Analiză comparativă a contactelor şi acţiunilor O.Z.N. -urilor şi demonilor 
asupra oamenilor", propusă de Părintele Rodion în cartea Oameni şi demoni (una dintre 
puţinele cărţi religioase care acordă fenomenului atenţia cuvenită). Părintele Rodion a 
putut constata următoarele similitudini: 

"I) în numeroase cazuri «extraterestrii» se comportă la fel de agresiv cum se 
poartă şi duşmanii neamului omenesc, demonii. Fiinţele din O.Z.N. -uri distrug sau strică 
diferite obiecte - demonii strică lucrurile oamenilor (dărâmă chilii, ...). Entităţile din 



O.Z.N.-uri rănesc şi chiar omoară oameni; demonii îi bat pe pustnici, pe unii torturându- 
i până la moarte; 

II) au avut loc cazuri de răpire violentă a oamenilor de către O.Z.N-uri, dar şi de 
către demonii care i-au răpit mai ales pe oamenii foarte păcătoşi; 

III) în cazurile de răpire violentă este lezată demnitatea umană - "extraterestrii" 
iau în mod forţat probe de piele, de sânge, dezbracă oamenii şi chiar au relaţii intime cu 
ei; demonii îşi bat joc de oamenii pe care i-au ademenit în fel şi chip, aducându-i uneori 
şi la iluzia împreunării trupeşti; 

IV) deseori comunicarea cu fiinţele din O.Z.N.-uri s-a făcut prin telepatie, nu 
rareori oamenii fiind manipulaţi prin hipnoză; dracii caută să sugereze propriile lor 
gânduri celor ce duc viaţă de nevoinţă, determinându-i să primească gândurile lor, care 
uneori se aud ca şi cum ar veni dinăuntru şi nu din afară; 

V) oamenii sunt invitaţi să intre în O.Z.N.-uri, iar dacă refuză să intre, sunt forţaţi 
să o facă; diavolii încearcă prin toate mijloacele să intre în contact cu oamenii; 

VI) în unele cazuri, cei care au fost contactaţi de O.Z.N.-uri au fost vindecaţi de 
diferite boli; în Vieţile Sfinţilor găsim o sumedenie de astfel de vindecări făcute prin 
putere demonică, dar ele duc la pierzania sufletelor; 

VII) în timpul contactelor cu entităţile din O.Z.N.-uri, oamenii sunt cuprinşi de 
sentimente de frică şi groază; în timpul apariţiei duhurilor necurate oamenii simt 
disconfort, tulburare şi groază; 

VIII) aspectul exterior la fel de variat - la "vizitatori" şi la diavoli: uriaşi sau pitici, 
indivizi frumoşi sau urâţi de ambele sexe; diavolii îşi fac apariţia şi în ipostaza de 
animale; 

IX) apariţiile pot fi însoţite în ambele cazuri de lumini sau diferite efecte 
luminoase; 

X) deseori «vizitatorii» sau O.Z.N.-urile apar foarte brusc şi se dematerializează 
(dispar) la fel de repede; diavolii apar dintr-o dată şi dispar de obicei doar când omul îşi 
face cruce şi începe să se roage." 

Această analiză este considerată imparţială de către cei care vor să "apere" 
fenomenul O.Z.N. In şase dintre cele zece idei enunţate mai sus se repetă uşor 
modificată aceeaşi idee: că "vizitatorii" sunt agresivi. Asupra acestui punct, "apărătorii 
fenomenului" îşi manifestă rezervele, considerând că nu e corect ca dintr-un număr mic 
de contacte mai dure să se tragă concluzii pripite. 

Părintele Rodion a fost unul dintre pionierii care s-au aplecat asupra fenomenului 
O.Z.N. de pe poziţii ortodoxe; chiar dacă a prezentat faptele cu mici imperfecţiuni, 
aceasta nu afectează viziunea de ansamblu: chiar dacă "vizitatorii" ar fi fost paşnici, 
sunt observate cinci asemănări care nu pot fi tăgăduite: că în ambele cazuri avem de-a 
face cu apariţii luminoase, că înfăţişările entităţilor sunt foarte variate, că, pentru 
contacte, capacităţile telepatice sunt foarte importante, că în urma contactelor au loc 
anumite "vindecări", şi că manifestările de stăpânire a materiei sunt prezente. 

Nu numai Părinţii ortodocşi au observat similitudinile dintre cele două tipuri de 
contacte, ci şi unii cercetători protestanţi sau catolici, sau chiar unii cercetători fără 
credinţă în Dumnezeu. 

In O.Z.N.-urile şi cei care le-au văzut - o bibliografie comentată, lucrare apărută 
sub egida Bibliotecii Congresului pentru Cercetarea ştiinţifică a Aviaţiei militare a 
S.U.A., bibliograful şef al lucrării, Lynn Catoe, comenta: "O mare parte din literatura 
disponibilă referitoare la O.Z.N.-uri este strâns legată de misticism şi metafizic. Ea se 
ocupă cu subiecte precum telepatia mintală, scrierea automată şi entităţi invizibile, şi de 
asemenea cu fenomene precum manifestări şi posedare de tip poltergeist. Multe dintre 
rapoartele O.Z.N. publicate acum în presa accesibilă maselor relatează aşa-zise 
incidente care sunt izbitor de asemănătoare cu posesiunea demonică şi cu fenomenele 
parapsihologice" [9; 22]. 

Doi cercetători ai O.Z.N. -urilor care au petrecut mult timp luând interviuri celor 
"contactaţi" au observat că de multe ori între oameni şi "vizitatori" comunicarea se face 
prin mijloace oculte: telepatie, scriere automată, materializări sau diferite procedee 
mediumnice. 

O altă asemănare cu ocultismul a fost observată de doi cercetători implicaţi în 
fenomenele de acest gen, Kenneth Ring şi Cristofor J. Rossing, care au remarcat 
similitudinile dintre experienţele celor "contactaţi" cu ale celor care, aflându-se în 
moarte clinică, au avut anumite "experienţe spirituale": "Ceea ce ne-a frapat în mod 
repetat a fost incontestabila asemănare dintre cele două grupe experimentale ale noastre, 
cei care au luat parte la o întâlnire cu O.Z.N.-urile şi cei care au avut o experienţă de 
moarte clinică (...) ar trebui să ţinem cont de faptul că, în ciuda diferenţelor de natură a 
acestor experienţe, ele pot avea o sursă comună de bază - indiferent care poate fi acea 
sursă" [9; 26]. 

Ceea ce nu ştiau cei doi cercetători era că la originea celor mai multe "experienţe 
spirituale" ale celor aflaţi în moarte clinică stă aceeaşi înşelare diavolească. In 
cunoscuta sa carte Sufletul după moarte părintele Serafim Rose face o analiză atentă a 
acestor experienţe, arătând modul în care se manifestă înşelarea diavolului, modul în 
care acesta ia chip de înger de lumină. 

Oamenii s-au grăbit să considere cărţile despre experienţele celor care au avut 
moarte clinică drept cărţi fundamentale, cărţi "binecuvântate" care i-au apropiat pe unii 
dintre cititori de credinţa în Dumnezeu (cea mai renumită fiind Viaţa după viaţă a 
doctorului Moody). Ei au trecut cu vederea care este credinţa la care au trecut aceşti 
cititori. Iar în momentul în care considerăm că orice credinţă este de la Dumnezeu 
numai pentru că este superioară ateismului suntem cât se poate de subiectivi. 

Statistic, s-a observat că efectul cărţilor despre cazurile de moarte clinică nu i-au 
apropiat pe oameni de credinţa creştină, ci i-au apropiat de formele de păgânism 
promovate de Mişcarea New Age. 

Este momentul să ne oprim puţin asupra credinţelor religioase pe care le propagă 
"vizitatorii". Ei cred în Fiinţa Universală care este cosmosul, cred în existenţa unor 
diferite ierarhii celeste. Mesajul de bază este clasic pentru New-Age: vremea închinării 
la Hristos a trecut, omul trebuie să treacă la o treaptă superioară de existenţă. 

Doctorul Jacques Valee observa că O.Z.N.-urile "ajută la crearea unei noi forme 
de credinţă - o aşteptare a unui contact real cu O.Z.N.-urile a unei mari părţi din 
colectivitate. La rândul ei, această aşteptare face ca milioane de oameni să spere în 
iminenta realizare a unui vis de secole: salvarea de sus, predarea în faţa unei puteri mai 
mari, a unor navigatori înţelepţi din cosmos" [9; 15]. Vorbind despre contactele cu 
"vizitatorii", doctorul Valee constată că "experienţa unei întâlniri mai apropiate cu un 
O.Z.N. este o grea încercare fizică şi mentală. Trauma are efecte care depăşesc cu mult 
ceea ce îşi aminteşte martorul ocular. Apar noi tipuri de comportament şi sunt favorizate 
noi tipuri de convingeri. Consecinţele sociale, politice şi religioase ale experienţei sunt 
enorme dacă sunt analizate nu în zilele sau săptămânile care urmează contactului, ci 
după trecerea unei generaţii" [9; 12]. 

Mentalitatea neopăgână află pe acest teren misterios un mediu de dezvoltare 
propice: ghizi spirituali, progres, puteri paranormale... în multe dintre studiile 
specialiştilor în U.F.O.-logie observăm ecourile credinţelor religioase ale acestora. Cei 
care nu cred într-un Dumnezeu personal (de la atei şi până la cei care au credinţe 
panteiste) găsesc în contactele O.Z.N. argumente în favoarea teoriei evoluţioniste; 
consideră că a venit timpul ca civilizaţia umană să treacă într-un nou stadiu de 
dezvoltare, avându-i ca mentori pe cei care vin la noi de pe alte planete, din alte galaxii. 

întemeietorul sectei raelienilor, Rael, pe numele său Claude Vorilhon, afirma că a 
primit următorul mesaj extraterestru: „noi suntem cei ce am creat toată viaţa 
pământească, voi ne-aţi considerat zei, noi am fost la originea marilor voastre religii. 



Acum că sunteţi destul de mari ca să înţelegeţi aceasta, am dori să stabilim contacte 
oficiale printr-o ambasadă". Tot el spunea că o fiinţă extraterestră i-a descoperit faptul 
că marii profeţi ai omenirii - Budha, Moise, Iisus şi Mahomed au fost aleşi şi formaţi de 
către extraterestri. 14 

încercând să vedem care au fost urmările religioase ale înmulţirii apariţiilor 
"extraterestre", considerăm că următoarea confesiune - a unui ofiţer de poliţie care a 
avut mai multe "contacte"- este reprezentativă pentru transformările care au avut loc în 
minţile celor contactaţi: "Devenisem complet obsedat de O.Z.N.-uri. Eram convins că 
ceva măreţ mi se va întâmpla în curând. Am renunţat la lecturile zilnice din Biblie, nu 
m-am mai gândit la Dumnezeu, dar în schimb am început să citesc cu înverşunare toate 
cărţile despre O.Z.N.-uri care îmi cădeau în mână... Vegheam nopţile, aşteptând în zadar 
să mai primesc vreun semn, încercam să comunic mental cu ceea ce credeam că sunt 
fiinţe extraterestre, aproape că mă rugam la ei să-mi apară în faţă sau să intre într-un fel 
în legătură cu mine" [59; 147]. Una dintre urmările fenomenului O.Z.N. - îndepărtarea 
oamenilor de credinţa creştină - ne îndeamnă să cunoaştem "pomul" după "roade". 

Robert Monroe, descriind contactele sale cu entităţile pe care le percepea în planul 
astral, povestea: "(Fiinţele n.n.) părură a se ridica în zbor spre cer, în timp ce eu strigam 
după ele, rugător. Aceasta m-a asigurat că dispoziţia lor mentală şi inteligenţa lor sunt 
cu mult peste puterile mele de înţelegere. Este o inteligenţă impersonală, rece, fără nici 
unul dintre sentimentele de iubire şi de compasiune pe care noi le respectăm atât de 
mult... M-am aşezat şi am plâns cu hohote şi suspine adânci, cum niciodată nu mai 
plânsesem până atunci, căci din acel moment eu ştiam, necondiţionat şi fără nici o 
speranţă în posibilitatea vreunei schimbări, că Dumnezeul copilăriei mele, Dumnezeul 
bisericilor, al religiilor din întreaga lume, nu era cel căruia I se slujea sau aşa cum 
suntem noi făcuţi să credem că ar fi, şi că pentru tot restul vieţii mele aveam să sufăr 
pierderea acestei «iluzii»" [60; 120]. 

Din această descriere putem observa cât de mult se înrudesc arătările extraterestre 
cu entităţile văzute de Monroe şi de vizionarii de aceeaşi orientare cu el: originea lor 
este comună. 

Comunicarea cu "vizitatorii" devine cu repeziciune o veritabilă patimă: în 
momentul în care credinţa în Dumnezeu a fost substituită de aşteptarea "salvării de sus", 
preocuparea pentru contacte devine obsesivă, mistuitoare. Nimic nu mai este important 
pentru cei contactaţi decât să se întâlnească încă o dată cu "vizitatorii". Pe cât de legaţi 
sunt unii oameni de lanţurile pătimaşe ale păcatelor trupeşti, pe atât de legaţi de 
"vizitatori" sunt mare parte dintre cei contactaţi. Uneori sunt gata să-şi părăsească 
familiile numai pentru a putea pleca cu "vizitatorii", numai pentru a fi integraţi într-o 
nou tip de "familie". Şi credinţele religioase sunt modificate la fel de uşor, nemaifiind 
nevoie să crezi atunci când vezi. 

La nivelul populaţiei mondiale puţini sunt cei care pretind că au fost "contactaţi" 
direct, puţini au avut parte de "şansa" unor astfel de întâlniri. Dar pe cât de mic este 



14 Raelienii sunt cunoscuţi astăzi în întreaga lume mai ales prin vâlva pe care au stârnit-o afirmând că 
sunt în măsură să doneze oameni. "Clonarea este cheia vieţii veşnice" - spune Rael. Există printre 
simpatizanţii săi şi oameni bogaţi care, deşi nu dau crezare inepţiilor pe care le emană acesta, totuşi îi 
sponsorizează activităţile chiar şi numai pentru că prin clonare speră să îşi prelungească viaţa. De fapt 
învăţătura raelienilor este o mixtură între mesaje dictate de extraterestri şi promisiunea prelungirii vieţii 
pământeşti. Nu este greu de observat faptul că raelienii caută să îşi facă reclamă cu orice preţ. Chiar dacă 
mass-media a prezentat mai multe materiale prin care a demascat şarlatania raelienilor, aceştia nu au părut 
stânjeniţi, ci dimpotrivă, au considerat aceasta un mijloc de a-şi face publicitate. O publicitate negativă, 
dar de care au avut parte gratuit, şi pe care nu ar fi fost în stare să o plătească. De altfel, nu sunt singurii 
care folosit acest gen de anti-reclamă. Un studiu interesant despre secta raeliană, despre fondatorul ei şi 
despre aşa-zisele contacte ale sale cu fiinţe extraterestre este scris de părintele Dan Bădulescu şi are titlul: 
„Raelienii, sectă cu pretenţii ştiinţifice". 

procentul celor contactaţi, pe atât de mare este procentul celor a căror credinţă religioasă 
a fost influenţată de fenomenul O.Z.N. 

Campania de promovare a O.Z.N.-urilor a dus la o creştere masivă a numărului de 
oameni care cred că extraterestrii există, că ne vizitează, că ne vor ajuta să mergem pe o 
cale mai bună. 

Unul dintre primele efecte ale unei astfel de credinţe este deplasarea "obiectului" 
credinţei: de la Dumnezeu la aceşti mesageri ai "salvării". Şi este mult mai uşor să crezi 
în extraterestri decât în Dumnezeu; parcă Dumnezeu Se tot ascunde, în timp ce 
extraterestrii ies din ce în ce mai mult la iveală. 

Automat apare îndoiala: din moment ce extraterestrii ne învaţă că vremea 
închinării la Hristos a trecut, avem oare motive să nu îi credem? 

La acest răspuns o pecete importantă au pus-o concluziile unor faimoşi cercetători 
ai O.Z.N.-urilor care afirmă că au reuşit să găsească multe asemănări între apariţiile 
"vizitatorilor" şi învăţătura Bibliei. Că de aceea nu este nimic rău să părăsim învăţătura 
lui Hristos - care acum nu mai este actuală, şi să primim noile tipuri de "învăţături". 

Aceşti cercetători spun că încă în Vechiul Testament găsim dovezi ale contactelor 
cu extraterestri, printre care "nava" cu care a călătorit profetul Iezechiel (Iez. 1, 3-28), 
sau carul de foc al Sfântului Ilie (II Regi 2, 11). 

Ei susţin că Noul Testament conţine de asemenea o sumedenie de referiri la 
contactul cu extraterestri, Iisus Hristos nefiind decât un mare mesager extraterestru. Iată 
un exemplu de tâlcuire blasfemiatoare a ultimei părţi din viaţa lui Hristos pe pământ: 
"Sfârşitul şederii lui Hristos pe pământ se compune dintr-un triptic care, cercetat cu 
atenţie, îşi poate releva caracterul foarte firesc: moartea, învierea, înălţarea. înainte de 
decolarea rachetei se ştie că orice cosmonaut trece printr-un stadiu de odihnă totală; o 
stare de somn prelungit, văzută de martorii oculari de atunci, putea fi luată drept moarte, 
iar dificultăţile primilor creştini în raporturile lor cu statul roman au generat povestea 
naivă a unei judecăţi soldate cu moartea prin răstignire. După somnul obligatoriu 
dinaintea zborului, orice cosmonaut se trezeşte; aceasta a fost învierea. Apoi, 
cosmonautul decolează în nava sosită să-1 ia (în evanghelie, nava fiind numită îngerul 
Domnului, în virtutea vechii tradiţii biblice), iar decolarea nu este nimic altceva decât o 
înălţare la cer" [44; 221]. 

In cărţile cercetătorilor fenomenului O.Z.N. se găsesc astfel de paralele care vor să 
îi aducă la acelaşi numitor comun pe cei care cred în Dumnezeu şi pe cei care cred că 
"salvarea" va veni din cosmos. Şi găsind în comunicările extraterestre argumente care 
sprijină concluziile lor, ei se întreabă cu nedumerire: "Ce este rău în faptul că, pentru o 
parte semnificativă a omenirii, are loc o schimbare de mentalitate? De ce caută oamenii 
Bisericii să discrediteze fenomenul cu orice preţ?" 

După multele paranteze pe care le-am făcut cu scopul de a înţelege mai bine 
importanţa fenomenului, am ajuns la explicarea mai pe larg a punctului de vedere 
creştin. 

Pornim de la premiza că punctul de vedere ar fi fost acelaşi, chiar dacă ar fi lipsit 
cele şase asemănări observate de părintele Rodion între apariţiile demonilor şi cele ale 
"vizitatorilor"- apariţiile luminoase, comunicarea telepatică, înfăţişările variate, 
vindecările survenite, materializările bruşte şi comportamentul foarte violent. Chiar 
dacă "vizitatorii" ar fi fost blânzi, chiar dacă nu ar fi folosit comunicările telepatice, 
chiar dacă înfăţişările nu ar fi fost atât de diversificate, chiar dacă materializările ar fi 
fost înlocuite de apariţii mai lente, şi chiar dacă nu ar fi fost urmate de vindecări, 
verdictul ar fi fost acelaşi: înşelare drăcească. 

De ce? Din cel puţin alte două motive: nu există nici în Sfânta Scriptură, nici în 
Sfânta Tradiţie nici un fel de referiri la contactele cu aceşti "extraterestri", iar mesajul 
acestor entităţi este contrar învăţăturii creştine. 



Pentru cercetătorii care nu au o cultură creştină, mesajele new-age-iste ale 
extraterestrilor nu sunt periculoase. Paralelele pe care le găsesc ei între "apariţii" şi 
textele biblice sunt de mare importanţă. Din lipsă de informaţie, ei nu îşi dau seama că 
ceea ce fac nu este decât o răstălmăcire hidoasă a textelor sfinte. Dar "să accepţi Biblia 
la valoarea ei reală înseamnă să reduci la zero ufologia «biblică»" [9; 51], spuneau John 
Ankerberg şi John Weldon, atrăgând atenţia asupra pericolului înţelegerii deformate a 
textului sfânt. De acest pericol nu sunt conştienţi cercetătorii care preţuiesc în mod egal 
textul revelat al Sfintei Scripturi şi comunicările venite de la "extraterestri". 

Pentru un creştin adevărat, un argument suficient pentru a înţelege că fenomenul 
O.Z.N. este înşelare drăcească este tocmai acesta: că în mesajele "vizitatorilor" Hristos 
nu este recunoscut ca Fiu al lui Dumnezeu, că peste tot unde apar referinţe la credinţă 
este recomandată părăsirea credinţei creştine şi substituirea ei cu credinţe neopăgâne. 
Este suspect şi faptul că aceste mesaje, care pretind că vin de la alte civilizaţii, nu conţin 
nimic aparte; majoritatea sunt chiar banale şi par a fi rostite de fiinţe de o inteligenţă 
mediocră. Unele dintre ele sunt identice cu mesajele standard primite de mediumi în 
cadrul şedinţelor de spiritism. 

Recunoaştem că în tratarea unui subiect atât de amplu cum este acesta am încercat 
să simplificăm la maxim datele problemei, şi am ajuns la următoarea întrebare: ar avea 
Biserica motive să îi confunde pe "vizitatori" cu demonii, în cazul în care în nici unul 
dintre contacte nu apar învăţături potrivnice Evangheliei? 

Ne-a rămas o ultimă direcţie de studiu, cea care contribuie la rezolvarea problemei 
O.Z.N. . Ce ne-a învăţat Hristos şi ce învaţă Sfânta Tradiţie despre "vizitatorii spaţiali" 
care promit progres şi cunoaştere? 

Un prim răspuns este că nici în textul Sfintei Scripturi şi nici în scrierile Sfinţilor 
Părinţi nu găsim nici o referire directă la O.Z.N. -uri, aşa cum le cunoaştem astăzi. Dar 
răspunsul la întrebarea "cine sunt ei?" îl aflăm numai dacă avem credinţă că Hristos este 
Fiul lui Dumnezeu şi că învăţătura Bisericii este adevărată. Cei care se îndoiesc nu au 
cum să priceapă raţionamentul expus mai jos. 

Iată câteva întrebări: 

Dacă Fiul lui Dumnezeu, Dumnezeu adevărat din Dumnezeu adevărat, Cel Ce ştie 
tot trecutul şi tot viitorul lumii, ar fi ştiut că oamenii vor fi ajutaţi în progresul material 
de către fiinţe extraterestre, atunci El, Care ne-a iubit atât de mult încât a murit pe cruce 
pentru păcatele noastre, ar fi ascuns această taină ucenicilor Săi? Dacă a profeţit cum va 
fi la sfârşitul lumii, de ce nu le-ar fi spus şi despre "marele contact"? 

Dacă planeta noastră a fost "vizitată" încă dinainte de întruparea lui Hristos, de ce 
aceşti vizitatori misterioşi nu au venit să se închine Fiului lui Dumnezeu, în faţa căruia 
se închină toate Puterile Cereşti şi toată făptura? 

Cum de există referiri la fiinţele venite din cer în atâtea scrieri păgâne, iar în 
scrierile Sfinţilor Părinţi nu găsim nici o referire? 

Oare de ce au evitat "vizitatorii" să îşi facă apariţia în Bizanţul primului mileniu 
creştin? Dacă ar fi apărut, cu siguranţă natura lor ar fi fost precizată în câteva canoane 
ale Sfintelor Sinoade. 

Dacă au fost iniţiate contactele cu O.Z.N.-urile abia în al doilea mileniu al erei 
noastre, (şi deci acestea nu ar fi putut fi observate cu secole în urmă de către Sfinţii 
Părinţi), atunci de ce aceşti "mesageri cosmici" au ales ca persoane de contact oameni 
cu un nivel spiritual obişnuit? De ce nu au luat legătura cu Părinţii făcători de minuni 
care duc viaţă de sfinţenie în vremurile noastre? 

Iată câteva posibile răspunsuri: 

Hristos nu a profeţit despre venirea unor "mesageri extraterestri" rânduiţi să ajute 
omenirea deoarece astfel de mesageri nu există. După învăţătura Bisericii, asupra 
omenirii veghează doar Dumnezeul cel în Treime lăudat, Maica Domnului şi toţi îngerii 
şi sfinţii. 

"Vizitatorii" nu puteau să I se închine lui Hristos, pentru că pe draci îi arde 
puterea Sa dumnezeiască. 

Ei nu s-au arătat în vremurile Sfinţilor Părinţi, deoarece nu le-a îngăduit 
Dumnezeu (rătăcirea contemporană este pe măsura păcătoşeniei noastre). Dacă ar fi 
apărut atunci, astăzi cu siguranţă cărţile de teologie ar fi conţinut, la capitolul despre 
demoni, precizări interesante despre O.Z.N.-uri. 

"Extraterestrii" nu au luat contact cu sfinţii vremurilor noastre - cum ar fi Sfântul 
Siluan Amonitul sau Sfântul Ioan Maximovici, pentru că aceştia ar fi văzut prin darul 
lui Dumnezeu că "vizitatorii" sunt demoni. 

Extraterestrii au preferat oameni de contact lipsiţi de darul deosebirii duhurilor, 
oameni care nu erau capabili să înţeleagă cine le stă înainte. Dar chiar dacă 
"extraterestrii" s-au ferit să apară înaintea Părinţilor din vremurile noastre, aceştia nu 
s-au ferit să mărturisească într-un glas că fenomenul O.Z.N. nu este altceva decât o 
modernă înfăţişare a diavolului. 

Părintele Serafim Rose spunea că "o evaluare justă a fenomenelor extraterestre nu 
poate fi atinsă decât din interiorul revelaţiei şi al experienţei creştine, fiind accesibilă 
doar creştinului credincios care trăieşte real şi cu smerenie pe aceste coordonate. (...) 
Cercetătorii fenomenelor extraterestre au ajuns la concluzia că ele sunt identice cu 
fenomenele numite demonice; dar numai creştinul - şi anume cel ortodox, care este 
instruit şi luminat de 2000 de ani de experienţă patristică a luptei cu demonii - este 
capabil să înţeleagă semnificaţia adâncă a acestei concluzii" [59; 154]. 

Experienţa duhovnicească bimilenară a Bisericii Ortodoxe este cea care face 
posibilă punerea unui verdict. Un lung război între atleţii lui Hristos şi mesagerii 
întunericului au dus la stabilirea unui întreg arsenal de înşelăciuni diavoleşti. Sfinţii, pe 
care diavolul încerca să îi amăgească în fel şi chip, i-au văzut tehnica de luptă şi au 
explicat-o în scrieri duhovniceşti de nepreţuit. 

Vedem că în lumea catolică şi în cea protestantă există câţiva pseudo-teologi care 
au căzut în cursa întinsă prin O.Z.N.-uri. şi studiază aşa-numita "exoteologie" - teologie 
a spaţiului cosmic, încercând să facă tot felul de clasificări între speciile extraterestre 
care ne-au contactat. Din perspectiva celor care se adapă din izvorul viu al Sfintei 
Tradiţii o astfel de cercetare nu poate fi decât greşită: căci "vizitatorii" sunt de o singură 
specie, de o singură rasă: sunt demoni. 

Apare o grea piatră de poticnire pentru unii credincioşi. Unii "vizitatori" au vorbit 
cu oamenii, au fost pipăiţi, alţii se pare că au fost studiaţi vreme îndelungată de diferite 
comisii ale guvernului american. Doar dracii nu au trupuri; atunci cum au fost posibile 
astfel de studii? 

La această întrebare, Vieţile Sfinţilor oferă o sumedenie de cazuri în care 
intervenţia diavolilor a avut loc şi în plan fizic (cele mai cunoscute aflându-se în Viaţa 
Sfântului Antonie cel Mare şi în Viaţa Sfântului Mucenic Ciprian, care din vrăjitor a 
devenit vas ales al lui Hristos). 

Ni se pare firesc ca astfel de întâmplări să pară incredibile, dar, pentru cei 
credincioşi, ele sunt cât se poate de reale. Aici este piatra de poticnire: cine nu crede că 
lupta diavolilor împotriva sfinţilor a fost exact aşa cum este descrisă de Vieţile Sfinţilor 
nu poate să creadă că "extraterestrii" care fac lucruri similare sunt draci. Cine nu vrea să 
ţină seama de experienţa Bisericii Ortodoxe nu poate să se mai considere fiu al acestei 
Biserici şi nici nu îi poate înţelege învăţăturile. In planul duhovnicesc o demonstraţie 
logică nu are cum să fie definitivă: întotdeauna credinţa este chemată să spună ultimul 
cuvânt. 

In ceea ce priveşte amintirile despre întâlnirile cu extraterestri care au ieşit la 
iveală în urma unei şedinţe de hipnoză ar fi cazul să amintim punctul de vedere al 
doctorului Arthur C. Hastings, un specialist californian în psihologia comunicaţiei: 
"Lucrul cel mai evident care se petrece cu persona aflată sub hipnoză este că devine 



extrem de sensibilă şi de maleabilă la absolut orice fel de sugestie, oricât de subtilă, 
inconştientă, non-verbală sau verbală venită din partea hipnotistului. Dacă îi ceri să se 
ducă într-o viaţă trecută, iar persoana respectivă nu are o viaţă trecută, va inventa una 
pentru tine! Dacă îi sugerezi cumva că a văzut un O.Z.N., va spune că a văzut un 
O.Z.N." [60, 132]. 

Trebuie precizat că doctorul Hastings nu este singurul specialist care are această 
poziţie. Dar, de obicei, mass-media nu vrea să ţină cont decât de cealaltă variantă, şi să 
facă reclamă diferitelor tehnici de hipnoză. 

Considerăm potrivită aici o altă paranteză. Am amintit de experienţele violente la 
care au fost supuşi oamenii - experienţe pe care părintele Rodion le tratează cu atenţie, 
dar care uneori au o anumită doză de subiectivism (în cazurile în care amintirile necesită 
o împrospătare prin controversatele tehnici de hipnoză). Vom face o scurtă referire la un 
fapt asemănător ca brutalitate şi legat de acestea prin faptul că au aceeaşi sursă: 
fenomenul mutilării animalelor, fenomen cunoscut mai ales pe teritoriul Americii. 

Unul dintre primele cazuri de acest gen a avut loc la sud de Colorado, în anul 
1967. Un mânz a fost aflat mort, având capul curăţat de carne, iar organele interne şi 
coloana vertebrală îi fuseseră extrase. Mai multe semne circulare au fost descoperite în 
apropiere, şi la o distanţă destul de mică se vedea un cerc din câteva găuri adâncit în 
pământ. Un doctor care a investigat trupul calului mort, John Altshuler, constata că 
"marginile exterioare ale inciziei în piele erau foarte dure, parcă fuseseră cauterizate cu 
un laser din zilele noastre. Dar în 1967 nu exista o astfel de tehnologie laser în chirurgie. 
(...) Faptul cel mai uimitor era absenţa sângelui. Făcusem până atunci sute de autopsii, 
nu poţi tăia un corp fără să curgă şi puţin sânge. Dar nici pe piele, nici pe pământ nu 
exista strop de sânge. Nici urmă nicăieri. Acest lucru m-a impresionat cel mai puternic. 
(...) Cum să scoţi inima din piept fără urmă de sânge?" [30; 39-40]. 

Acest caz, cunoscut sub numele de "cazul Alamosa", a fost cel care a atenţionat 
opinia publică asupra fenomenului mutilării animalelor, şi după el au apărut o 
sumedenie de cazuri similare. Peste 90% dintre animalele care au fost mutilate sunt vite, 
dar au fost mutilate şi oi, capre sau animale de casă. Deşi s-au oferit sume substanţiale 
pentru cei care puteau da informaţii care să ducă la prinderea "vinovaţilor" (ajungând 
până la 45.000 de dolari), nimeni nu a revendicat recompensa. 

Numărul de mutilări a crescut atât de mult încât în anul 1974 fermierii din 
Nebraska s-au văzut nevoiţi să pună mâna pe arme şi să supravegheze turmele împotriva 
unor astfel de experienţe. Intre 1974-1975 numai în Colorado au fost confirmate o sută 
treizeci de cazuri de mutilări ale vitelor. In anul 1975, exasperat de înmulţirea cazurilor 
de mutilări, Richard Lamm, guvernator al acestui stat, a declarat că "mutilările sunt una 
dintre cele mai grave insulte şi provocări din istoria industriei de creştere a animalelor 
din vest. Este important să lămurim misterul cât mai curând cu putinţă" [30; 46]. 

Mulţi cercetători consideră că astfel de experienţe pe animale sunt de origine 
extraterestră, unul dintre argumente fiind şi luminile ciudate care s-au văzut deplasându- 
se în aer în zonele în care au avut loc mutilări. Doctorul Henry Monteith a constatat că 
indienii din zonele respective manifestau o teamă deosebită faţă de animalele mutilate: 
"Nu vor să spună nimic deoarece ei ştiu că mutilările sunt făcute de «oamenii stelelor». 
(...) Acestea sunt chiar cuvintele lor... Oamenii stelelor ştiu ce fac şi trebuie să avem 
încredere în ei" [30; 56]. 

încercând să verifice dacă înainte de a fi mutilate animalele sunt marcate în vreun 
fel, savantul Howard Burgess a supus o sută de vite unor verificări speciale făcute cu 
raze ultraviolete. El a sesizat că cinci vite aveau pete fluorescente puternice, 
asemănătoare cu cele observate pe animalele mutilate. Cine şi de ce a marcat animalele 
respective? Raportul oficial al F.B.I., Animal Mutilation Project, nu prezintă faptele 
obiectiv şi nici nu reuşeşte să dea o explicaţie coerentă; la fel de neclare sunt concluziile 
cercetătorilor care consideră că la originea mutilărilor ar fi de fapt un experiment al 

guvernului american sau că autorii ar fi animalele sălbatice. Dar animalele sălbatice nu 
pot depăşi în iscusinţă tehnica medicală, iar guvernul american nu avea nici un motiv să 
solicite realizarea unor astfel de operaţiuni (şi nici posibilitatea tehnică de a face aceasta 
fără ca localnicii să observe această operaţiune). 

Suntem de acord cu cercetătorii care observă aceleaşi manifestări în cazurile 
O.Z.N. în care au loc experienţe pe oameni şi în cazurile de mutilare a animalelor; 
considerăm că mutilarea animalelor este o altă lucrare drăcească prin care duhurile 
întunericului vor să amplifice psihoza "extraterestră". Strategia lor este cât se poate de 
variată: pe unii îi fascinează prin luminiţe care apar pe cer, pe alţii îi conving prin 
emisiuni documentare. Pe unii îi sperie prin "contacte", pentru alţii e nevoie de un 
spectacol grotesc - cum este cel al animalelor mutilate. 

Diavolul face tot posibilul pentru a sustrage atenţia oamenilor de la credinţa în 
Dumnezeu şi de a o muta în altă parte. Dacă ne-am gândi la cât de mult a captat atenţia 
opiniei publice fenomenul Roswell, am putea vedea o biruinţă a vrăjmaşului. Amintind 
de cazul Roswell, repetăm întrebarea pusă de mii de curioşi: ţine sau a ţinut guvernul 
american astfel de "extraterestri" sub observaţie? Răspunsul este dificil de aflat, mai 
ales după cât de ample sunt campaniile de dezinformare. 

Din punct de vedere creştin este posibil să aibă loc astfel de observaţii îndelungate 
asupra "vizitatorilor": condiţia principală este ca oamenii care îi cercetează să fîe rupţi 
de Hristos. Numai aşa l-ar putea confunda pe diavol cu vreun "binevoitor" de prin altă 
galaxie. 

Nu ştim cât de mari vor fî înşelările care urmează. Ştim doar că vor fi pe măsura 
păcatelor noastre, ceea ce nu are cum să ne bucure. Nu ar fi exclus ca, peste câteva 
decenii, contactele cu "vizitatorii" să devină şi mai dese, şi la buletinele de ştiri să 
putem afla ultimele noutăţi despre ei. 

Oricât de mare ar fî apostazia, fiii Bisericii trebuie să rămână tari în credinţă şi să 
nu se lase înşelaţi de miraculoasele "arătări". 

Creştinii trebuie să se ţină de calea arătată de bătrânul din Pateric, căruia i s-a 
arătat dracul în chipul lui Hristos. Bătrânul a închis ochii şi a spus: "Eu pe Hristos nu 
voiesc să II văd aici". Şi dracul s-a făcut nevăzut [6; 315-316]. Tradiţia ortodoxă învaţă 
acelaşi lucru despre vedenii: că şi dacă s-ar arăta cineva în chipul lui Hristos nu trebuie 
să i se dea atenţie. Că dacă este Domnul, nu Se va supăra. Iar dacă este vrăjmaşul, cea 
mai mică deschidere sufletească poate fi fatală. 

Rezumând învăţătura ortodoxă despre vedenii, Sfântul Diadoh al Foticeii spunea: 
"Chiar dacă ni s-ar trimite vreodată, din bunătatea lui Dumnezeu, vreo vedenie, dacă nu 
o vom primi, nu Se supără pe noi Prea Doritul Domnul Iisus Hristos. Că ştie El că 
facem acest lucru pentru a nu fi înşelaţi de vicleşugul dracilor" [41; 160]. 

Deci creştinii să ştie că Hristos nu S-ar supăra dacă din nepricepere nu putem 
recunoaşte faptul că "vizitatorii" sunt trimişi de Dumnezeu, ci S-ar bucura să vadă că 
suntem exagerat de circumspecţi. Iar dacă "vizitatorii" nu sunt trimişi de Dumnezeu, cu 
atât mai mult Se va bucura văzând că nu ne-am plecat înşelării lor. 

Este adevărat că punctul de vedere creştin legat de apariţiile extraterestre nu poate 
fî înţeles de către cei care nu înţeleg că diavolul se poate arăta în diferite feluri, luând nu 
numai chipul unui înger de lumină, ci şi al unui om sau al unui extraterestru. Mărturia 
de mai jos, extrasă din cunoscuta carte Pelerinul rus, ar merita să fîe citită cu luare- 
aminte: 

"Timp de cinci ani am fost profesor de liceu, străbătând cărările vieţii prin 
întunericul desfrâului şi înflăcărându-mă de fîlosofia deşartă după firea lumii, iar nu 
după Hristos. Şi poate că aş fî pierit cu desăvârşire dacă nu m-ar fî reţinut întrucâtva 
faptul că trăiam împreună cu evlavioasa mea mamă şi cu o soră care îşi petrecea viaţa cu 
multă luare-aminte, într-o neîntinată feciorie... 



într-o bună zi, plimbându-mă pe strada principală, m-am întâlnit şi am făcut 
cunoştinţă cu un tânăr frumos, care se dădea drept francez. (...) Veni într-o bună zi la 
mine, poftindu-mă să mergem într-una din familiile mai sus pomenite şi, pentru ca să 
mă înduplece mai uşor, a început să îmi vorbească despre veselia şi buna dispoziţie care 
te întâmpină de cum păşeşti pragul acelei case. Dar, după ce îmi spuse aceste cuvinte, la 
un moment dat începu să mă roage stăruitor să ieşim afară din cabinetul în care ne aflam 
şi să stăm în salon. Rugămintea lui mi se păru ciudată, şi după ce i-am spus că am băgat 
de seamă de mai multe ori neplăcerea lui de a sta în odaia mea de lucru, l-am întrebat 
care e cauza. Apoi l-am reţinut în cabinetul meu şi din altă pricină: salonul se afla lângă 
camera mamei şi sorei mele, unde n-ar fi fost frumos să vorbim despre felurite 
deşertăciuni. El îşi menţinea totuşi dorinţa prin diferite şiretlicuri. In cele din urmă, îmi 
spuse deschis următoarele: 

- Pe raftul din faţă se află printre cărţi o Evanghelie. Eu cinstesc atât de mult 
această carte, încât îmi vine greu să vorbesc în faţa ei despre lucrurile noastre pline de 
atâtea chestii neserioase... Te rog, du-o de aici, şi atunci vom vorbi în toată libertatea. 

Uşuratic cum eram, am surâs când am auzit aceste cuvinte, am luat apoi 
Evanghelia din raft şi i-am zis: 

- Trebuia să-mi fi spus mai demult. 
Şi punându-i-o în mâini am bâiguit: 
-Uite, pune-o singur în cealaltă cameră!... 

Dar, minune, de-abia m-am atins de el cu Evanghelia şi, în aceeaşi clipă, tânărul 
se cutremură şi se făcu nevăzut. întâmplarea m-a uimit atât de puternic, încât, de 
spaimă, m-am prăbuşit în nesimţire pe podea" [76; 166-167]. 

Mărturia de faţă dovedeşte cât se poate de clar că diavolii pot lua înfăţişare 
omenească, şi putem înţelege că nu le este greu să ia nici înfăţişare de fiare (cum citim 
în Vieţile Sfinţilor), şi nici de extraterestri. 

„Povestea aceasta este bună de adormit copiii...", ar putea spune cineva. „De vină 
nu este cel care a scris-o, ci cei care au crezut cele scrise..." Este adevărat că această 
mărturie poate fi considerată mincinoasă, sau poate fi apreciată drept rod al unei 
imaginaţii bolnăvicioase. Dar creştinii ortodocşi ştiu că Pelerinul rus este una dintre 
cele mai importante cărţi duhovniceşti şi nu se îndoiesc de învăţăturile şi întâmplările 
descrise în ea. 

In aceeaşi perspectivă vom aduce o mărturie care aparţine Preacuviosului părinte 
Cleopa de la Sihăstria, mărturie care nu este altceva decât o expunere practică a teoriei 
pe care am încercat să o expunem în acest studiu 15 : 

„Eram într-o noapte la ora unu în bordei. Făcusem Miezonoptica şi eram pe la 
sfârşitul Utreniei, când deodată aud: buf, buf, buf! Se cutremura pământul. Eu am ieşit 
să văd ce se aude, dar când am deschis uşa la bordei am văzut afară o lumină mare şi în 
lumină, o maşină de alamă cu multe roţi (un clasic O.Z.N. -n.n.) Din ea a coborât un om 
înalt, cu ochii mari, pe jumătate albi şi pe jumătate negri, care numai atât a zis apăsat: 
«Ce cauţi aici?» (acesta a fost momentul cel mai important: în loc să intre în dialog cu 
extraterestrul, cum ar fi făcut alţii, părintele şi-a dat seama că se află în faţa unei curse 
diavoleşti -n.n.) Atunci mi-am adus aminte ce zic Sfinţii Părinţi. Că dacă ai Sfintele 
Taine, II ai pe Hristos viu! Eu aveam Sfintele Taine într-o scorbură de brad în bordei. Şi 
când am văzut aşa, am intrat repede înăuntru, am cuprins bradul cu Sfintele Taine în 
braţe şi numai atât am zis: «Doamne Iisuse, nu mă lăsa!» Să vezi tu atunci rugăciune 
când este dracul la uşă! Şi când m-am uitat din nou afară, l-am văzut cum se dădea 
înapoi alungat de puterea lui Hristos. Lângă bordei era o râpă mare unde a căzut acel 
duh necurat. Dar cum a căzut? Când a ajuns la râpă, s-a dat de trei ori peste cap cu tot cu 



15 Prima parte a textului a fost pusă ca motto al acestui capitol tocmai pentru a atrage atenţia asupra 
importanţei întâlnirii unui părinte ortodox cu o creatură extraterestră. 

maşină şi pe urmă a căzut şi s-a făcut un zgomot mare de mi-au ţiuit urechile până a 
doua zi la ora unu" [80; 102-104]. 

Nu este nevoie de alte comentarii. Această întâmplare este o confirmare clară a 
învăţăturii ortodoxe despre contactele cu fiinţele care par a fî extraterestri. 

Scopul acestui articol nu a fost acela de a demonstra că nu există viaţă pe alte 
planete, că suntem singurii locuitori ai universului. Ci a fost acela de a arăta că de fapt 
contactele cu aşa-zisele "civilizaţii extraterestre" nu au fost decât întâlniri cu diavolul. 

Nuanţa e foarte importantă. Ar fi bine ca oamenii să înţeleagă că universul a fost 
creat pentru ei, că omul este cununa creaţiei, că el este chemat la îndumnezeire şi nu 
cine ştie ce entitate extraterestră. Universul a fost creat pentru om, şi omul este cea mai 
importantă fiinţă din univers. Dacă ştiinţa a confirmat sau va confirma acest lucru, nu 
putem decât să ne bucurăm. 16 Dar, chiar şi fără demonstraţiile ştiinţifice, creştinii ştiu că 
lumea este creată pentru om ca spaţiu în care omul poate dobândi cunoaşterea lui 
Dumnezeu. Nu omul este creat pentru univers, ci universul este creat de Dumnezeu 
pentru om. 

Dacă ar fi fost mai importanţi alţii, şi nu noi, atunci Hristos nu S-ar fi întrupat, nu 
ar fî primit răstignirea pentru mântuirea noastră. Dacă cei slabi în credinţă vor cu tot 
dinadinsul să se gândească la faptul că în acest univers imens există şi alte civilizaţii, ar 
fî bine să înţeleagă totuşi că apariţiile extraterestre de până acum, cărora li s-a făcut 
atâta reclamă, nu au fost decât apariţii diavoleşti. 

Stareţul Efirem Vatopedinul, un părinte athonit din zilele noastre, spunea: 
"Evanghelia nu cred că are de suferit chiar dacă, prin absurd, ar exista viaţă pe altă 
planetă. Unii «oameni de ştiinţă», între ghilimele oameni de ştiinţă, zic: «ce va spune 
Evanghelia dacă într-o bună zi vom descoperi viaţă pe altă planetă?». Ei spun că 
Evanghelia nu s-ar referi la existenţa vieţii umane şi pe alte planete. Răspunsul nostru 
este următorul: Evanghelia vorbeşte despre sfinţirea omului, aceasta este Evanghelia! 
Evanghelia nu este o carte de ştiinţă despre cosmos! Iar problema extraterestrilor eu 
cred că este un mit" [26; 174-175]. 

Poziţia aceasta pare destul de îngăduitoare. Pe de o parte părintele afirmă că avem 
de-a face cu un mit, pe de alta că nu ar trebui să ne deranjeze dacă ar exista viaţă pe alte 



16 Fără a evalua teoria schiţată mai jos, vom reproduce un fragment dintr-un articol (în manuscris) al 
părintelui Teodosie Paraschiv despre Principiul antropic cosmologic: "Principiul antropic este o reacţie a 
lumii ştiinţifice contemporane la principiul copernican. Acest principiu afirmă că deşi poziţia omului în 
univers nu este neapărat centrală, ea are totuşi un caracter special şi privilegiat, acesta fiind sensul unui 
antropocentrism modern (Cecil Folescu, Ce este universul?, Editura Albatros, Bucureşti, 1988, p. 363). 
Observăm cum, măcar în parte, lumea ştiinţifică se apropie tot mai mult de credinţa creştină, conform 
căreia lumea văzută a fost creată de Dumnezeu pentru om. Cu alte cuvinte, astăzi materialismul nu mai 
deţine monopolul ştiinţei. John D. Barrow şi Frank J. Tipler au scris chiar o lucrare voluminoasă 
intitulată: Principiul antropic cosmologic (lucrarea a apărut în traducere, John D. Barrow şi Frank J. 
Tipler, Principiul antropic cosmologic, Editura tehnică, Bucureşti, 2001). Principiul antropic a fost 
formulat în 1961 de astronomul Robert Dicke şi se poate enunţa pe scurt astfel: Universul are proprietăţile 
pe care le are şi pe care omul le poate observa deoarece dacă ar fi avut alte proprietăţi omul nu ar fi existat 
ca observator. Formularea făcută de Robert Dicke se baza pe analiza unor lucrări ale fizicianului P.A.M. 
Dirac, care descoperise similitudini prea mari pentru a fi întâmplătoare. Iată care sunt numerele: primul 
din ele având valoarea 10-10, reprezintă constanta de cuplaj gravitaţional; al doilea reprezintă vârsta 
universului în unităţi atomice şi are valoarea de 1040; al treilea număr adimensional este cel al 
particulelor masive (protoni şi neutroni) din univers, având valoarea de cea. 1080. Dirac a sesizat că 
primul număr este inversul celui de-al doilea, apoi că al treilea număr este pătratul celui de-al doilea, şi că 
primul număr este inversul rădăcinii pătrate al celui de-al treilea. O altă grupa de similitudini se referă la 
dimensiunile corpurilor semnificative din univers. Se constată că diametrul pământului este media 
geometrică dintre mărimea întregului univers observabil şi diametrul unui atom. De asemenea, masa unui 
om este media geometrică între masa Terrei şi cea a unui proton. Cecil Folescu concluzionează: Lăsând 
loc şi afirmaţiei că este vorba de nişte coincidenţe pur întâmplătoare, trebuie spus că, pe baza valorilor 
forţelor electromagnetică şi gravitaţională din universul actual, există motive serioase pentru a argumenta 
că o fiinţă inteligentă care să poată realiza ceea ce face omul pe planeta Pământ trebuie să aibă exact 
dimensiunile pe care le are corpul uman (op. cit., p. 366)." 



planete. Cuvintele sale ar putea fi înţelese astfel: "Dacă unii vor neapărat să creadă că 
există extraterestri, nimeni nu îi obligă să îşi schimbe părerea. Dar ei să înţeleagă că 
Adevărul pe care îl mărturiseşte Biserica, cel privitor la mântuirea omului, nu poate fi 
călcat în picioare în numele unor supoziţii omeneşti". 

Dacă am încerca să convingem pe cineva că nu există alte civilizaţii extraterestre 
riscăm să îl îndepărtăm de Biserică. Important este ca oamenii să meargă pe calea 
mântuirii pe care o propovăduieşte Biserica. Şi, încet-încet, vor renunţa la toate 
concepţiile greşite. 

In poziţia părintelui Efrem găsim aceeaşi învăţătură evanghelică potrivit căreia 
celor slabi în credinţă nu este bine să li se pună juguri prea grele, ca nu cumva să 
părăsească staulul Bisericii. Această atitudine nu este singulară în istoria Bisericii. Fără 
a favoriza învăţăturile greşite sau ereziile, păstorii turmei lui Hristos au avut iscusinţa de 
a-i ţine de mână pe cei care încercau să cunoască adevărul mântuitor fără a le pune 
sarcini prea grele 17 . 

Scopul vieţii creştine nu este de a răspunde corect la întrebarea: „Există sau nu 
extraterestri?". Scopul vieţii este mântuirea. Tocmai de aceea insistenţa cu care anumiţi 
creştini insistă să îi convingă pe cei care vin la biserică numai de sărbători că 
extraterestrii sunt diavoli nu este justificată. Sunt multe alte lucruri mai importante pe 
care aceştia ar trebui să le ştie, şi dacă în loc să fie ajutaţi să cunoască viaţa creştină 
beneficiază de anumite teorii impuse cu forţa, fie ele şi ortodoxe, efectul nu va fi 
ziditor 18 . Unii, încercând să demoleze idolii celorlalţi, nu fac altceva decât să îi 
înlocuiască cu idolii lor, cu modul lor rigid şi îngust de a înţelege lumea şi viaţa 
creştină. Se poartă ca nişte inchizitori, ca nişte vânători de idei greşite, pe care le 
zdrobesc cu trufie folosindu-se de învăţătura Sfinţilor Părinţi 19 . Dar în loc să îl 
mărturisească pe Hristos se mărturisesc pe ei înşişi, şi cuvintele lor nu au putere. 

Departe de a-şi propune să epuizeze problema contactelor cu "civilizaţiile 
extraterestre", acest studiu încearcă să dea un răspuns creştin care să contracareze 
propaganda neopăgână legată de acest subiect. Subliniem pentru ultima dată că am 
încercat să diferenţiem între subiectul existenţei vieţii pe alte planete 20 şi cel al 



17 E într-un fel ca la spovedanie: dacă duhovnicul pune un canon prea greu pe umerii ucenicului riscă să 
îl piardă. De aceea trebuie să dea nu cel mai greu canon, ci canonul care cu adevărat îl va ajuta pe ucenic 
să se vindece. Duhovnicii mari nu sunt cei care dau cele mai grele canoane, ci cei care îi ajută pe ucenici 
să se vindece de bolile sufleteşti. 

18 Nu este vorba aici de discuţiile cu cei care sunt fascinaţi de contactele cu extraterestri şi care stau 
departe de Biserică tocmai datorită faptului că au alte criterii de apreciere a adevărului. Este vorba numai 
de discuţiile polemice cu cei care doar cochetează cu ideea întâlnirilor de gradul III, fie din curiozitate, fie 
pentru că „aşa e moda", fie pentru a încerca să pară mai „spirituali" prin abordarea unor astfel de teme. 

19 Părintele Savatie Baştovoi spunea foarte frumos că „jignirile pe care le aducem celuilalt, nesocotindu-i 
credinţa sau viziunea lui despre viaţă, nu aduc nici un folos. Cei mai mulţi cred că dacă încep a apăra cu 
înverşunare o dogmă de credinţă, atrăgându-şi în felul acesta dispreţul ascultătorului, pătimesc ca 
mărturisitori. Nu este adevărat. Sfântul Teofan Zăvorâtul îi numeşte pe aceştia scandalagii - kricunî, şi îi 
îndeamnă să îşi păstreze curajul mărturisirii pentru situaţiile în care Dumnezeu le va cere să II 
mărturisească. (...) Să nu confundăm agresivitatea noastră cu râvna pentru credinţă, după cum ne 
îndeamnă şi Sfântul Ignatie: «Amăgiţi fiind de o falsă concepţie despre râvnă, râvnitorii lipsiţi de 
înţelepciune socot că, lăsându-se în voia acestei râvne, urmează Sfinţilor Părinţi şi sfinţilor mucenici, 
uitând că ei, râvnitorii, nu sunt sfinţi, ci păcătoşi. Dacă sfinţii îi mustrau pe păcătoşi şi pe necredincioşi, o 
făceau din porunca lui Dumnezeu, fiind datori să facă aceasta potrivit insuflării Sfântului Duh, nu 
insuflării propriilor patimi şi a demonilor»" [13;3 1 -40]. 

20 Subiectul existenţei vieţii pe alte planete este o altă mare provocare prin care se încearcă răsturnarea 
credinţei creştine. „Dacă formele primare de viaţă au apărut de la sine pe alte planete, nu înseamnă că 
viaţa însăşi nu este decât un proces evolutiv, şi că implicarea lui Dumnezeu ţine de habotnicie?". 
Cunoaştem că pentru a-şi argumenta demonstraţiile evoluţioniştii veacului XX au falsificat câteva 
exemplare de verigi lipsă, pe care le-au prezentat lumii ştiinţifice ca dovezi pentru înrudirea omului cu 
maimuţa. Unele dintre ele au fost mai prost alcătuite şi nu au putut păcăli nici măcar opinia publică. Dar 
altele au înşelat chiar vigilenţa unor oameni de ştiinţă; a trecut destul timp până ce s-a demonstrat că şi 

contactelor cu civilizaţiile din spaţiu care au luat, iau sau vor lua legătura cu omenirea. 
Şi că aceste contacte sunt, după toate semnele, noi mijloace de înşelare drăcească; ele 
oferă substitute pentru o viaţă creştină, dar nimic mai mult. 

Nu avem de ce să ne aşteptăm la o invazie extraterestră aşa cum sunt cele 
prezentate în filmele de succes. Nu va veni nici o civilizaţie care să cucerească planeta 
noastră, şi nici vreo alta care să ne ajute să avem parte de vremuri mai bune. Ar trebui să 
ne dăm seama că cei care promovează psihoza invaziilor extraterestre nu fac altceva 
decât să îndepărteze atenţia creştinilor de la viaţa creştină îndreptând-o pe alte fâgaşuri. 

Creştinii trebuie să observe că lumea merge spre rău, că lumea se rupe de Hristos, 
că lumea se lasă cucerită de duhurile întunericului. Creştinii trebuie să se lupte cu toate 
puterile pentru a nu părăsi calea mântuirii, şi trebuie să respingă orice cursă prin care 
vrăjmaşul încearcă să le abată atenţia asupra unor lucruri care nu merită atenţie. 

Cine este creştin ştie că în viitor lumea nu va avea parte nici de pacea adusă de 
extraterestri şi nici de evoluţia spirituală pe care o promit aceştia. Cine este creştin ştie 
că lumea, cu paşi mai mici sau mai mari, se îndreaptă spre sfârşit. Oricât de mult ar 
amâna Dumnezeu sfârşitul, vrând din marea Sa dragoste să le mai dea oamenilor vreme 
de pocăinţă, Apocalipsa va veni. Şi atunci cei care i-au aşteptat pe extraterestri îşi vor da 
seama că aşteptarea lor a fost zadarnică. Vor regreta amarnic că în loc să II cunoască pe 
Hristos au căzut în plasa cunoaşterii luciferice, cunoaştere ruptă de Dumnezeu. 

In cartea sa Despre vedenii, duhuri şi minuni, Sfântul Ignatie Briancianinov a 
scris: "îndrăznim a numi învăţătura despre minuni şi semne înfăţişată de către noi 
învăţătură a Sfintei Biserici Ortodoxe, învăţătură a Sfinţilor ei Părinţi" [16; 61]. Ar fi 
fost de dorit să existe o mărturie similară, scrisă de mâna unui sfânt, şi despre existenţa 
sau non-existenţa civilizaţiilor extraterestre. Nu avem cunoştinţă despre existenţa unei 
asemenea mărturii. 

Dacă în prezentarea învăţăturii creştine despre contactele cu extraterestri anumite 
elemente de nuanţă au fost tratate neclar, aceasta s-a datorat atât dificultăţii subiectului 
prezentat cât şi nepriceperii autorului. Cu toate acestea, sperăm că astfel de scăpări nu 
ating viziunea de ansamblu şi nu vor fi supralicitate decât de cei care încearcă să 
conteste cu orice preţ învăţătura creştină. 



aceste fosile erau de fapt artificiale. Nu ar trebui deci să ne mire dacă am auzi că pe alte planete s-au găsit 
fosile umane. Ar putea fi totul o mare mascaradă, aşa cum este mascarada raelienilor care au anunţat că au 
clonat oameni, dar nu au permis nici unui specialist să certifice existenţa acestor clone. 



încheiere 



„Noi aflăm din dumnezeieştile Scripturi, din istoriile bisericeşti şi din învăţăturile 
Sfinţilor Părinţi, că Biserica lui Hristos, de-a lungul veacurilor, a fost aproape întot- 
deauna luptată şi încercată de prigoane şi de eretici, care au amestecat neghina 
ereziilor lor cu grâul cel curat al învăţăturilor celor sfinte şi dreptmăritoare. 



Dar acest lucru nu s-a întâmplat numai în vremile cele de demult, deoarece vedem 
destul de clar că şi în vremile noastre lupii cei îmbrăcaţi în piei de oi intră şi dau năvală 
în staulul lui Hristos, ca să rupă şi să sfarme turma cea cuvântătoare. Şi în zilele noastre 
vedem că teologii şi filosofii întunericului răstălmăcesc Sfintele şi dumnezeieştile 
Scripturi, şi prin înţelegeri părut înalte şi duhovniceşti, pe sine şi pe mulţi rătăcesc de la 
adevăr, şi îi duc la pierzare". 

Părintele Cleopa Ilie [41; 5] ' . 

Am scris această carte pentru că îmi doresc să vin în ajutorul celor ispitiţi de 
diferite erezii şi pentru cei care au părăsit Biserica pentru a găsi adevărul în altă parte. 

Ereziile sunt însă foarte multe şi lupta împotriva fiecăreia dintre ele necesită o 
pregătire serioasă. Totuşi nu mi-am propus ca vreodată să termin de combătut toate 
ereziile. O asemenea încercare este sortită de la început eşecului. Viteza cu care apar 
alte erezii depăşeşte capacitatea de lucru a celui care şi-ar propune să le combată. 

Nădăjduiesc că ceea ce am scris despre reîncarnare şi despre extraterestri 
constituie o imagine obiectivă a acestor probleme. 

Aşa cum am arătat mai pe larg în cartea mea Dărâmarea idolilor, important este 
nu numai ca cititorii să înţeleagă structura şi trăsăturile unei anumite rătăciri. Important 
este să fie mai apoi capabili să recunoască aceste trăsături în toate celelalte rătăciri cu 
care ne presează lumea contemporană. 

Sunt conştient de amploarea pe care o iau uneori polemicile despre reîncarnare. 
Nu ştiu dacă, după citirea rândurilor mele, fanii acestei practici nu îşi vor schimba 
punctul de vedere. Sau dacă admiratorii aşa-ziselor „profeţii ale lui Sundar Singh" vor 
ajunge la concluzia că drumul lor de cunoaştere este greşit. 

Sper însă că toţi aceştia vor avea bunul-simţ de a nu mai afirma, aşa cum au făcut 
până la citirea acestei cărţi, că poziţia lor este compatibilă cu învăţătura Bisericii lui 
Hristos. 

De altfel, dacă măcar acesta ar fi efectul acestei cărţi asupra lor, nu socotesc că am 
scris degeaba. Dacă măcar ar avea curajul să recunoască faptul că refuză conştient 
predaniile ortodoxe, dacă ar avea curajul să înţeleagă că ei sunt rupţi de Biserică, tot ar 
fî bine: ar avea un punct de plecare, ar avea spre ce să se îndrepte atunci când ar 
conştientiza că sunt rupţi de adevăr. Altfel, amestecând de bună-voie întunericul cu 
lumina, nu vor fi capabili să îşi conştientizeze căderea. 

Astfel de oameni nu sunt creştini, chiar dacă se consideră creştini. Câtă vreme nu 
vor să primească învăţătura lui Hristos propovăduită de Biserică, nu pot primi harul şi 
binecuvântările Fiului lui Dumnezeu. 21 " 



21 Unii dintre ei au căzut în capcana ofertelor spirituale gen: „Yoga nu este o religie. Yoga nu este 
hindusă sau musulmană. Yoga este o ştiinţă universală, la fel ca matematica, fizica sau chimia. Cum 
fizica nu este creştină, chiar dacă aproape toate legile fizicii au fost descoperite de creştini, la fel Yoga nu 

Nu am de gând să ascund faptul că mi-aş dori nu numai ca aceştia să înţeleagă că 
sunt rupţi de Biserică, şi să se mulţumească să îşi precizeze delimitarea faţă de Trupul 
lui Hristos. Mi-aş dori ca această carte să le ridice semne de întrebare. Să fie o mică 
piedică pe drumul lor rătăcit, şi să îi ajute să înţeleagă că se îndepărtează de adevărul, 
binele şi fericirea pe care le caută. Să înţeleagă că Adevărul, Binele şi Fericirea le pot 
cunoaşte numai în Hristos, ca mădulare ale Trupului Său, Biserica. 

Cum spunea atât de frumos mitropolitul Hristodoulus Paraskevaidis, în cartea sa 
Războiul împotriva satanei: „Credinţa puternică şi dreaptă şi participarea în faptă a 
omului la viaţa duhovnicească îl mântuieşte şi îi hărăzeşte veşnicia. Dimpotrivă, 
credinţa rătăcită, cum e aceea care se depărtează de duhul autentic al Domnului şi aceea 
care se sprijină pe născociri omeneşti şi nu ştie glasul Sfintei Scripturi şi al Bisericii, nu 
foloseşte şi nu mântuieşte. Diavolul nu lasă nefolosită această ocazie. Cu erezia şi 
înşelarea îşi face mulţi supuşi. Mai ales dintre aceia care nu înţeleg că fac jocul 
diavolului. Aceştia cred că sunt ai lui Dumnezeu, deşi s-au depărtat de Biserică. Uită 
însă că „în afara Bisericii nu există mântuire". 

Vasile al Anchirei, prevenind asupra acestei metode a diavolului, scrie: 
„înfricoşător este acest vicleşug ce se foloseşte de credinţa în Hristos, dar face să fie 
considerat bun ceea ce se lucrează rău... dând înţelesuri eretice Scripturilor ce cu mare 
glas II propovăduiesc pe Hristos şi fabricând această neştiinţă în chip înfricoşător". 

Erezia nu este altceva decât a zădărnici lucrarea de mântuire a Domnului. Căzând 
în cursa înşelăciunii eretice, omul pierde contactul cu adevărul mântuitor al credinţei. 
Căci nu este destul să credem, ci trebuie să credem drept. Şi credem drept atunci când 
avem ca povăţuitor credinţa Bisericii noastre, adică a Sfinţilor Apostoli şi a Sfinţilor 
Părinţi. Numai atunci suntem în siguranţă. Altfel, înşelarea şi diavolul ne cercetează, 
înşelarea şi diavolul care împreună merg (...). 

De aceea avem datoria să rămânem credincioşi Ortodoxiei noastre, şi să nu 
deschidem urechile la înşelăciuni eretice, cum sunt: hiliasmul, spiritismul, precum şi la 
toate ereziile neoprotestante. Pentru noi adevărul este cel făcut cunoscut nouă de Hristos 
despre Biserică. In Sfânta Scriptură şi în Sfânta Tradiţie se ascunde comoara dreptei 
noastre credinţe. Iar diavolul urmăreşte să ne depărteze de aceasta şi să ne fure 
mântuirea. Datoria noastră acum este clară: nu vom îngădui diavolului să ne piardă cu 
arma înşelăciunii. Nu! Vom rămâne credincioşi „în cele ce le-am învăţat şi de care 
suntem încredinţaţi" (2 Tim. 3, 14). Căci aceasta este spre folosul viitorului nostru celui 
veşnic şi al mântuirii noastre sufleteşti..." [51; 81-83]. 

„Citirea Părinţilor m-a încredinţat cu deplină limpezime că la mântuire se poate 
ajunge în chip neîndoielnic în sânul Bisericii Ortodoxe - lucru de care sunt lipsite 
confesiunile Europei apusene, care nu au păstrat în întregime nici învăţătura dogmatică, 
nici cea ascetică a Bisericii lui Hristos din primele veacuri. Ea mi-a descoperit ce a făcut 
Hristos pentru omenire, în ce constă căderea omului, de ce este neapărată nevoie de un 
Răscumpărător, în ce constă mântuirea pe care a dobândit-o şi o dobândeşte 
Răscumpărătorul. Ea m-a întărit: trebuie dezvoltată, simţită, văzută lăuntric mântuirea, 
fără de care credinţa în Hristos e moartă, iar creştinismul - un cuvânt şi un nume rămas 
neîmplinit! Ea m-a învăţat să privesc veşnicia ca veşnicie, înaintea căreia este nimic 
chiar şi o viaţă pământească de o mie de ani, nu doar a noastră, ce se măsoară cu 
jumătatea de veac. Ea m-a învăţat că viaţa pământească trebuie petrecută pregătindu-ne 
pentru veşnicie ... ea mi-a arătat că toate îndeletnicirile, desfătările, cinstirile, întâie- 
tăţile pământeşti sunt jucărele deşarte cu care se joacă şi prin care pierd veşnica fericire 
copiii mari" [34; 15]. 

este hindusă chiar dacă a fost descoperită de hinduşi. Yoga este o ştiinţă pură a transformării fiinţei 
umane, astfel că un mahomedan poate fi yoghin, un budist poate fi yoghin, un creştin poate fi yoghin" 
[14; 1 19-120]. Astfel de reclame au captivat atenţia celor lipsiţi de cunoaşterea învăţăturilor principale ale 
Bisericii, şi în numele unei ştiinţe spirituale de necontestat i-au îndepărtat de Hristos. 



îndrăznesc să spun că deşi sunt păcătos am simţit în inima mea cele scrise de către 
cuviosul arhiepiscop, şi cred că tot cel ce se va lupta să meargă pe calea mântuirii şi va 
cunoaşte Ortodoxia va simţi aceste cuvinte ca şi cum ar fi fost scrise de către el însuşi. 
De aceea închei repetând un alt îndemn al său, îndemn care nădăjduiesc să aibă ecou în 
inimile tuturor iubitorilor de Hristos: "Fraţilor, fie ca acest gând bun (luarea Sfinţilor 
Părinţi drept povăţuitori) să fie steaua voastră călăuzitoare în vremea pelerinajului 
vostru pământesc pe valurile vieţii acesteia!" [34; 16]. 

Anexe 

Sfântul Petru Movilă 

Despre înşelarea diavolească 2 ^ 



„în satul Munin din ţinutul Przemzsl, sat aflat la o milă depărtare de oraşul 
Iaroslavl, de care şi ţine, trăia un ţăran polonez, Wojczech, poreclit Suflet, care avusese 
o soţie pe nume Anna. La puţin timp după moartea soţiei, diavolul, vrând să-i întărească 
nu numai pe rătăciţii de latini în erezia focului purgatoriu, dar şi pe drept-credincioşi 
să-i aducă cu viclenia sa rău-voitoare la această rătăcire latinească, s-a vârât sub cuptor 
şi, nevăzut fiind, cu glasul soţiei îl chema pe soţ pe nume, zicând: „Wojczech". Iar el, 
auzind, a sărit înfricoşat, vrând să fugă afară. Dar diavolul îi zice: „Nu fugi, Wojczech, 
ci ascultă de glasul meu, căci eu sunt sufletul soţiei tale Anna, şi din pricina păcatelor 
mele pătimesc în cuptorul acesta. Te rog dar, fie-ţi milă, ajută-mă şi du-te la preoţi şi 
înduplecă-i să se roage şi să facă slujbe pentru mine. Cel mai bine ar fi să vină aici şi să 
facă slujbe şi rugăciuni pentru mine în casă, până când mă voi izbăvi de chinul 
purgatoriului, căci nădăjduiesc să fiu curând mântuită cu rugăciunile lor. Până acum tu 
n-ai avut grijă să faci milostenii şi slujbe ca să mă ajuţi, şi să-mi scurtezi chinurile 
purgatoriului, ci, de când am ieşit din trup, m-ai lăsat uitată". 

Bărbatul, neştiind de ispita diavolului, a crezut că este sufletul soţiei sale, şi îndată 
a pornit spre cetatea Iaroslavl, şi le-a povestit iezuiţilor şi preoţilor de la mănăstirea 
Farra tot ce-a auzit. Iar ei, ca să se încredinţeze de adevărul celor povestite, au trimis doi 
oameni în casa acelui om, să vadă. Şi dacă au venit, diavolul, ca un suflet, le-a vorbit şi 
lor cum îi vorbise omului, rugându-i de molitfă. Şi când aceştia s-au întors şi au 
povestit, toţi preoţii latini şi iezuiţii au crezut că într-adevăr era sufletul acelei femei şi 
au început să facă rugăciuni şi molifte şi să săvârşească slujbe. Iar tuturor oamenilor 
le-au hotărât post şi le-au poruncit să se roage cu sârg pentru el, iar pe ortodocşi, adică 
pe ruşi, ca să le fie de învăţătură, îi vorbeau de rău, zicându-le: 

„Nu pentru noi, care credem în focul purificator, ci pentru voi, schismaticilor, care 
nu vreţi să credeţi învăţătura cea adevărată, care-i a noastră, şi nu vreţi să vă convertiţi 
la cunoaşterea adevărului, Dumnezeu a arătat aievea acest suflet sfânt (căci de acum - 
aoleu, rătăcire! - diavolul căpătase de la ei numele Sfintei Anna). Şi toţi preoţii şi 
iezuiţii au mers cu litia şi cu multă lume pe jos până în satul Munin, în casa omului, 
cântând şi rugându-se de slobozirea acestui suflet. Şi când preoţii au intrat în casă, au 
început să cheme sufletul acela, iar diavolul, ca un suflet, cu glasul femeii le-a răspuns 
şi le-a cerut să se roage pentru el. Iar diavolul, ca să-i întărească şi mai mult pe cei 
căzuţi în amăgire, şi ca să momească şi mai mulţi, le-a mulţumit şi le-a spus că 
rugăciunea lor îi aduce uşurare, şi i-a rugat să stropească cu agheasmă locul în care 
spunea că se află, căci le spunea că este ba sub cuptor, ba sub laviţă, ba sub treuca din 



22 Din volumul Sfântului Petru Movilă - împăcarea Bisericii Ortodoxe, pp. 81-85. Subtitlul îmi aparţine. 
Am anexat această întâmplare povestită de sfântul Petru Movilă pentru că arată cât se poate de clar cum 
cei care nu sunt fiii Bisericii Ortodoxe cad în cursele meşteşugite ale vrăjmaşului. Nu este greu să se 
înţeleagă de aici că în apariţii similare, datorate diferitelor forme de spiritism sau contactului 
extraterestrilor cu pământenii, avem de-a face cu manifestări similare. Chiar dacă spiritismul, de la 
formele sale străvechi până la chanelling-ul modern, nu se numără printre subiectele combătute în acest 
volum, totuşi se vor putea observa anumite elemente comune întâlnirilor cu fiinţele extraterestre. 



care mâncau porcii. Iar ei făceau repede şi cu sârg ce le zicea diavolul, crezând că-i aduc 
sufletului uşurare. 

Şi prin tot ţinutul acela s-a răspândit vestea că în Munin s-a ivit un suflet sfânt şi 
de pretutindeni veneau mulţime de oameni, nu numai de credinţă latină, ci şi ortodoxă, 
să vadă şi să audă vocea acelui suflet şi, amăgiţi că într-adevăr este suflet, se rugau 
pentru el şi făceau pomeni. Amăgirea aceasta între latini, adică rugăciunile pentru 
diavol, a durat vreo 12 săptămâni: zi de zi săvârşeau rugăciuni în casa aceea, şi ţineau 
slujbe în bisericile lor. 

Dar Dumnezeu, pentru a nu cădea în amăgire şi ortodocşii (căci de acum şi mulţi 
dintre ei începuseră să se despartă de dreapta-credinţă), a pus în inima unui nobil drept- 
credincios, pe nume Martin Grabkovici, aflat în slujba cneazului Vasili al Ostrogului, să 
se ducă şi să vadă acea amăgire, căci atunci venise din ţinutul Cracoviei în oraşul 
Iaroslavl. Când s-a întâmplat să se ducă toţi preoţii cu litia, însoţiţi de multă lume, la 
sufletul acela din satul Munin, a venit şi a văzut, şi îndată a cunoscut amăgirea 
diavolului căci, înainte să intre el în casă, sufletul le spunea preoţilor să nu-i lase pe ruşi 
şi pe cei de altă credinţă în casă, fiindcă zicea: „Când aceştia intră, mi se înteţeşte chinul 
şi sufăr rău, de aceea nu vă pot răspunde când mă întrebaţi". Şi i-au alungat din casă pe 
toţi drept-credincioşii. 

Iar Grabkovici, venind, a intrat (căci lui, ca om în slujba cneazului, nu puteau să 
nu-i îngăduie), şi, de îndată ce a intrat, a început să îi întrebe pe preoţi unde-i sufletul 
(căci, intrând el, sufletul a încetat de îndată să mai vorbească). Ei i-au arătat locul de 
unde se auzea glasul. Şi el 1-a chemat de mai multe ori zicând: „De eşti suflet ori drac, 
vorbeşte cu mine". Apoi, văzând că acesta nici nu dă glas, nici nu răspunde, a zis către 
preoţi: „Nu vă lăsaţi amăgiţi, domnii mei, şi credeţi-mă că nu e suflet, ci ispita 
diavolului, şi însuşi diavolul v-a vorbit, amăgindu-vă pe voi şi ispitind atâta lume". Dar 
preoţii i-au zis: „Tu, schismatic fiind, vorbeşti aşa şi huleşti acest suflet sfânt, dar vezi 
că nu pentru noi, ci pentru voi, schismaticii, 1-a adus Dumnezeu, ca să vă convertiţi la 
sfânta biserică romană şi să credeţi că într-adevăr, după moarte, sufletelor le este 
pregătit focul purificator". Şi multe asemenea vorbe i-au spus, ocărându-1. El însă a 
întrebat: „Dacă este într-adevăr suflet sfânt, şi nu drac, după cum spuneţi, de ce nu 
vorbeşte cu mine?". Iar ei i-au răspuns: „Fiindcă nu eşti de credinţa noastră catolică". 
Iar el a zis: „Atunci să vorbească cu voi, numai să-i aud vocea". Şi ei au început să-1 
cheme şi să-1 roage să vorbească cu ei, însă nici lor nu le-a răspuns. După ce s-au rugat 
mult de el, l-au întrebat: „De ce nu ne răspunzi, sfântă Annă?" Iar diavolul, cu greu 
înduplecat, a început să geamă, ca şi cum ar fi fost bolnav, răspunzând: „Fiindcă aici a 
intrat un om străin, care nu-i de-al nostru (căci era acest Grabkovici om bun şi cu frică 
de Dumnezeu, evlavios, înţelept şi cunoscător al Sfintelor Scripturi)". 

Iar el, auzind glasul, îndată a şi zis: „O, voi preoţi catolici! Dacă, după cum 
spuneţi, împărtăşiţi credinţa cea adevărată şi sunteţi catolici drepţi, de ce n-aţi descoperit 
amăgeala drăcească şi, precum necredincioşii care nu-L cunosc pe Dumnezeu, amăgiţi 
fiind, îi spuneţi dracului sfânt şi faceţi pentru el rugăciuni şi molitfe şi, încă mai vârtos, 
săvârşiţi slujbe şi atâta lume trageţi după voi în prăpastia ispitirii spre pierzanie? 
N-auziţi şi nu pricepeţi oare că glasul care vă vorbeşte este cu adevărat al diavolului?". 
Şi îndată a zis către drac: „In numele Tatălui şi al Fiului şi al Sfântului Duh, întru Unul 
Dumnezeu slăvit în Treime, Creatorul şi Ziditorul a toată făptura văzută şi nevăzută, îţi 
poruncesc ţie, cel care vorbeşti acuma, să-mi spui dacă eşti suflet sfânt sau diavol 
blestemat, care amăgeşti lumea!". Şi pe dată diavolul a început să suspine, însă 
Grabkovici a stăruit din nou în numele Sfintei Treimi şi al întrupării Fiului lui 
Dumnezeu, poruncindu-i să răspundă. Şi glasul, de nevoie, a spus: „O, om rău, mă 
chinuieşti". Iar Grabkovici iarăşi i-a poruncit şi diavolul, în silă, a răspuns, recunoscând: 
„Nu sunt suflet". Şi astfel au văzut cu toţii şi şi-au dat seama că îi ispitea diavolul. 

Atunci Grabkovici a zis către preoţi: „Vedeţi că, ispitiţi fiind de diavol, amăgiţi o 
mulţime de oameni şi-i duceţi la pierzanie? Deci, căiţi-vă şi nu vă mai amăgiţi nici pe 
voi, nici pe alţii. Vedeţi cum v-a lăsat Dumnezeu în mintea voastră nechibzuită pe voi, 
cei care propovăduiţi scorneli şi împrăştiaţi născociri omeneşti despre focul 
purgatoriului, de care nici părinţii teofori nu ne învaţă, şi faceţi necuviinţe, adică îl 
numiţi sfânt pe diavol şi vă rugaţi pentru el? Să ştiţi însă că Dumnezeu i-a dat diavolului 
voie să facă asta în folosul vostru, astfel încât, dându-vă seama că rea este învăţătura 
voastră despre chinul purgatoriului, veţi înceta să mai duceţi în ispită diavolească 
poporul, pe care, amăgindu-1 întru pricopseala voastră cea rea, în loc să-1 curăţiţi îl 
trageţi după voi în gheenă". Şi ei, ruşinaţi tare, au plecat. Iar în bisericile catolice, ca să 
le fie tuturor de învăţătură, au poruncit în gura mare să nu se mai ducă nimeni acolo căci 
nu un suflet s-a ivit, ci amăgirea diavolului. Iar Grabkovici, pe când încă se aflau cu toţii 
acolo, 1-a cercetat vârtos pe stăpânul casei, zicându-i: „Ori tu, ori cineva dintr-ai tăi 
faceţi vrăjitorii şi îl aveţi pe acest drac". Şi s-a vădit că acesta n-avea nici o vină, căci 
era om bun şi simplu. Dar femeia de la cuhnie, adică bucătăreasa lui, fiind strânsă tare 
cu uşa, a recunoscut în faţa tuturor că îl avea pe acest drac încă din Polonia Mare (căci 
era leahă), însă a zis: „Nu eu i-am poruncit să facă asta, însă, dacă el vrea să facă ceva, 
face şi fără mine". Inşfâcând-o pe bucătăreasă, au dus-o în temniţă, însă, de ruşine, 
preoţii latini au dat poruncă să fie făcută scăpată în toiul nopţii, pentru ca nu cumva, 
după o cercetare mai amănunţită, să se răspândească peste tot vestea despre amăgeala 
diavolului, făcându-i şi mai tare de batjocură... 23 



23 Dintre elementele comune acestui caz şi celorlalte tipuri de contact cu fiinţe spirituale, de la 
extraterestri până la spiritele morţilor, amintim aici: exploatarea fondului religios al celor înşelaţi (aceştia 
fiind convinşi că ceea ce fac îi este bineplăcut lui Dumnezeu), negarea învăţăturii Bisericii Ortodoxe (în 
numele unei îndoielnice minuni care e mai convingătoare decât o dogmă învechită), invitaţia adresată 
ortodocşilor de a-şi părăsi credinţa pentru a primi noul adevăr. în acelaşi timp trebuie observată atitudinea 
fermă a nobilului Grabkovici, care nu a şovăit să dea în vileag rătăcirea şi înşelarea diavolească. Aşa se 
purtau sfinţii mucenici care dărâmau idolii prin care oamenii erau călăuziţi de duhurile întunericului, 
întâmplarea arată, încă o dată, că nu numai preoţii au datoria de a lupta împotriva rătăcirilor şi ereziilor, ci 
şi toţi mirenii care fiind mădulare ale Trupului lui Hristos sunt chemaţi să mărturisească adevărul de 
credinţă. 



Părintele Dan Bădulescu: 

Despre maestrul Gregorian Bivolarii şi Tantra Yoga" 



In perioada anilor 1970, mişcarea new age, printr-un fenomen de rezonanţă 
sincronică, a pătruns pe canale văzute şi nevăzute şi în ţara noastră. Modalitatea de 
pătrundere a fost desigur foarte discretă, dat fiind faptul că în acea perioadă cenzura de 
partid era cât se poate de vigilentă cu aceste mişcări suspecte ce veneau de dincolo de 
„cortina de fier", din spaţiul euro-atlantic. 

După cum se ştie, în acea perioadă în cadrul mişcării new age de o mare cinste se 
bucurau curentele spiritualităţii orientale, dintre care se remarca desigur yoga. Spaţiul 
euro-atlantic, în special cel nord american a fost împânzit de numeroşi „guru" indieni ce 
au făcut o propagandă extrem de eficientă învăţăturilor hinduiste, dintre care yoga avea 
un rol important. 

In aceeaşi perioadă (anii 1970) la noi în ţară acest fenomen s-a manifestat la o 
scară mult atenuată. In Bucureşti şi provincie se găseau câteva centre de practică yoga 
animate de câţiva „instructori" ca Gregorian Bivolaru, Nineta Crainici, Tufoi, Mario- 
Sorin Vasilescu, Vulcănescu, Chiaburu (pentru Meditaţia Transcendentală.) 25 Anul 
1982 a marcat „scandalul meditaţiei transcendentale", declanşat de stoparea activităţii 
lui Ion Stoian (român rezident în Elveţia) de către autorităţile de stat. In urma măsurilor 
severe luate în acel moment, au fost desfiinţate nu numai cursurile - legale - de yoga, ci 
şi Institutul de psihologie, cluburile de arte marţiale: judo, karate, etc. 

„Prigoana" a luat sfârşit o dată cu revoluţia din 1989. O dată cu libertatea 
binecuvântată ce a încununat jertfa tinerilor martiri, aceste manifestări de tip new age, la 
care s-au adăugat astrologia, ocultismul, radiestezia, paranormalul, parapsihologia, 
divinaţia, yoga, medicina alternativă, etc, au înflorit într-un „boom" impresionant. Cei 
40 de ani de comunism au instaurat în special în marile oraşe un climat de ateism 
programat, în care generaţii întregi născute după cel de-al doilea război mondial au 
rămas la stadiul unui creştinism nominal şi minimal, având un contact extrem de diluat 
cu Biserica, iar ca nivel catehetic nu cu mult peste 0. O parte din aceste suflete uscate de 
materialismul satanic însetau după Dumnezeu şi cele sfinte, dar, lipsiţi fiind de orice 
discernământ duhovnicesc, s-au adăpat la primele izvoare ce le-au ieşit în cale. 

Dintre aceste mişcări „alternative", ne vom opri asupra aşa-numitei M.I.S.A. 
(Mişcarea de Integrare Spirituală în Absolut), condusă de către Gregorian Bivolaru. 
Acesta s-a născut la 12 martie 1953 în Tărtăşeşti, un sat mic, aproape de Bucureşti. El a 
început să predea yoga practică în Bucureşti în anul 1978. Ca şi marea majoritate a 
instructorilor de yoga români, G. Bivolaru a fost un diletant autodidact. In afara 
carenţelor elementare de stăpânire competentă a domeniului, s-a remarcat prin faptul de 



24 Articol apărut sub titlul MIŞCAREA DE INTEGRARE SPIRITUALĂ IN ABSOLUT (M.I.S.A.) - O 
manifestare a magiei erotice în perioada contemporană în Credinţa ortodoxă, Anul VII, nr. 3 (72), martie 
2003. Un rezumat al acestui articol a apărut în periodicul Patriarhiei Române, Vestitorul Ortodoxiei nr. 
310/2003, care a girat astfel obiectivitatea documentară a autorului, care a făcut doctoratul în Teologie cu 
specializarea în Sectologie. Cartea sa împărăţia răului: New Age este cea mai documentată lucrare apărută 
în limba română despre invazia neopăgână. 

25 Octavian Sărbătoare, Despre MISA şi Dl. Gregorian Bivolaru, preluat după internet 
http://www.yogaesoteric.net/tablepage.asp? 

Chapter=7&Page=23&lang=ro 

a fi stăpânit de patima desfrânării, ajungând până la a fi arestat de mai multe ori şi 
condamnat pentru răspândirea de materiale pornografice. 

S-a ajuns şi până acolo ca împricinatul să fie supus unui consult psihiatric de 
specialitate, care a ajuns la concluzia că „pacientul prezintă, în momentul examinării, 
dezvoltare paranoică a personalităţii cu elemente obsesivo-fobice pe fond psihopat 
schizoid" 26 . Medicii legişti au făcut şi o propunere către instanţă: „Considerăm că 
numitul prezintă un grad mare de periculozitate socială şi proliferarea unor practici 
aberante cu caracter sexual, fapt pentru care apreciem că discernământul este pierdut în 
raport cu fapta pentru care este cercetat şi recomandăm aplicarea măsurilor de siguranţă 
medicală prevăzută de art. 1 14 CP. . ." 

„Idei interpretative de persecuţie, idei dominante cu caracter mistic, idei obsesivo- 
fobice cu caracter mistico-religios şi erotic, preocupări erotice exagerate, nemotivate 
afectiv. Instabil în timpul discuţiei (...) capacitate de sinteză şi abstractizare diminuată. 
Afectivitate - instabil, irascibil, revendicativ." 

La categoria examenul personalităţii Grig a dat rezultate absolut spectaculoase, 
astfel „tendinţele psihonevrotice releva în sfera personalităţii manifestă valori 
patologice pentru tendinţele obsesive (321 de puncte faţă de normalul de 120 de 
puncte), schizoide (340 de puncte în loc de 120 de puncte pentru cazuri normale). Cu 
valoare accentuată apar tendinţe paranoide (280 de puncte faţă de normalul de 120 de 
puncte). (...) în sfera personalităţii profunde apare o sexualitate ambivalenţă, dominată 
de necesitatea erotică, agresiunea lipseşte, fiind refulată. In sfera afectivă, refularea 
dorinţei de afirmare, caritate, religiozitate, fiind caracteristic nevrozelor şi la psihoze 
dintre care schizofrenici. Caracter limbaj afectat, care încearcă să-şi seducă auditoriul, 
doreşte să se arate dur, dar este de fapt slab. Masochism moral; înclinare neautentică 
spre etică, religie, artă, profesii spirituale." 27 

In ciuda acestor diagnostice „Grig a petrecut aproape 2 ani în închisoare, doar 
pentru că era profesor de yoga. El a reuşit să evadeze spectaculos din închisoarea cea 
mai cumplită (Penitenciarul Rahova), ca o formă de protest, dând astfel naştere unor 
istorii despre neobişnuitele lui capacităţi yoghine paranormale, pe care el le-a şi 
confirmat după aceea prin acţiunile sale." 28 

La ora actuală (2002), M.I.S.A. numără peste 30.000 de membri, având filiale în 
oraşele din provincie (Cluj, Craiova, Iaşi, Braşov, Timişoara, Bacău, Contanta, ş.a.) şi în 
câteva ţări: Italia, Franţa, S.U.A., Ungaria, Germania, Danemarca, Australia. 

Caracterizarea învăţăturilor MISA 

Oferta practicilor de „integrarea în absolut" este destul de variată. Ea cuprinde 
preocupări legate de: 

- yoga propriu-zisă: tantra yoga, karma yoga, laya yoga, hatha yoga, etc; 

- baze filosofice hinduiste: shivaism, bhagavat gita, upanishade, etc; 

- terapii alternative: ayur-veda, etc; 

- apologetică naţionalistă anti francmasonică (!); 

- astrologie karmică şi reîncarnare; 

- „învăţături creştine": apocrife, Sadu Sindar Singh, yoga creştină, isihasm yoghin. 
Adepţii, în copleşitoarea lor majoritate tineri cu probleme psiho-somatice şi cu 

mari neclarităţi duhovniceşti capătă în cadrul cursurilor de yoga M.I.S.A. răspunsuri la 



26 Ziua pe Internet, www.ziua.ro/archive/2002/10/08/docs/33122.html, marţi 8 octombrie 2002, Laszlo 
Kallai 

27 Idem 

28 http://www.yogaesoteric.net/tablepage. asp?Chapter=7 
&P age=23 & lang=ro 



întrebările existenţiale: „cine sunt eu?", „ce sunt eu?", „unde sunt în univers?", „în ce 
relaţie sunt eu cu Dumnezeu?" 29 

Cursurile durează 7 ani şi sunt anunţate în fiecare an prin împânzirea oraşului cu 
mii de afişe. Prima şedinţă de prezentare şi introducere, gratuită, are loc de obicei în săli 
de teatru închiriate („Teatrul C. Tănase", „Teatrul C. Nottara"). Apoi cursanţii sunt 
convocaţi la una din sălile de meditaţii, amenajată la mansarda unui cămin de 
nefamilişti de pe platforma industrială Pipera. 30 

„Grig locuieşte acum (2003) în Bucureşti, conducând 12 'ashramuri' plus centre de 
cercetare, învăţământ şi vindecare potrivit principiilor yoghine. El însuşi predă yoga la 
clasele mari care au ajuns în al 12-lea şi al 13-lea an de studiu, la celelalte predând mai 
mult de 200 instructori răspândiţi în toată România." 31 

învăţăturile legate de karma yoga de exemplu, urmează în linii mari pe acelea ale 
experţilor (guru) neo hinduşi ca Sri Aurobindo, Swami Shivananda, Swami 
Vivekananda, Mahatma Gandhi, ş.a. Potrivit lui Sri Aurobindo „eficienţa acţiunii care a 
fost consacrată şi care este efectuată prin şi pentru divinitate este direct proporţională cu 
gradul jertfei divine. Acţiunea manuală efectuată intenţionat numai pentru divinitate 
este superioară activităţii mentale efectuată intenţionat doar în scopul evoluţiei noastre 
egotiste, pentru slavă personală, sau pentru o satisfacţie mentală trecătoare. Potrivit 
tradiţiei hinduse privind karma yoga, alegerea acţiunilor «care trebuie să fie efectuate» 
de către cineva este determinată de ceea ce se numeşte în India svadharma (legea cea 
potrivită). In timp ce în Occident religia, morala şi legea sunt alcătuite din drepturi şi 
restricţii date în termeni absoluţi, rezervându-şi dreptul pentru excepţii multiple, 
hinduismul dă diferite drepturi şi îndatoriri, uneori contradictorii, pentru diferite grupuri 
de oameni din societate". 32 

In ciuda faptului că G. Bivolaru şi instructorii săi se delimitează hotărât şi 
deschis de mişcarea new age, socotind-o - pe bună dreptate - un fenomen dirijat din 
umbră de masoneria globalistă - totuşi caracterul eclectic-sincretist al învăţăturilor 
cursului arată exact contrariul, şi anume apartenenţa în duh de mişcarea Vărsătorului. 
Elementele neo-hinduse şi orientale se împletesc cu apocrife şi cu practica isihastă într- 
un mod ce le desfigurează în cel mai post-modernist chip. 

Să luăm de exemplu un material ce alătură „Meditaţia isihastă - Rugăciunea 
inimii - o formă ezoterică a practicii creştine" de meditaţia yoghină. 

„Practica de bază a isihasmului este ceea ce călugării numesc rugăciunea inimii, o 
formă de rugăciune care atinge, în etapele sale cele mai înalte, profunzimile 
meditaţiei." 33 

„Rugăciunea inimii este, de fapt, o formă de meditaţie specifică sistemului yoga 
(sic!), prin faptul că ea nu are un obiect anume spre care să se orienteze şi pentru că nu 
mai foloseşte nici un cuvânt. 

Meditaţia isihastă implică trei faze: 

- In prima fază se rosteşte simplu rugăciunea: la început de trei mii de ori pe zi, 
apoi de şase mii de ori, pe urmă de douăsprezece mii de ori pe zi şi apoi tot timpul. 
Această primă fază este similară anumitor procedee specifice din Japa Yoga. 

- Practicantul urmăreşte să găsească cu imaginaţia locul inimii şi să sincronizeze 
cuvintele rugăciunii cu bătăile inimii şi cu ritmul respiraţiei. Acestea sunt aspecte 
specifice tehnicilor de pranayama. 



29 Diac. Prof. Dr. Petre I David, Invazia sectelor, voi. 2, Editura Europolis, Constanţa, 1999, p. 54 

30 Ziua pe Internet marţi www.ziua.ro/archive/ 2002/10/15/docs/33774. 25 octombrie 2002 

31 bivolaru misa: Gregorian Bivolaru - Biography 

www.sivasakti.com/yoga_tantra_meditation/bivolaru_misa.html 

32 Karma yoga, http://www.yogaesoteric.net 

33 http//www.yogaesoteric.net/tablepage.asp?Chapter=l 
&P age=2 3 & lang=ro 

- în această fază are loc cu adevărat rugăciunea inimii. Acum mintea fuzionează 
perfect cu rugăciunea fără să mai aibă nevoie de cuvinte. Această etapă este 
asemănătoare cu tehnicile de Laya yoga. 

Condiţii preliminare pentru realizarea rugăciunii inimii: 

- Mintea practicantului trebuie să se orienteze către interior, spre «inima» sa, 
abandonând orice exteriorizare către un obiect anume. Inima reprezintă, de fapt, centrul 
fiinţei, locul în care tradiţia spirituală yoghină localizează sediul spiritului divin 
nemuritor Atman. Mintea, întorcându-se în inimă, se întoarce, de fapt, «acasă». 

Efecte: 

- Are loc o deschidere din ce în ce mai mare a inimii spirituale, prin concentrarea 
neîntreruptă asupra ei, deci practic o dinamizare intensă a centrului subtil de forţă 
Anahata chakra, şi în etapele ultime, chiar accesul la Şinele Divin individual. 

Toate etapele necesare pentru aprofundarea acestei tehnici nu fac decât să reveleze 
unitatea în esenţă a acestor două căi spirituale, yoga şi creştinismul, diferite doar în 

aparenţa. 

Am citat dinadins integral aceste paralele făcute între creştinism şi yoga, deoarece 
ele reflectă modul atragerii tinerilor români ce mai au unele trăsături ortodoxe, primite 
de la naşterea cea de-a doua şi din mirungere, şi sunt astfel receptivi la acest melanj 
specific new age-ului în spaţiul răsăritean ortodox. 

Desigur alăturarea este forţată, iar asceza şi mistica ortodoxă şi cea de tip yoghin 
hinduist nu au în comun decât aspectele exterioare. Pur şi simplu Dumnezeul creştinilor 
nu este nici Brahmanul, nici Atmanul hinduşilor. Unirea isihastului şi cea a yoghinului 
se realizează cu fiinţe diferite, şi chiar în chip diferit. 

G. Bivolaru s-a aventurat în „exegeze" teologice de tot felul, având totala libertate 
a unui sectant ce poate fi oricât de „creativ", fără a se conforma unei tradiţii bisericeşti 
anumite. Astfel el ajunge să lanseze pe internet o variantă proprie a rugăciunii „Tatăl 
nostru" ce conţine următoarele contribuţii creatoare: 

„Pâinea noastră cea de toate zilele dă-ne nouă astăzi. Şi nedespărţită (!)... 
Şi ne izbăveşte de cel rău şi viclean... 

Că a Ta este slava şi mărirea acum şi pururea şi în vecii vecilor. Amin" 
Cursurile se desfăşoară pe fondul hipnotic al unei muzici ambientale electronice, 
metodă folosită la rândul lui şi de către Mărio Sorin Vasilescu. Această muzică a fost 
multiplicată şi răspândită sub forma casetelor şi discurilor CD Rom MP3. Unele dintre 
aceste casete se declară a conţine mesaje subliminale, adică acel tip de mesaje ce se 
adresează direct pragului subconştient, nefiind prin urmare supuse controlului trezviei. 
Acest procedeu de magie şi hipnoză este cu atât mai periculos cu cât efectele nu pot fi 
sesizate din timp. 

Trebuie recunoscut însă că punctul forte al lui Grig Bivolaru, punct ce-1 distinge 
îndeosebi în România de alţi „maeştri yoghini", este Tantra Yoga. Tradiţiile hindusă şi 
buddhistă socotesc că aceasta este veche cel puţin ca şi tradiţia vedică, socotită veche de 
aprox. 5000 de ani. 

"Buddhismul pe de altă parte are o ramură tipică tantrică cunoscută sub numele de 
Vajrayana. Acest buddhism tantric este practicat încă în Tibet, dar şi în Nepal şi India. 
Considerând spaţiul spiritual-cultural românesc, ideea de a considera sexualitatea ca o 
cale spirituală, pare natural de a se înfiripa şi în România. Temperamentul devoţional al 
românilor îi plasează natural în a se apropia cu sinceritate de un fenomen care în istorie 
este clar documentat şi în unele părţi ale lumii practicat extensiv. Se pune întrebarea de 
ce până acum Tantra nu a fost pe agenda de lucru a românilor? Se poate răspunde 
simplu, pentru că Tantra ca expresie necesită libertate, iar românii din păcate în istorie 
au fost dominaţi de alte popoare şi asupriţi interior de dictatori. Cu alte cuvinte istoria a 

împiedicat dezvoltarea unei spiritualităţi care foloseşte sexualitatea ca metodă de 
iluminare. Privind cu onestitate felul de comportare al românilor, îi găsim pe unii cu 
mult suflet, pasionaţi, cu căldură şi dorinţa de a trăi viaţa din plin. Aceste caracteristici 
sunt esenţiale când analizam calităţile unui aspirant pe calea spirituală tantrică." 3 

Erotismul este arma nr. 1 a magiei, lucru descris magistral de către I. P. Culianu în 
lucrarea sa Eros şi magie în Renaştere, 1484 3,6 . Meritul cercetătorului român constă, pe 
lângă documentaţia de excepţie, şi în demontarea mitului „martirului" Giordano Bruno, 
aşezat în mentalul comun alături de Galileo Galilei şi alţii, în galeria celor prigoniţi de 
„biserică" pentru ştiinţă şi liberă cugetare. Se poate considera că la noi această lucrare 
dezvăluie publicului pentru prima dată adevărul legat de personalitatea lui Bruno şi a 
activităţii sale condamnabile. Potrivit lui Culianu, Bruno a dus până la consecinţele ei 
extreme doctrina numai schiţată a identităţii dintre iubire şi magie a lui Ficino: „magia 
este o metodă de control a individului şi a maselor, bazată pe o cunoaştere profundă a 
pulsiunilor erotice personale şi colective". în fapt, magia „...nu este decât eros aplicat, 
dirijat, provocat de operator"; „întreaga forţă a Magiei se întemeiază pe Eros" 37 . "Magia 
erotică reprezintă gradul zero al oricărei magii: îndrăgostitul face acelaşi lucru ca 
magicianul: construieşte prin mijloace de persuasiune în jurul iubitului o reţea pentru a 
controla aparatul pneumatic al celui iubit" 38 . Pe scurt, magia „este o operaţiune 
fantasmatică ce trage folosinţă din continuitatea dintre pneuma individuală şi pneuma 
universală" 39 . 

Relaţiile dintre indivizi sunt reglate după criterii „erotice", fiecare fiinţă este 
inserată într-un releu intersubiectiv. Operatorul observă relaţiile intersubiective şi trage 
un profit din cunoaşterea lor. Se petrece ceva similar ca în „procesul de transfer". 
Practicianul magiei erotice îşi poate folosi talentele contra voinţei unui individ şi contra 
societăţii înseşi, pentru că dictează el însuşi regulile societăţii. „Se vede că magia 
erotică bruniană îşi propune ca scop să-i permită unui manipulator să controleze indivizi 
izolaţi şi mase. Supoziţia-i fundamentală este că există un mare instrument de 
manipulare şi acesta este Erosul în sensul cel mai general: ceea ce iubim, de la plăcere 
fizică, până la lucruri nebănuite, trecând, desigur, prin bogăţie, putere etc." 40 chiar şi 
repulsia şi ura, care sunt partea negativă a aceleiaşi atracţii universale: „legătura 
legăturilor este iubirea." 41 * 42 

Această armă a fost folosită printre alţii, de către maestrul apreciat de G. Bivolaru, 
Bhagwan Rajneesh, supranumit „Osho", cel care la un moment dat ajunsese să posede 
99 de limuzine de lux Rolls Royce, şi avea o adevărată gardă de corp personală. Aspecte 
cutremurătoare ale activităţilor din ashramul lui Osho au fost surprinse şi dezvăluite în 
documentarul apologetic „Invazia păgână" din anii '90, reluat acum şi de postul de 
televiziune Tele 7 ABC. Efectele asupra tinerilor şi tinerelor prinşi în această capcană a 
demonului desfrânării pot fi devastatoare. Ele pot fi urmărite mai pe larg în lucrarea lui 
Danion Vasile Jurnalul convertirii 43 , sau în diverse mărturii, chiar dacă sunt, din motive 
lesne de înţeles, anonime. 

Iată declaraţia unui tânăr care a practicat „yoga lui Bivolaru" timp de trei ani: 
„Din primele şedinţe ni s-a spus că vom învăţa multe lucruri care constituie secrete ale 
practicii yoga, deci va trebui să nu le discutăm chiar cu oricine, că la şedinţe va trebui să 



35 Octavian Sărbătoare osmail.htmosmail.htm 

36 Editura Nemira, 1994 

37 Ioan Petru Culianu - Eros şi magie în Renaştere, ed. cit., p. 16 
38Ibidem, p. 132. 

39Ibid.,p. 133. 
40Ibid.,p. 136. 
41Ibid.,p. 144. 

42 Preluat după Aurel Codoban Ioan Petru Culianu, sau filosoful (religiilor) ca "magician" în Cotidianul, 
Suplimentul cultural, literar şi artistic, 18.05.1992, p.7 

43 Editura Bunavestire, Galaţi, 2002 

nu lipsim, deoarece pierdem ritmul, că sunt nişte reguli care trebuiesc respectate şi 
anume: în timpul şedinţelor toată lumea ascultă şi face ce i se cere; materialele primite 
nu pot fi arătate la nimeni şi mai ales nu pot fi multiplicate, transmise altora. Unele 
tehnici erau secrete, de exemplu mantrele. Toate acestea au apărut treptat, în aşa fel 
încât de la totala libertate pe care o aveam la început am ajuns să nu mai pot vorbi 
despre ceea ce făceam decât cu cei care participau la cursuri. (...) în fiecare vacanţă de 
vară, yoghinii se întâlneau la Costineşti, într-un fel de tabără. Ajungând acolo, e greu de 
spus ce am simţit. Dacă la sală unele asane erau comice, aici, unde aproape toţi 
yoghinii, în frunte cu instructorii şi chiar Bivolaru, erau dezbrăcaţi, exerciţiile deveneau 
de-a dreptul vulgare" 44 . 

Fenomenul a căpătat o asemenea amploare încât nu mai poate fi ignorat de către 
Biserică. Ceea ce stârneşte uimirea este faptul că în toate procesele intentate de 
Gregorian Bivolaru diferiţilor ziarişti din presa scrisă şi audio-vizuală ce l-au demascat 
în diferite momente, acesta a ieşit învingător! Ceea ce duce la concluzia firească, şi 
aceea că „prigonitul iudeo-masoneriei", aşa cum se prezintă fanilor săi Bivolaru, este în 
realitate mai mult decât protejat de către forţe oculte, văzute şi nevăzute. 

Dacă Biserica ortodoxă nu are la îndemână mijloace coercitive, iar în cele 
duhovniceşti foloseşte cu mare scumpătate afurisania şi blestemul, totuşi rămân cel 
puţin de folosit mijloacele harice misionare de combatere şi încercarea de a recupera, 
acolo unde mai este încă posibil, oile pierdute... 45 



44 Ziua pe Internet marţi www.ziua.ro/archive/ 2002/1 0/1 5/docs/33774. 25 octombrie 2002 

45 Prezentarea făcută de părintele Dan Bădulescu a fost inclusă aici numai pentru faptul că M. I. S. A. 
este, de departe, cea mai răspândită mişcare din România contemporană care promovează credinţa în 
reîncarnare, credinţă care constituie una dintre temele principale ale volumului de faţă. în viitor 
intenţionez să alcătuiesc o lucrare amplă în care învăţătura fiecăruia dintre maeştrii de yoga români să fie 
analizată în raport cu învăţătura Sfintei Scripturi şi a Sfinţilor Părinţi (n.a.). 

1 . Venirea la Hristos în Ortodoxie 

S-a scris mult despre cei ce vin la Ortodoxie dintr-un mediu romano-catolic, 
anglican sau protestant, însă s-a scris relativ puţin despre un fenomen la fel de 
important: numărul crescând de occidentali care vin la Ortodoxie după ce au trecut prin 
religii orientale. Trăind în societatea occidentală, aceste persoane au avut în general 
contact cu creştinismul într-o formă sau alta, dar s-au îndepărtat de el, găsind că-i 
lipseşte ceva. Duhurile lor n-au dat mărturie despre adevărul din el, căci acel adevăr 
fusese întunecat de un tip de religiozitate lipsită de autenticitate. Căutând Adevărul, ei 
căutau o percepere directă, intuitivă a Realităţii, dar în bisericile creştine vedeau cum 
percepţia mistică era înlocuită de intelectualism, pe de o parte, şi de sentimentalism, pe 
de alta. 

In primul caz, creştinismul devine ceva ce se dobândeşte prin învăţarea mecanică, 
pornind de la ideea că pentru a fi mântuit e suficient să stăpâneşti în mod corect 
cuvintele - adică doar să memorezi versetele cheie ale Scripturii, să pătrunzi în mod 
intelectual conceptele şi să le repeţi, ştiind cum să te porţi şi să vorbeşti în dialectul 
religios al sectei tale particulare. Creştinismul devine astfel o religie seacă, întemeiată 
doar pe cuvinte, un sistem juridic, un set de idei şi comportamente, precum şi o instituţie 
politică ce operează pe baza aceloraşi principii cu ale instituţiilor lumeşti. In multe 
locuri, bisericile vor adăuga un element de sentimentalism şi entuziasm, spre a aduce 
puţină viaţă sistemelor lor moarte, dar se ajunge la un materialism la fel de trivial ca şi 
legalismul religios. Oamenii ajung să fie hipnotizaţi atât de stările lor emoţionale 
autoprovocate, cât şi de sentimentul că au „dreptate" în privinţa Scripturilor şi a 
doctrinelor lor. 

O astfel de stare nu înseamnă perceperea directă a Realităţii; ea nu e Ultimă. Nu e 
deci de mirare că acei ce caută spiritualitatea, chiar dacă au fost crescuţi in familii 
creştine, încep să privească în alte direcţii, în afara bisericilor. Astăzi apar o mulţime de 
cărţi, majoritatea scrise de autori protestanţi, care avertizează oamenii asupra pericolului 
religiilor orientale şi a amorfei mişcări New Age. In multe cazuri, ele sunt excelente 
cărţi de apologetică creştină, cu informaţii preţioase, având importantul rol de a ajuta pe 
oameni să ocolească primejdiile spirituale. Insă ceea ce majoritatea cărţilor evită să 
menţioneze este faptul că practicanţii religiilor orientale şi new-age-iştii au şi ei un 
argument important: au motive serioase să facă ceea ce fac. Au ajuns să caute în afara 
bisericilor creştine deoarece, într-un fel, bisericile le-au înşelat aşteptările. Substituind 
experierea Adevărului prin cunoaştere mentală şi exaltări emoţionale, ele nu ajung să-i 
înveţe nici măcar principiile elementare păstrate de vechile religii orientale. Aceste 



46 Materialul este tradus din revista The Ortodox Word (voi. 32, nr. 5/190, sept. - oct. 1996, pp. 208 - 
228), în Epifania, nr. 1-2/1998 - traducere: Constantin Făgeţan. Am anexat acest articol în nădejdea că va 
exista cel puţin o persoană care, citind despre credinţa ortodoxă, va renunţa la erezie pentru a îmbrăţişa 
învăţătura Bisericii. Nu am încercat să dau sfaturi celor care vor să se convertească, ci am preferat să le 
pun înainte textul părintelui Damaschin, un alt convertit care atrage atenţia asupra curselor în care 
diavolul vrea să îi atragă pe cei care se apropie de Ortodoxie. Consider că acest articol va fi de folos în 
acelaşi timp şi fiilor credincioşi ai Bisericii, pentru că, arătându-le greşelile altora, îi va ajuta să îşi 
conştientizeze propriile greşeli. 

principii elementare sunt 1) eliberarea de asuprirea gândurilor şi dobândirea păcii 
minţii; 2) înlăturarea dorinţelor şi a patimilor; 3) stăpânirea emoţiilor negative. 

în forma sa necontrafâcută, creştinismul are mijloace de a atinge toate aceste 
ţeluri, şi mai mult decât atât, căci merge mai departe decât toate religiile. Prin el se 
ajunge la descoperirea căii către îndumnezeire, către comuniunea desăvârşită cu 
Dumnezeu prin credinţa în Hristos. Tinerii noştri ajung să caute în altă parte deoarece 
bisericile nu cunosc aceste mijloace sau nu se folosesc de ele. 

Când căutătorul occidental pătrunde într-o predanie autentică, tradiţională, a unei 
religii orientale, poate experimenta anumite forme de trezire spirituală. El poate începe 
să experimenteze lumina conştiinţei pure şi eliberarea de gânduri şi, prin aceasta, să 
înceapă a-şi vedea propria cădere, stricăciunea lăuntrică şi haosul interior, putând să 
pornească la înlăturarea efectelor negative ale condiţionării sale de către lume. 

Mulţi se mulţumesc să rămână pe acest drum, însă în alţii se petrece ceva ciudat. 
Intr-un anumit sens, ei înaintează spiritual mult mai mult decât o făcuseră vreodată 
înainte, dar în acelaşi timp sunt în mod inexplicabil neîmpliniţi. O dată cu noua lor 
descoperire a ceva ce depăşeşte domeniul ego-ului şi al patimilor, devin conştienţi că 
trebuie să existe însă ceva mai presus de ceea ce le dă lor autentica tradiţie orientală. De 
ce oare se întâmplă astfel ? Unii ar putea spune că, în calitate de occidentali, ei poartă 
creştinismul, ca să spunem aşa, în codul lor genetic. Insă noi am putea spune chiar mai 
mult: aceştia, chiar dacă au avut contact cu creştinismul într-o formă sărăcită, au ajuns 
totuşi în contact cu „idealul hristic" aşa cum 1-a numit Oluesa, marele transmiţător al 
religiei băştinaşilor americani. însuşi germenele ideii de Iisus Hristos - Dumnezeu Care 
S-a întrupat, Care S-a golit pe Sine în creaţie, Care a spus cuvintele pe care le-a spus şi 
Care a murit pe Cruce pentru readucerea omenirii la starea ei originară, deci în Rai - 
este atât de puternic în sine, încât istorisirile şi învăţăturile lui Buddha, Lao Ţî, 
Confucius, Mahomed şi ale zeităţilor hinduse pălesc în comparaţie cu El. Dar dacă 
Hristos e atât de măreţ încât se poate distinge prin El însuşi, de ce religia întemeiată pe 
El se află într-o stare atât de jalnică? De ce oare e atât de exteriorizată, materialistă şi 
lumească? Cu siguranţă, gândesc neîmpliniţii căutători în religiile orientale, trebuie să 
fie mai mult decât atât în ceea ce-L priveşte pe Hristos. 

Dar în aceste suflete lucrează ceva mai mult decât ideea de Hristos. însuşi Hristos 
lucrează în ei. O dată ce au auzit cele descoperite de Hristos devin de acum încolo 
răspunzători, iar El îi ajută să ducă la bun sfârşit această răspundere, îi ajută să vină la 
El. 

Şi astfel căutarea lor în religiile orientale îi aduce în pragul Bisericii Ortodoxe 
Răsăritene, cea mai veche şi tradiţională dintre comunităţile creştine. In religiile 
orientale transmiterea directă a înţelepciunii de la învăţător la discipol are o importanţă 
vitală. Ortodoxia posedă această transmitere ce merge în urmă până la Hristos însuşi: o 
linie de dezvoltare istorică neîntreruptă, fără vreo schimbare fundamentală a punctului 
de vedere, aşa cum s-a întâmplat în Occident după schisma din 1054. 

Căutătorii spirituali din zilele noastre găsesc în Ortodoxie o îndrumare clară întru 
dobândirea liniştii, stăpânirea patimilor şi gândurilor şi cultivarea virtuţilor, ca şi 
învăţături precise despre amăgirile spirituale, călăuzindu-i cu mai multă siguranţă pe 
calea comuniunii cu Dumnezeu. Insă mai presus de toate, ei află Chipul Neschimbat al 
lui Hristos, pe Care nu-L întrezăriseră în celelalte biserici. In El, pe Care vechiul Imn 
Acatist îl numeşte „Răsărit al răsăriturilor", ei află începutul şi Sfârşitul dorinţei 
inimilor şi poarta către viaţa veşnică. în profunda tradiţie mistică şi contemplativă a 
Răsăritului Creştin, aceştia sunt capabili să treacă cu bine dincolo de realizările pe care 
le-au avut în religiile orientale. 

In unele privinţe, cei ce se convertesc la Ortodoxie de la religiile orientale au un 
anumit avantaj asupra celor convertiţi de la confesiunile creştine occidentale, însă în alte 



privinţe sunt dezavantajaţi. întru folosul nostru al tuturor celor ce suntem convertiţi la 
Ortodoxie, vom discuta mai amănunţit această problemă. 

2. Capcanele în care cad protestanţii convertiţi la Ortodoxie 

Când vorbim despre protestanţii convertiţi la Ortodoxie nu ne referim la toţi şi nici 
la protestantism în întregime, ci vorbim doar despre tendinţele cele mai grave dinăuntrul 
protestantismului şi despre problemele ce apar atunci când unii protestanţi intră în 
Biserica Ortodoxă. 

Originea protestantismului se găseşte în dorinţa demnă de laudă de a ieşi din 
ipocrizia religioasă şi din corupţie, cultivând legătura personală cu Iisus Hristos. Insă 
conform cu firea umană cea căzută, aceeaşi ipocrizie şi corupţie au pătruns curând şi în 
protestantism, aşa încât pentru foarte mulţi singura motivaţie rămâne spiritul de protest, 
ideea de a fi mai „drepţi" decât catolicii, întemeiată pe propria părere. 

Pornind cu o astfel de motivaţie, protestanţii ce devin ortodocşi, în dorinţa lor de a 
continua să fie drepţi, se comportă în acelaşi mod. In loc să fie experţi în citarea 
Scripturilor spre a-şi dovedi părerile personale, ajung acum experţi în citarea Sfinţilor 
Părinţi, a canoanelor şi dogmelor, pentru a se îndreptăţi; în loc să-i combată, acum îi 
ridiculizează pe catolici şi pe foştii lor confraţi protestanţi; în loc să fie implicaţi în 
conflictele dintre denominaţiunile protestante, acum se implică în conflictele dintre 
diversele jurisdicţii ortodoxe. Ei caută să devină mai drepţi nu numai decât catolicii şi 
protestanţii, ci chiar decât ceilalţi ortodocşi. Ca urmare, protestul lor continuă şi în 
Biserica Ortodoxă. Neavând predania directă de la duhovnici cu viaţă sfântă, cuvintele 
lor nu au putere lucrătoare, ci rămân în domeniul bidimensional al părerilor omeneşti. 

Există o mulţime de protestanţi ce sunt mult mai buni creştini decât fraţii lor ce au 
devenit ortodocşi. In această lumină, protestanţii convertiţi la Ortodoxie ar face bine să 
ia în seamă cerinţa protestantismului evanghelic de a ajunge să fie născuţi din nou, nu 
doar prin botez, ci printr-o convertire radicală, proces ce preschimbă lăuntric şi-i face să 
nu mai fie din lumea aceasta. Există mult adevăr în această cerinţă; problemele apar 
atunci când creştinii „născuţi din nou" vin la Ortodoxie fără a fi fost cu adevărat 
„născuţi din nou": când sunt doar nişte protestanţi rataţi, oameni ce încă sunt din lumea 
aceasta şi vor să-şi ascundă lipsa de profunzime spirituală devenind mai drepţi decât 
toate denominaţiunile protestante la un loc. In astfel de cazuri, convertirea lor rămâne în 
mare parte la nivel intelectual. 

Un protestant nu poate fi cu adevărat ortodox până ce nu s-a născut din nou, exact 
aşa cum spun protestanţii că trebuie să facă. Numai atunci când s-a convertit în mod 
autentic la Hristos, poate fi convertit cu adevărat la Ortodoxie. Acela poate înţelege 
profunzimea Ortodoxiei şi poate să-i pătrundă esenţa, aşa cum mulţi protestanţi de bună 
credinţă convertiţi la Ortodoxie au făcut-o deja. 

3. Capcanele în care cad romano-catolicii convertiţi la Ortodoxie 

In vreme ce motivaţia greşită a protestantismului este aceea de a fi drept, greşita 
motivaţie a romano-catolicismului este autoritatea. Graţie accentului pus pe absoluta 
autoritate exterioară şi infailibilitatea instituţiei ecleziastice, Biserica Romano-catolică a 
menţinut în viaţă cel mai vechi Imperiu din lume - însă cu un preţ deosebit de mare. In 
Biserica Ortodoxă, când un patriarh sau episcop cade în erezie, credincioşii nu sunt 
obligaţi să i se alăture. Insă în romano-catolicism nu există cale de scăpare. Dacă papa 
adoptă cea mai greşită atitudine şi proclamă cele mai primejdioase erezii - şi atunci când 
convoacă un conciliu precum Vatican II - poporul trebuie să-1 urmeze, altminteri nu mai 
poate rămâne catolic. Linia de demarcaţie a existenţei ca romano-catolic nu constă în a 
rămâne credincios anumitor doctrine, ci mai degrabă în a te afla sub autoritatea unui 
papă şi a fi recunoscut de acesta. O dovadă elementară a acestui fapt se poate vedea la 

catolicii de rit bizantin, care nu sunt obligaţi să accepte doctrina catolică a lui Filioque 
atâta vreme cât acceptă autoritatea papală. 

Majoritatea romano-catolicilor ce au venit în Biserica Ortodoxă în ultimele decade 
au făcut-o datorită falimentului spiritual rezultat din Conciliul Vatican II. Dar făcând 
aceasta, unii dintre ei nu au făcut decât să vândă venerarea unei autorităţi în schimbul 
alteia. Criticând catolicismul, aduc totuşi cu ei aceeaşi mentalitate papală în Biserica 
Ortodoxă. Ortodoxia lor constă în primul rând din a fi sub şi recunoscuţi de o autoritate 
bisericească ce este, la rândul ei, recunoscută. Ei îşi vor stoarce mintea şi vor face tot 
posibilul să menţină acest statut de recunoaştere, căci le dă siguranţa protecţiei 
instituţionale pe care au avut-o în romano-catolicism; şi intră literalmente în panică de 
îndată ce acel statut e ameninţat câtuşi de puţin. 

A fi ortodox înseamnă şi a te afla sub ocrotirea unui episcop ortodox, dar nu 
acesta e lucrul de căpetenie, ca în romano-catolicism. Când unii romano-catolici înrobiţi 
acestei mentalităţi se convertesc la Ortodoxie, ei otrăvesc atmosfera cu o eclesiologie 
străină. Subliniem din nou, nu este vorba de toţi catolicii convertiţi la Ortodoxie, ci doar 
despre capcanele în care ei ar putea să cadă. Mulţi dintre aceşti catolici convertiţi îi fac 
de ruşine pe cei născuţi ortodocşi, prin profunzimea pietăţii lor. Când s-au convertit cu 
adevărat la Ortodoxie, şi nu doar şi-au transferat loialitatea către o altă autoritate, ei 
împodobesc Biserica ca minunaţi creştini ortodocşi. 

4. Inima Ortodoxiei 

De obicei, convertiţii de la religiile orientale evită capcanele menţionate anterior. 
Ei nu au cum să întâlnească obstacolul de a încerca să fie mereu drepţi sau de a trebui să 
protesteze, şi nici nu sunt preocupaţi de autoritate, de politică sau jurisdicţii. La fel ca 
Părintele Serafim Rose - care a venit la Ortodoxie de la buddhism şi taoism - ei sunt 
capabili să meargă direct către inima Ortodoxiei mistice, cea din cealaltă lume. 
Dimensiunea ascetică şi mistică le este imediat familiară. Ei au deja o înţelegere a celor 
spuse de către Sfinţii Părinţi în ceea ce priveşte trecerea dincolo de domeniul simţurilor, 
înlăturarea dorinţei pentru cele create, cultivarea purităţii minţii, nelegarea minţii de 
gânduri şi imagini, etc. Nu le este greu să priceapă ce înseamnă a fi mântuit de falsa 
identitate a „omului vechi" prin pocăinţă şi credinţa în Iisus Hristos, dându-şi seama că 
aceasta este esenţa Ortodoxiei, care nu are de-a face cu corectitudinea, organizarea ori 
conceptele raţionale, ci doar cu unirea directă cu Dumnezeu. 

In mai mare măsură decât alţii, aceşti convertiţi ştiu ce înseamnă să nu fii din 
lumea aceasta şi astfel vieţile lor sunt adeseori înzestrate cu ceva nelumesc ce ţine cu 
adevărat de ortodoxia cea mai autentică, dar lipseşte din majoritatea bisericilor ortodoxe 
din occident. Insă şi convertiţii de la religiile orientale dau piept cu propriile primejdii, 
dintre care vom evidenţia câteva aici: 

5. Capcanele in care cad cei convertiţi de la religiile orientale 

a). înşelarea. Pe durata implicării lor în religiile orientale unii dintre aceşti 
convertiţi au avut unele experienţe spirituale care, din lipsa unui îndreptar ortodox cu 
ajutorul căruia să le poată înţelege, i-au dus către amăgire spirituală (prelest). Dacă nu 
au ajuns să-şi dea seama de greşeala lor prin pocăinţă, pot aduce cu ei în Ortodoxie o 
înţelegere deformată a vieţii spirituale, putând folosi rugăciunea lui Iisus ca pe un fel de 
mantra care să le producă o stare hipnotică sau înfierbântare a sângelui, stare în care ei 
cred că merg spre bine, dar de fapt merg spre mai rău. Aceste stări psihosenzoriale 
autoinduse, în loc să-i ajute să-şi vadă propriile păcate şi să se pocăiască, îi împiedică să 
dea faţă cu ei înşişi şi propria vinovăţie. După câteva luni sau câţiva ani de când sunt 
ortodocşi, ajung să creadă că au deja parte de experienţe asemănătoare cu cele ale 
Sfântului Simeon Noul Teolog, însă acelea nu sunt decât devieri de la urcuşul 
duhovnicesc. 



b). Spiritualitatea pusă mai presus de Hristos. O altă capcană şi mai subtilă este 
tendinţa de a pune exclusiv accentul pe „spiritualitate", cuvânt extrem de popular astăzi, 
ajungând să nu mai însemne de fapt nimic precis. Un convertit poate fi total scufundat 
în „spiritualitate" fără ca măcar să-L cunoască în mod real pe Iisus Hristos! El poate 
cunoaşte învăţăturile mistice şi ezoterice ale Sfântului Maxim Mărturisitorul, ale 
Sfântului Dionisie Areopagitul, poate scormoni în adâncurile sclipitoarei cărţi a lui 
Vladimir Lossky, Teologia mistică a Bisericii de Răsărit, dar totuşi rămâne o întrebare: 
oare chiar II cunoaşte pe Hristos? In acest sens, el ar putea învăţa de la protestanţi care, 
pe bună dreptate, pun atât de mult accentul pe faptul de a-L avea pe Hristos ca 
Mântuitor personal şi de a fi născuţi din nou prin credinţa personală în El. 

Un exemplu de situare a spiritualităţii deasupra de Hristos a fost Thomas Merton 
care a fost la început un profund scriitor creştin iar mai târziu a devenit un adept al 
spiritualităţii şi al „călătoriei contemplative". Spre sfârşitul vieţii se îndepărtase atât de 
mult de creştinismul tradiţional încât şi-a exprimat dorinţa de a primi iniţierea tantrică 
de la buddhiştii tibetani. Povestea lui ar trebui să slujească drept avertisment tuturor 
convertiţilor la creştinism de la religiile orientale. 

c). Sincretismul. Sincretismul religios este concepţia potrivit căreia toate religiile 
posedă acelaşi adevăr în străfundul lor ezoteric şi sunt în mod egal valide ca mijloc de 
mântuire. Această idee e deosebit de atractivă pentru inteligenţele deosebite, căci prin 
aceasta omul poate avea impresia că reconciliază adevărurile tuturor religiilor şi, în 
acelaşi timp, se situează puţin deasupra tuturor tradiţiilor. 

Dintre toate religiile lumii, numai creştinismul (care, desigur, e mai mult decât o 
religie) nu-şi află locul în schema sincretistă, şi aceasta în virtutea dogmei sale supreme 
despre Sfânta Treime, ce este de neconceput nu numai pentru intelectul discursiv, ci şi 
pentru lumina intelectului pur cultivat de mistici şi metafizicieni. Sincretiştii nu pot 
accepta înţelesul deplin al revelaţiei treimice, tocmai pentru că ea se plasează în afara 
scopului urmărit de intelectul lor şi pentru că de fapt ar trebui să-şi răstignească 
propriile minţi în faţa ei. 

Cu toate acestea, se întâmplă câteodată ca sincretiştii să ajungă în Biserica 
Ortodoxă cu ideile lor intacte. Ei îşi vor mărturisi credinţa în Sfânta Treime, dar cu 
reservatio mentalis că dogma Treimii se referă doar la imanenţa sau manifestarea în 
lume a lui Dumnezeu, şi că în ultimă instanţă Dumnezeu e dincolo de o asemenea 
distincţie sau „limitare". Acest lucru, desigur, duce la denaturarea adevăratului înţeles al 
creştinismului care afirmă că revelaţia Treimii se referă, înainte de toate, la deplina 
transcendenţă a lui Dumnezeu. Este revelarea ultimă a lui Dumnezeu, dincolo de 
înţelegerea minţii. A înţelege transcendenţa revelaţiei treimice înseamnă să înţelegi că 
nu toate religiile posedă acelaşi adevăr, căci numai creştinismul posedă revelaţia ultimă 
asupra fiinţei lui Dumnezeu, adusă omenirii prin întruparea lui Iisus Hristos. 

d). Spiritualizarea lumescului. E un lucru obişnuit printre creştinii ortodocşi din 
societatea noastră materialistă să ducă o viaţă tipic lumească (muzică uşoară, filme 
vulgare, spectacole televizate, etc.) şi să-şi slăvească trupul (prin preocuparea pentru 
confortul fizic, cosmetice, regim alimentar, jogging etc), încercând să combine acest 
mod de viaţă cu forme de manifestare ortodoxă exterioare: icoane, muzică corală, etc. 
Pentru cei veniţi dintr-un mediu New Age sau din religii orientale, acelaşi sindrom ia o 
formă diferită. In loc de muzică uşoară apare muzica de tip New Age, precum cea 
cântată de Enya (ce evocă în cântecele ei zeităţi păgâne). Iar grija faţă de trup ia forma 
unei preocupări excesive pentru alimentare naturistă, fitoterapie, medicină alternativă, 
vitamine sau boli autodiagnosticate. 

Industria alimentaţiei naturiste şi a medicamentelor e saturată de o mentalitate 
ipohondrică de masă ce provine din obsesia faţă de corp. Cultivarea sănătăţii trupeşti şi 
a vitalităţii e văzută ca o cale către spiritualitate şi astfel efectele produse de hrană şi 
plantele medicinale iau locul adevăratei vieţi spirituale. întrucât le pare a fi ceva mai 

spiritualizat, mai natural şi mai nelumesc decât cursul de aerobic al lui Jane Fonda, 
creştinii ortodocşi cred că e foarte bine să se preocupe de aceasta, învăţând proprietăţile 
tuturor felurilor de alimente, plante şi vitamine imaginabile. Şi astfel idealul de neatins 
al sănătăţii perfecte devine un idol ce-L pune în umbră pe Dumnezeu. Această „religie" 
trebuie abandonată atunci când cineva devine ortodox. Dacă ar fi făcut parte în mod 
legitim din Ortodoxie, am fi găsit-o în Vieţile Sfinţilor, dar n-o găsim. In loc de asta, 
vedem cum sfinţii posteau după rânduiala Bisericii. Ei posteau spre folosul sufletului, la 
fel cum oamenii de azi ţin regim spre folosul trupului. 

Nu spunem că toate alimentele naturiste, remediile medicinei alternative sau 
vitaminele trebuie înlăturate; de exemplu, pâinea integrală e un aliment mai bun decât 
pâinea albă, iar homeopatia a fost acceptată de unii părinţi de la Optina. Vrem doar să 
subliniem că, în lumea modernă, aceste lucruri au creat o dependenţă care, la fel ca 
alcoolismul, nu e sesizată şi recunoscută de către cel dependent. Oamenii aduc cu ei 
această dependenţă în Biserică şi pot continua astfel la nesfârşit căci, spre deosebire de 
alcoolism, aceasta nu-i omoară. 

6. Arhimandritul Sofronie 

Pentru un material mai bogat despre religiile orientale şi Ortodoxie cititorul e 
îndrumat să consulte cartea Părintelui Serafim Rose, Ortodoxia şi religiile viitorului. 
Această carte, publicată în milioane de exemplare în întreaga lume, a contribuit la 
aducerea unui număr nespus de mare de oameni la Hristos prin Ortodoxie, avertizându-i 
asupra primejdiilor implicate de practicile spirituale non-ortodoxe. 

Alte cărţi importante pe aceiaşi temă sunt lucrările scrise de Arhimandritul 
Sofronie Saharov, Viaţa Lui este a mea (His Life îs Mine) şi // vom vedea aşa cum este 
(We Shall See Him As He îs). In aceste lucrări, părintele Sofronie reuşeşte să întâlnească 
religiile orientale pe propriul lor teren, datorită unicei reuniri a trei factori: 1) In tinereţe 
fusese profund implicat în practici religioase orientale şi experimentase o oarecare 
trezire spirituală de pe urma lor, 2) în calitate de creştin ortodox şi ucenic al Sfântului 
Siluan Athonitul, el a experimentat profunzimea vieţii spirituale creştine şi a primit 
darul unei adânci pocăinţe şi vederea Luminii Necreate şi 3) nu s-a dat înapoi să 
vorbească despre experienţele sale duhovniceşti cele mai profunde. 

Când oamenii abia aşteaptă să vorbească despre experienţele lor spirituale, de 
obicei e semn că nu prea se află ceva real în ele. Cei ce sunt adevărate vase ale 
îndumnezeirii în Lumina Necreată sunt reticenţi să vorbească despre asta, cu atât mai 
mult să scrie. Acest fapt face ca ultima carte a Părintelui Sofronie, // vom vedea aşa cum 
este, să fie atât de singulară. Unicul motiv pentru care a relatat experienţele sale 
autentice este acela că în momentul când a scris cartea, având 92 de ani, trăind în 
recluziune şi fiind pe marginea gropii, nu mai era în primejdie să fie afectat de slavă din 
partea oamenilor; în plus, ca occidental crescut în Europa ştia cât de sărăcit spiritual era 
omul modern şi în ce măsură au aderat contemporanii săi la religiile orientale pentru a-şi 
umple vidul spiritual, întrucât creştinismul nu părea să le ofere acelaşi grad de 
experienţă mistică. Ultima sa carte a scris-o pentru a arăta ceea ce e cu adevărat posibil 
prin credinţa în Iisus Hristos, trecându-se dincolo de ceea ce e posibil în alte religii. 
Deosebit de interesantă este distincţia pe care o face între lumina minţii (a intelectului 
pur sau a purei conştiinţe) şi Lumina Necreată a Dumnezeirii - ambele trăite de către el 
în mod nemijlocit. 

Operele Părintelui Sofronie ce includ şi cartea Sfântul Siluan Athonitul, ar trebui 
recomandate celor implicaţi în religiile orientale şi în acelaşi timp interesaţi de 
ortodoxia răsăriteană. 



7. împlinirea celor din vechime 

(...) In Hristos se află împlinirea celor aşteptate de către cei din vechime: Lao Ţî, 
Confucius, Buddha, Zoroastru, Socrate, Platon şi cei ce au scris Vedele. Hristos nu 
desfiinţează toate cele apărute înainte de El, ci le aduce la împlinire, surpând cele false 
şi înălţând pe cele adevărate în Lumina revelaţiei Sale definitive. Adevărurile din toate 
vechile religii şi filosofii strălucesc în această Lumină, dar nu sunt ele însele Lumina şi 
nu sunt deopotrivă cu ea. Văzute cu ochii credinţei, ele dau mărturie despre Lumina 
revelaţiei la fel cum fac şi sufletele căutătorilor spirituali de azi când, prin fereastra 
religiilor orientale tradiţionale, zăresc chipul Neschimbat al lui Hristos luminând cu 
întreaga Sa strălucire în Sfânta Biserică Ortodoxă. 

